Raajje gai Scout harakaaithah hingaathaa 64 aharu furumuge munaasabaagai Raees maruhabaa vidhaalhuvehjje - One Online\nރާއްޖޭގައި ފުރަތަމަ ފަހަރަށް ބޭޑަން ޕަވަލް ބެޖް ހާސިލުކުރެއްވި އަންހެން ދެ ސްކައުޓުންގެ ތެރެއިން އެއް ސްކައުޓް، ފައިހާ އަބްދުﷲ އަށް ރައީސް ސޯލިހު އިނާމު ހަވާލުކޮށްދެއްވަނީ --- ވަން ފޮޓޯ: މުހައްމަދު އައުޒަމް\nރާއްޖޭގައި ސްކައުޓް ހަރަކާތްތައް ހިންގާތާ 64 އަހަރު ފުރުމުގެ މުނާސަބާގައި ރައީސް ސޯލިހު މަރުހަބާ ވިދާޅުވެއްޖެ\nރާއްޖޭގައި ސްކައުޓް ހަރަކާތްތައް ހިންގާތާ 64 އަހަރު ފުރުމުގެ މުނާސަބާގައި ރާއްޖޭގެ ހުރިހާ ސްކައުޓުންނާއި ސްކައުޓް ލީޑަރުންނަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު މަރުހަބާ ވިދާޅުވެއްޖެއެވެ.\nރައީސް ސޯލިހު ކުރެއްވި ޓުވީޓެއްގައި ވިދާޅުވީ ސްކައުޓް ހަރަކާތަކީ ފަހުގެ ޖީލުތަކުގެ ދަރީންނަކީ ގައުމުދެކެ ލޯބިވާ ދަރިންތަކެއްގެ ގޮތުގައި ތަރުބިއްޔަތު ކުރުމުގައި މުހިއްމު ރޯލެއް އަދާ ކުރާ ހަރަކާތެއް ކަމަށެވެ. އަދި މިހަރަކާތަކީ ގައުމުގެ ޖީލުތަކަށް ގައުމަށް ހިދުމަތް ކުރުމުގެ މުހިއްމުކަން ދަސްކޮށްދޭ ހަރަކާތެއް ކަމަށް ރައީސް ވިދާޅުވިއެވެ.\nރާއްޖޭގައި ސްކައުޓިންގް ހަރަކާތްތައް ފަށާފައިވަނީ 1956 ވަނަ އަހަރު ރާއްޖެއަށް އިނގިރޭސި މީޑިއަމްގެ އެޑިއުކޭޝަން ތައާރަފް ކުރެވުނު އިރުއެވެ. އަދި ރާއްޖޭގެ ފުރަތަމަ ސްކައުޓް ގްރޫޕް އެކުލަވާލާފައިވަނީ 1961 ގައި މަޖީދިއްޔާ ސްކޫލުގައެވެ.\nވޯލްޑް އޯގަނައިޒޭޝަން އޮފް ދަ ސްކައުޓް މޯވްމަންޓްގެ މެންމަބަރަށް ރާއްޖެއިން ވެފައިވަނީ 1990 ވަނަ އަހަރުއެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ސްކައުޓް އެސޯސިއޭޝަން އޮފް މޯލްޑިވްސް ރައީސް އޮފީސް


Supreme court ge lafa eh beynunvaathee gavaidhu badhalu kuran vote akah neyhi | Mihaaru\nރައްޔިތުންގެ މަޖިލިހުގެ ޖަލްސާއެއްގައި ޑިފެންސް މިނިސްޓަރު މާރިޔާ، މެމްބަރުންނަށް ޖަވާބުދާރީވެވަޑައިގަންނަވަނީ. --- ފޮޓޯ: މަޖިލިސް\nސުޕްރީމް ކޯޓުގެ ލަފައެއް ބޭނުންވާތީ ގަވައިދު ބަދަލު ކުރުމަށް ވޯޓަކަށް ނޭހި\n18 މާޗް 2019 - 14:033comments\nމިއަދުގެ ޖަލްސާގެ ރިޔާސަތުގައި އިންނެވި، މަޖިލިހުގެ ރައީސް ގާސިމް އިބްރާހިމް ވިދާޅުވީ އާންމު ކޮމިޓީން ގަވައިދަށް ގެނައި އިސްލާހަށް ވޯޓަށް އެހުން މަޑުޖައްސައިލީ ސިޔާސީ ޕާޓީތަކުގެ ޕާލަމެންޓްރީ ގްރޫޕްގެ ލީޑަރުންނާ މަޝްވަރާ ކުރެއްވުމަށް ފަހު، ސުޕްރީމް ކޯޓުގެ ލަފައެއް ހޯދަން އެ ބޭފުޅުން ތާއީދު ކުރެއްވުމުން ކަމަށެވެ.\nސުޕްރީމް ކޯޓުން މީގެ ދެ އަހަރު ކުރިން، 2017 ގައި އިމްޕީޗްމަންޓާ ބެހޭ ގޮތުން ކުރި ހުކުމްގައި ހުރި ބައިތައް މަޖިލިހުގެ ގަވައިދަށް އިތުރު ނުކުރާ ކަމަށް ބުނެ، އެމްޑީޕީން ވަނީ ފާޑު ކިޔައިފަ އެވެ. މިއީ ރައީސް އިބްރާހިމް މުހައްމަދު ސޯލިހްގެ ސަރުކާރުގެ ވަޒީރުންނަށް ބިރު ދެއްކުމަށް އިދިކޮޅު ފަރާތްތަކާއި ޖުމްހޫރީ ޕާޓީން ކުރި ކަމެއް ކަމަށް އެމްޑީޕީން ބުނެ އެވެ.\nސުޕްރީމް ކޯޓުގެ ފުލް ބެންޗުން ކުރި ހުކުމުގައި ނިންމާފައި ވަނީ އެކަށީގެންވާ ސަބަބެއް ނެތި، ސިޔާސީ ގޮތުން އިތުބާރު ނެތްކަމުގެ ވޯޓެއް ނުނެގޭނެ ކަމަށާއި އިތުބާރު ނެތްކަމުގެ ވޯޓުތަކަކީ އެކަށީގެންވާ ސަބަބުތަކަކަށް ބިނާވެފައިވާ އިމްޕީޗްމެންޓަކަށް ވާންޖެހޭނެ ކަމަށެވެ. އަދި އެގޮތަށް މަޖިލީހުން ފާސް ކުރިޔަސް އެކަމުގައި ފަހުގެ ނިންމުން ނިންމާނީ ސުޕްރީމް ކޯޓުން ކަމަށް ހުކުމުގައި ކަނޑައަޅާފައިވެ އެވެ. އެ ހުކުމުގައި ކަނޑައެޅި އެ އުސޫލުތަކަށް މަޖިލީހުން ތަަބާވާން ޖެހޭނެ ކަމަށް ހުކުމުގައި ވެ އެވެ. އެކަމަކު، އެމްޑީޕީން ބުނީ ގަވައިދަށް ކޮމިޓީން ބަދަލު ގެނައިއިރު، ހުކުމްގައި ހުރި ބައިތައް ނެތް ކަމަށެވެ.\nގާސިމް ވިދާޅުވީ، ޕާޓީތަކުގެ ލީޑަރުންނާ މަޝްވަރާ ކުރެއްވުމަށް ހުކުމް މުރާޖައާ ކުރުމުގެ ފުރުސަތު އޮތްތޯ ބެލުމަށް ސުޕްރީމް ކޯޓަށް ހުށަހަޅަން ނިންމަވާފައިވާ ކަމަށެވެ.\nއިސްލާހުގައި، ވަޒީރުންނާއި ފަނޑިޔާރުންނާއި މިނިވަން މުއައްސަސާތަކުގެ މީހުން ވަކި ކުރުމުގައި އަމަލު ކުރަންޖެހޭ ގޮތްތަކާއި އެ ބޭފުޅުންނަށް ލިބިދޭން ޖެހޭ ހައްގުތަކާއި ޖަވާބުދާރީވުމުގައި އަމަލު ކުރަން ޖެހޭ ގޮތްތައް ވަރަށް ތަފްސީލްކޮށް ހިމަނާފައިވެ އެވެ. އެކަމަކު، އެމްޑީޕީގެ އެންމެ ބޮޑު ކަންބޮޑުވުމަކީ ސުޕްރީމް ކޯޓުގެ ހުކުމްގައި ހިމެނޭ މުހިންމު ކަންކަން ގަވައިދަށް އިތުރުކޮށްފައި ނުވާތީ އެވެ.\nއިސްލާހުގައިވާ ގޮތުން ވަޒީރުންނާއި ފަނޑިޔާރުންނާއި މިނިވަން މުއައްސަސާތަކުގެ މެމްބަރުންގެ އިތުބާރު ނެތް ކަމުގެ މައްސަލައެއް މަޖިލިހުގެ ތަޅުމުގައި އިއްވުމަށް ފަހު، އެ ހުށަހެޅުމުގައި ހުރި ކަންކަން ތަހުގީގުކޮށް ބެލުމަށް ހަތް މެމްބަރުންގެ ކޮމިޓީއެއް ކަނޑައަޅައި އެ ކޮމިޓީއަކަށް މައްސަލަ ފޮނުވަން ޖެހެ އެވެ. ކޮމިޓީގައި ތިއްބަވާނީ ކޮންމެ ޕާޓީއަކުން އެއް މެމްބަރަކާއި އަމިއްލަ އެއް މެމްބަރެވެ.\nކޮމިޓީގައި ތިއްބެވި ޖުމްހޫރީ ޕާޓީ އާއި ޕީޕީއެމްގެ ކެންޑިޑޭޓުންގެ އަޣުލަބިއްޔަތުން ފާސް ކުރި އަދި އެމްޑީޕީގެ މެމްބަރުން ފާޅުގައި ދެކޮޅު ހެއްދެވި އިސްލާހުގައިވާ ގޮތުން ހަތް މެމްބަރުންގެ ކޮމިޓީގެ ބައްދަލުވުންތައް ފަށަން ވާނީ 72 ގަޑިއިރުގެ ނޯޓިސް، ލިޔުމަކުން، އެ ބޭފުޅަކަށް ދިނުމަށް ފަހު އެވެ.\nއިތުބާރު ނެތް ކަމުގެ މައްސަލައިގެ ދިފާއުގައި ވާހަކަ ދެއްކެވުމުގެ ފުރުސަތު އެ ބޭފުޅަކަށް ނުވަތަ ގާނޫނީ ވަކީލުން ބޭނުންވެއްޖެ ނަމަ އެ ފުރުސަތު ދޭން ޖެހެ އެވެ. އެގޮތުން ބޭނުން ކުރެވޭނީ ގިނަ ވެގެން ދެ ވަކީލެއް ކަމަށް އަލަށް އިސްލާހު ކުރަން ނިންމި ގަވައިދުގައި ވަނީ ބުނެފަ އެވެ.\nއިސްލާހުގައިވާ ގޮތުން ކޮމިޓީ އަށް މައްސަލައެއް ލިބޭތާ ދެ ހަފްތާވުމުގެ ކުރިން އެ މައްސަލައެއް ތަހުގީގުކޮށް ނިންމަން ވާނެ އެވެ. އަދި ކޮމިޓީ ރިޕޯޓު މަޖިލިހުގެ ތަޅުމަށް ފޮނުވުމާއެކު، މައްސަލައާ ގުޅޭ ބަހުސް ފަށަން ޖެހެ އެވެ. އެ މައްސަލައަށް ޖަވާބުދާރީވެވަޑައިގަތުމުގެ ފުރުސަތު އެބޭފުޅަކަށް ނުވަތަ ވަކީލަށް އޮތް އިރު، އިތުބާރު ނެތް ކަމުގެ މައްސަލަ ހުށަހެޅުމާ އެކު މަޖިލިހުގައި ބަހުސް ކުރެވޭނީ ދެ ގަޑިއިރަށެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް ފަނޑިޔާރުން ވަޒީރުން އިތުބާރުނެތްކަމުގެ ވޯޓް މަޖިލީހުގެ މެމްބަރުން ޖުމްހޫރީ ޕާޓީ މިނިވަން މުއައްސަސާތައް ޕީޕީއެމް ޕީޕަލްސް ނެޝަނަލް ކޮންގްރެސް


France Gai Muslimunnaai Dhekolhah Bodethi Jareemaa Thakeh! - Vaguthu\nފްރާންސުގައި މުސްލިމުންނާއި ދެކޮޅަށް ބޮޑެތި ޖަރީމާތަކެއް!\n2 ހަފްތާ ކުރިން ( އޮކްޓޯބަރ 15, 2020 )\nފްރާންސުގެ އެކި ސަރަޙައްދުތަކުގައި ދިރިއުޅޭ މުސްލިމުންނާއި މެދު އަނިޔާވެރިވެ، އެކި ގޮތްގޮތުން ދަތިކުރުންތައް ކުރިމަތިކުރުވަމުން އަންނަ މައްސަލަތަކެއް ފެންމަތިވެއްޖެ އެވެ.\nރިޕޯޓްތައް ބުނާގޮތުން ފްރާންސްގައި މުސްލިމުންނަށް އަނިޔާ ދެމުން ދަނީ އެޤައުމުގެ ސަމާލަތީ ބާރުތައް މެދުވެރިކޮށްގެންނެވެ. މިގޮތުން އެޤައުމުގައި ދިރިއުޅޭ މުސްލިމް ޖަމިއްޔާ ޖަމާޢަތްތަކުގެ އިސް ބޭފުޅުންނަށް އަނިޔާކޮށް ހައްޔަރުކުރުންފަދަ ކަންކަން ހިންގަމުންދާ ކަމަށް ވެއެވެ.\nމަސްދަރުތަކާއި ހަވާލާދީ ނޫސްތަކުގައި ބުނެފައިވާ ގޮތުން މުސްލިމުންނާއި ދެކޮޅަށް ފްރާންސްގައި ހިންގަމުންދާ "އޮޕަރޭޝަނެއް" ގެ ތެރެއިން މިއަހަރުގެ މިހާތަނަށް 73 މިސްކިތެއް ވަނީ ބަންދުކޮށް، މުސްލިމުންނަށް ބޭނުން ނުކުރެވޭގޮތް ހަދާފައެވެ. އަދި ބައެއް މިސްކިތްތަކަށް ގެއްލުންދީފައިވާ ކަމަށް ވެސް ވެއެވެ.\nފްރާންސުގައި މި މައްސަލަތައް ފެންމަތިވަމުން ދަނީ، އެޤައުމުގައި ދީނީ ހަރުކަށި ޖަމާޢަތްތައްތަކުގެ ހަރަކާތްތައް އިތުރުކުރުމަށް ބަޔަކު މަސައްކަތް ކުރަމުންދާ ކަމަށް އެޤައުމުގެ ރައީސް، އެމަނުއެލް މެކްރޯން ވިދާޅުވެފައި ވަނިކޮށެވެ. މެކްރޯން މިގޮތަށް ވިދާޅުވިފަހުން ފްރާންސްގެ ސަލާމަތީ ބާރުތަކުން އަންނަނީ އެޤައުމުގެ މުސްލިމުންގެ ގެތަކާއި ތަންތަން ރެއިޑްކުރަމުންނެވެ.\nފްރާންސްގައި މިހާރު ކުރިޔަށްގެންދާ ރެއިޑްތަކުގެ ތެރެއިން މިދިޔަ ބުދަ ދުވަހުގެ ވަގުތެއްގައި އެޤައުމުގައި ހިންގާ މުސްލިމުންގެ ޖަމިއްޔާއެއް ކަމަށްވާ "ބަރަކާސިޓީ" ގެ ރައީސް، އިދްރީސް ޝިހާމެދީ ވެސް ވަނީ ހައްޔަރުކޮށްފައެވެ. މިކަން ގިނަ ބައެއްގެ ސަމާލުކަމަށް އައިސްފައި ވާއިރު، ޖަމިއްޔާގެ އޮފިޝަލުން ވިދާޅުވެފައި ވަނީ އިދްރީސް ހައްޔަރުކޮށްފައި ވަނީ އޭނާގެ ހަތަރު ދަރިންގެ ކުރިމަތިން އަނިޔާވެރި ގޮތަކަށް ކަމަށެވެ.\nއޮފިޝަލުން ވިދާޅުވެފައިވާ ގޮތުން އިދްރީސް ހައްޔަރުކުރީ އޭނާ ގޭގައި ހުންނަވަނިކޮށް އެގެޔަށް ފުލުހުންގެ ފައުޖުތައް ވަދެއެވެ. މިގޮތުން ގިނަ އަދަދެއްގެ ފުލުހުން އެގެޔަށް ވަދެ އާއިލާގެ ކުރިމަތީގައި އިދްރީސަށް ބޮޑެތި އަނިޔާތައްދީ ގެއަށްވެސް ގެއްލުންދީފައިވާ ކަމަށް އެފަރާތްތަކުން ވަނީ ވިދާޅުވެފައެވެ.\n"ބަރަކާސިޓީ" ގެ ފަރާތުން ވަނީ ފުލުހުން އިދްރީސްގެ ގެޔަށް ދީފައި ހުރި ގެއްލުން ފެންނަ ފޮޓޯއާއި ވީޑިއޯވެސް އާންމުކޮށްފައެވެ. ނަމަވެސް މިކަމާއި ގުޅޭގޮތުން ފްރާންސްގެ ރަސްމީ އިދާރާއަކުން އަދި އެއްޗެއް ހާމައެއް ނުކުރެއެވެ.\nފްރާންސްގެ ސަރުކާރުގެ ބައެއް އިސް ބޭފުޅުން މީގެ ކުރިން ވަނީ އިދްރީސް އަކީ ހައްދުފަހަނައަޅާފައިވާ ފިކުރުގެ ނިރުބަވެރި ޢަމަލުތައް ރާވައި އިންތިޒާމްކުރުމުގައި އިސްކޮށް އުޅުއްވާ ބޭފުޅެއްގެ ގޮތުގައި ވެސް ސިފަކޮށްފައެވެ.\nފްރާންސްގެ ރައީސް އާއި ދެކޮޅަށް އިނގިރޭސިވިލާތުގައި މުޒާހަރާކުރި ބަޔަކު ހައްޔަރުކޮށްފި


ރައީސުލްޖުމްހޫރިއްޔާއަށް އޮސްޓްރޭލިއާއިން ވަރަށް ހޫނު މަރުހަބާއެއް ކިޔައިފި – Maldivian Democratic Party\nރައީސުލްޖުމްހޫރިއްޔާއަށް އޮސްޓްރޭލިއާއިން ވަރަށް ހޫނު މަރުހަބާއެއް ކިޔައިފި\nރާއްޖޭގެ ޢިއްޒަތްތެރި ރައީސުލްޖުމްހޫރިއްޔާ މުޙަންމަދު ނަޝީދު އޮސްޓްރޭލިއާގެ ބޮޑުވަޒީރު ކެވިން ރަޑްގެ ދަޢުވަތަކަށް، އޮސްޓްރޭލިއާއަށް ކުރައްވާ ފުރަމާނަ ދަތުރުފުޅެއްގައި މިއަދު މެންދުރުފަހު އޮސްޓްރޭލިއާގެ ވެރިރަށް ކެންބެރާއަށް ވަޑައިގަތުމުން އެމަނިކުފާނަށް ވަރަށް ހޫނު މަރުހަބާއެއް ކިޔައިފިއެވެ.\nރައީސުލްޖުމްހޫރިއްޔާ މަތިންދާ ބޯޓުން ފައިބައިވަޑައިގަތުމުން، އެމަނިކުފާނަށް މަރްޙަބާ ވިދާޅުވީ އޮސްޓްރޭލިއާގެ ގަވަރނަރ-ޖެނެރަލް ކުއެންޓިން ބްރައިސްއާ އޮސްޓްރޭލިއާގެ ބޮޑުވަޒީރުގެ ފަރާތްޕުޅުން އެޤައުމުގެ ޤާނޫނު ހަދާ މަޖިލީހުގެ މެންބަރު އެންތަނީ ބަރންއެވެ. އެއަށްފަހު 21 ބަޑީގެ ސަލާމެއް ރައީސުލްޖުމްހޫރިއްޔާއަށް އެރުވިއެވެ. އަދި ދިވެހިރާއްޖެއާއި އޮސްޓްރޭލިއާގެ ދެޤައުމުގެ ޤައުމީ ސަލާން ކުޅެނިމުމުން ރައީސުލްޖުމްހޫރިއްޔާގެ ޝަރަފުގައި އޮތް ޝަރަފްގެ ގާޑް، އެމަނިކުފާނު އިންސްޕެކްޓް ކޮށްދެއްވިއެވެ.\nރައީސުލްޖުމްހޫރިއްޔާގެ މިދަތުރުފުޅުގައި، ބޮޑުވަޒީރު ކެވިން ރަޑާއި، ގަވަރނަރ ޖެނެރަލް ކުއެންޓިން ބްރައިސްއާ ބައްދަލުކުރައްވާނެއެވެ. މީގެ އިތުރުން، އޮސްޓްރޭލިއާ ސަރުކާރުގެ އިސްވެރިންނާއެކު ވާހަކަފުޅުތައް ބާއްވަވައި، ކެންބަރާގައި ކިޔަވަންތިބޭ ދިވެހި ކުދިންނާ އެމަނިކުފާނު ބައްދަލުކުރައްވާނެއެވެ.\nއޮސްޓްރޭލިއާއަކީ ރާއްޖެއަށް ވަރަށް ގިނަ އެހީތަކެއް ދެމުން އަންނަ ޤައުމެކެވެ. މިގޮތުން، މި އަހަރުގެ މާޗް މަހު ރާއްޖޭގައި ބޭއްވުނު މޯލްޑިވްސް ޑޯނަރ ކޮންފަރެންސްގައިވެސް އޮސްޓްރޭލިއާ ސަރުކާރުންވަނީ ރާއްޖެއަށް އެހީތެރިކަންދެއްވާނެކަން އިޢުލާން ކުރައްވާފައެވެ.


Fasinjarunnah mathinaaboat koppan jehijje\nޓަޔަރު ފަޅައިގެން ދިއުމުން ފަސިންޖަރުން މަތިންދާބޯޓު ކޮއްޕަން ޖެހިއްޖެ\nތާރާ އެއާގެ މަތިންދާބޯޓު ކޮއްޕާ އެއްފަރާތް ކުރަނީ\nމަތިންދާބޯޓަކަށް އަރަން ތައްޔާރުވެގެން ތިބި ދަތުރުވެރިންތަކަކަށް އެ ބޯޓު ކޮއްޕާ އެއްފަރާތް ކުރަން ޖެހިދާނެ ކަމަށް އެކަކު ވެސް ގަބޫލެއް ނުކުރާނެ އެވެ. ނަމަވެސް ދާދިފަހުން ނޭޕާލުގައި މިފަދަ ހާދިސާއެއް ވަނީ ހިނގާފަ އެވެ. އިންޓަނެޓުގައި ވައިރަލް ވެފައިވާ ވީޑިއޯ އަކުން މި ކަން ހިނގައިދިޔަ ގޮތާއި ފަސިންޖަރުންތައް މަތިންދާބޯޓު ކޮއްޕައި ރަންވޭ އިން އެއްފަރާތަކަށް ޖައްސާ މަންޒަރު ވަނީ ފެނިފަ އެވެ.\nމިދިޔަ ބުދަ ދުވަހު ހިނގި މި ހާދިސާގައި ނޭޕާލްގެ އެއާޕޯޓަކަށް ފުރަން ގޮސް ތިބި ފަސިންޖަރުން ކޮއްޕާ އެއްފަރާތް ކުރީ ތާރާ އެއާގެ މަތިންދާބޯޓެކެވެ.\nނޭޕާލް ނިއުސް އިން ބުނެފައިވާ ގޮތުގައި ކޯލްޓީގެ ބަޖޫރާ އެއާޕޯޓަށް ބޯޓު ލޭންޑް ކުރަން ތައްޔާރުވެފައި ވަނިކޮށް ޓަޔަރެއް ފަޅައިގެން ދިޔައީ އެވެ. ޕައިލެޓްގެ ކުޅަދާނަ ކަމުން އިމަޖެންސީކޮށް ބޯޓު ޖެއްސުމުގައި ކާމިޔާބު ވިޔަސް ބޯޓު ރަންވޭން ދުރަށް ޖައްސޭނެ ގޮތެއް އޭނާއަކަށް ވެސް ނުހެދުނެވެ.\nމިކަމުގެ ސަބަބުން އެ އެއާޕޯޓަށް އެ ވަގުތު ޖައްސަން އައި މަތިންދާބޯޓެއް ނުޖެއްސި މަތީގައި އޮންނަން ޖެހުނެވެ. އެހެންވެ އެއާޕޯޓުގެ ސްޓާފުންނާއި މަތިންދާބޯޓުގައި ތިބި ފަސިންޖަރުން ވެގެން ކޮއްޕާ ބޯޓު ރަންވޭއިން ދުރަށް ޖެއްސީ އެވެ.\nމި މަންޒަރުތައް މިހާރު ސޯޝަލް މީޑިއާގައި ވައިރަލް ވެފައިވާއިރު ވީޑީއޯގައި ފެންނަނީ ވިއްސަކަށް މީހުން ވެގެން ބޯޓު ކޮއްޕާ އެއްފަރާތަށް ޖައްސާ މަންޒަރެވެ.\n"މިއީ އަހަރެމެންގެ ނޭޕާލުން ނޫނީ ފެންނާނެ މަންޒަރެއް ނޫން،" ވީޑިއޯއަށް ކޮމެންޓު ކުރި މީހަކު ބުންޏެވެ.\nކޮމެންޓުކުރި އިތުރު ބައެއް މީހުން ކަންބޮޑުވީ ފަސިންޖަރުންގެ ރައްކާތެރިކަމާ މެދުގަ އެވެ. މަތިންދާބޯޓު އުދުއްސާއިރު އޭގެ ރައްކާތެރި ކަމަށް މިއަށް ވުރެ ރަނގަޅު އިންތިޒާމްތަކެއް ހުންނަން ޖެހޭނެ ކަމަށް ބައެއް މީހުންގެ ކޮމެންޓްތަކުގައި ބުނެފައި ވެއެވެ.\nއަދި މި ބޯޓު ޖައްސާފައި އޮތް އެއާޕޯޓުގައި މިފަދަ އިމަޖެންސީތަކުގައި ބޯޓު ދުރަށް ލައި ހެދޭނެ އިންތިޒާމް ނެތްކަމަށް ބުނެ ވެސް ބައެއް މީހުން ފާޑުކިޔާފައި ވެއެވެ. އެންމެން ވެގެން މަތިންދާބޯޓު ރަންވޭން ދުރަށް ޖެއްސުމުން ނުޖެއްސި މަތީގައި އޮތް ބޯޓު ސަލާމަތުން ލޭންޑްކުރި ކަމަށާއި އަދި ޓަޔަރު ފަޅައިގެން ދިޔަ ބޯޓުގެ ޓަޔަރު ވެސް ވަރަށް އަވަހަށް ބަދަލު ކުރި ކަމަށް ވެއެވެ.\nނޭޕާލް ވައިގެ ހާދިސާތައް


މަތިވެރިން ޖާބިރަށް ހަމަލާދޭން މަސައްކަތް ކޮށްފި! | Sandhaanu\nމަތިވެރިން ޖާބިރަށް ހަމަލާދޭން މަސައްކަތް ކޮށްފި!\nރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު އަބްދުﷲ ޖާބިރު، އއ. މަތިވެރިއަށް ވަޑައިގަތުމުން އެ ރަށު ރައްޔިތުންގެ ބަޔަކު ނިކުމެ އަޑުއުފުލައި ހަމަލާ ދޭން މަސައްކަތްކޮށްފިއެވެ.\nޖާބިރަށް ހަމަލާދޭން މަސައްކަތް ކޮށްފައިވަނީ މިއަދު އިރުއޮއްސިގެން ދިޔަ ވަގުތު އެ ރަށުގެ ޒުވާނުންތަކެއް ކަމަށް މައުލޫމާތު ލިބެއެވެ.\nޖާބިރު މަތިވެރިއަށް ވަޑައިގެންްނެވީ އެރަށުގައި އޭނާ ހިންގާ 50 ކޮޓަރީގެ ބޮޑު ގެސްޓްހައުސް ބައްލަވާލެއްވުމަށެވެ.\nއޭނާ އަށް ހަމަލާ ދިނުމުން ޖާބިރު މިރޭ ފުރަތަމަ ވަޑައިގެން ހިމާޔަތް ހޯއްދެވީ ވެސް ޕޮލިސް ސްޓޭޝަނުންނެވެ. ޖާބިރު ޕޮލިސް ސްޓޭޝަންގައި ހުންނަވަނިކޮށް މަތިވެރިއަށް މިހާރު ވަނީ އިތުރު ފުލުހުން ގޮސްފައެވެ.\nމަތިވެރީ ރައްޔިތުންގެ ތެރެއިން ބަޔަކު މިރޭ ޖާބިރާއި ދެކޮޅަށް އަޑުއުފުލަން ނިކުތީ އޭނާ ގެސްޓްހައުސްއެއް ހަދާފައިވާ އެރަށުގެ ބިމަށް ކުލި ނުދައްކާ ކަމަށް ބުނެއެވެ. ކައުންސިލްގެ ބެލުމުގެ ދަށުގައި އޮންނަ އެބިމުގެ ކުލީގެ ގޮތުގައި ޖާބިރު 4.7 މިލިއަން ރުފިޔާ ދައްކަން އެބައޮތް ކަމަށް މަތިވެރީ އާއްމުން ބުނެއެވެ.


Salaamathee baaruge sirru mauloomaathu "leak" kurun, bodu massala e! – adduLIVE\nސަލާމަތީ ބާރުގެ ސިއްރު މައުލޫމާތު "ލީކު" ކުރުން ބޮޑު މައްސަލައެއް!\nJun 01, 2021, 10:51 އަބްދުﷲ ޔާމީން\nދައުލަތުގެ ސިއްރު މައުލޫމާތު، ހާއްސަކޮށް ގައުމީ ދިފާއީ ބާރުގެ މުހިއްމު މައުލޫމާތު ހާމަ ކުރުން ނުވަތަ ލީކު ކުރުމަކީ އާދައިގެ ކަމެއް ނޫނެވެ.\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އަވަހާރަކޮށްލުމަށް މިދިޔަ މޭއި މަހުގެ6ވަނަ ދުވަހުގެ ރޭ ދިން ޓެރަރިސްޓު ހަމަލާއަށް ފަހު ގައުމީ ދިފާއީ ބާރުގެ ތެރޭގައި ބޮޑެތި ބާގަޑުތައް ހެދިފައިވާ ކަމުގެ ތުހުމަތުތައް ދަނީ އިތުރުވަމުންނެވެ. އިންޓަލިޖެންސާއި، ސެކިއުރިޓީ ދިނުމުގައި ބޮޑެތި މައްސަލަތަކެއް ހުރިކަމުގެ ވާހަކައަކީ މިހާރު އެންމެ ހޫނު ގަދަ އެއް ބަހުސްއެވެ.\nމި ބަހުސްގެ ތެރެއިން މިހާރު އަނެއްކާވެސް މިވަނީ އާ މައްސަލައެއް ފެންމަތިވެފައެވެ. ރައީސް ނަޝީދުގެ ސެކިއުރިޓި އާއި ގުޅޭ ގޮތުން ސިފައިންގެ އެންމެ މަތީ ވެރިން ރައީސް ނަޝީދު އާއި އެކު ބައްދަލުކޮށް ހިއްސާ ކުރައްވާފައިވާ މައުލޫމާތު މިވަނީ މީޑިއާއަށް ތިލަވެފައެވެ. ރައީސް ނަޝީދުގެ ސެކިއުރިޓީ އާއި ގުޅޭ ގޮތުން އެމްއެންޑީއެފްއިން ހަދާފައިވާ ރިޕޯޓުތަކުގެ މުހިއްމު މައުލޫމާތު މިވަނީ ފިލިން ފިއްޔަށް އާއްމުވެފައެވެ. މިއާއި އެކު މި މައްސަލަ މިވަނީ ގައުމީ ސަލާމަތަށް ނުރައްކާ މައްސަލައެއްގެ ގޮތުގައި މަޖްލިސްގެ 241 ކޮމެޓީން ބަލަން ފަށާފައެވެ.\nމަޖްލިސްގެ 241 ކޮމެޓީން މި މައްސަލަ ބަލަން ފެށުމުން މީޑިއާތަކުން ވަނީ ކަންބޮޑުވުން ފާޅު ކުރަން ފަށާފައެވެ. މީޑިއާގެ ކަންބޮޑުވުމަކީ އެ މައުލޫމާތު ހާމަ ކުރި ނޫސްވެރިޔާ އަށާއި ނޫސް އިދާރާގެ މައްސަލަ ބަލާފާނެތީއެވެ. އެއީ ގާނޫނު އަސާސީގެ 28 ވަނަ މާއްދާއިން ނޫސްވެރިންނަށް ލިބިފައިވާ ހައްގަކަށް އަރައިގަތުމެކެވެ. ނަމަވެސް މަޖްލިސްގެ 241 ކޮމެޓީން ވަނީ ނޫސްވެރިޔާގެ މައްސަލަ ބެލުމަށް އެ ކޮމިޓީން ވިސްނާފައި ނުވާ ކަމަށް ވިދާޅުވެފައެވެ. އަދި މައްސަލައިގައި ބަލާނީ މައުލޫމާތު ލީކުވި ގޮތް ކަމަށް ކޮމެޓީން ވަނީ ބުނެފައެވެ.\nސިފައިންގެ ސިއްރު މައުލޫމާތު ލީކު ކުރުމަކީ ކުށެއް!\nސިފައިންގެ ވަޒީފާ އަދާ ކުރުމުގައި ލިބޭ މައުލޫމާތެއް ހާމަ ކުރަން ނުޖެހޭ ފަރާތަކާއި ހިއްސާ ކުރުމަކީ ގާނޫނީ ކުށެކެވެ. ސިފައިންގެ ގާނޫނުގެ 24 ވަނަ މާއްދާގެ (ނ)ގައިވާ ގޮތުން ސިފައިންގެ މަސްއޫލިއްޔަތާއި ވާޖިބު އަދާކުރުމުގައި ލިބޭ އެއްވެސް\nމަޢްލޫމާތެއް ސިފައިންގެ މަސްއޫލިއްޔަތާއި ވާޖިބުތައް އަދާކުރުމުގެ ގޮތުން ސިފައިންގެ އެންމެ މަތީ ވެރިޔާއަށާއި، މިނިސްޓަރަށާއި، އަދި ގައުމީ ސަލާމަތާއި ބެހޭ މަޖްލިސްގެ އިތުރުން ދެން ހާމަ ކުރެވޭނީ، ޗީފް އޮފް ޑިފެންސް ފޯސްއަށެވެ. މީގެ އިތުރުން ޤާނޫނު ތައް ހިންގާ ތަންފީޒުކުރާ އިދާރާތަކުގެ އެންމެ އިސް ފަރާތްތަކާއި ހިއްސާ ކުރެވިދާނެއެވެ.\nހާމަވެފައި ހުރި ބައެއް މައުލޫމާތުތަކަކީ ސަލާމަތީ ބާރުގެ އެންމެ އިސް ފަރާތްތައް ބައިވެރިވެ ހިންގި ބައްދަލުވުންތަކެއްގައި ދައްކާފައި ހުރި ވާހަކަތަކެކެވެ. ސިއްރުތައް ނުހިފެހެއްޓި ލީކްވެގެން މިއައީ ސިފައިންގެ އެންމެ މަތިފަޑިންކަމަށް ބުނުމުގެ ފުރުސަތު އެބައޮތެވެ. ރައްޔިތުންގެ ލޯތްބާއި އިހްތިރާމް ލިބިފައިވާ މުއައްސަސާގެ އެންމެ އިސް ބޭފުޅުންގެ ތެރެއިން މިފަދަ މައުލޫމާތުތަކެއް ބޭރުވެގެން ދިއުމަކީ އެ މުއައްސަސާއާމެދު ގިނަ ރައްޔިތުން ސުވާލު އުފައްދާނެ ކަމެކެވެ.


India ge hurihaa crew memberun minivan kurumah India in Iran ah govaalaifi - vNews.mv\nއިންޑިއާގެ ހުރިހާ ކްރޫ މެމްބަރުން މިނިވަންކުރުމަށް އިންޑިއާއިން އީރާނަށް ގޮވާލައިފި\nސައިފް އަޒްހަރު 27 July 2019, 18:04\nއީރާނުން ހިފަހައްޓާފައިވާ ޕެނަމާގެ ދިދަޖެހި ތެޔޮ ޓޭންކަރުން ހައްޔަރު ކޮށްފައިވާ އިންޑިއާގެ ހުރިހާ ކްރޫ މެމްބަރުން މިނިވަންކުރުމަށް އިންޑިއާއިން އީރާނު ސަރުކާރަށް ގޮވާލައިފިއެވެ.\nއެމްޓީ ރިއާހް ނަމަކަށްކިޔާ ތެޔޮ ޓޭންކަރު އީރާނުގެ ކޯސްޓްގާރޑުން ހިފަހައްޓާފައިވަނީ މި ޖުލައިމަހުގެ 13 ވަނަ ދުވަހުއެވެ.\nއިންޑިއާގެ ޚާރިޖިއްޔާއިން ބުނެފައިވަނީ، އީރާނުން ހިފެހެއްޓި މި ތެޔޮ ޓޭންކަރުގައި އިންޑިއާގެ 12 ކްރޫ މެމްބަރުން ތިބި ކަމަށާއި، ނަމަވެސް އޭގެ ތެރެއިން ނުވަ މެމްބަރުން އީރާނުން އިއްޔެ މިނިވަން ކޮށްފައިވާ ކަމަށެވެ.\nމިނިވަންކުރި ކްރޫ މެމްބަރުން ވަރަށް އަވަހަށް އިންޑިއާއަށް އަންނާނޭ ކަމަށްވެސް، އިންޑިއާ ޚާރިޖިއްޔާގެ ތަރުޖަމާނު ރަވީޝް ކުމާރު ވިދާޅުވިއެވެ.\nއެހެންނަމަވެސް، ބާކީ ތިބި ކްރޫ މެމްބަރުން މިނިވަން ކުރުމަށްވެސް އޭނާވަނީ އީރާނަށް ގޮވާލައްވާފައެވެ.\n"އީރާނުގައި ހުންނަ އަޅުގަނޑުމެންގެ މިޝަނުން މިހާރުވަނީ އީރާނުގެ ކަމާބެހޭ ފަރާތްތަކަށް ހުށަހަޅާފައި ބާކީތިބި އިންޑިއާ ކްރޫ މެމްބަރުން މިނިވަންކުރުމަށް އެދި" ރަވީޝް ކުމާރު ވިދާޅުވިއެވެ.\nއެމްޓީ ރިއާހުން ހިފެހެއްޓި އިންޑިއާގެ ބާރަ ކްރޫ މެމްބަރުންގެ ތެރެއިން ތިން މެމްބަރުން އީރާނުން ހިފަހައްޓާފައިވާ ސަބަބެއް ހާމަކޮށްފައެއް ނުވެއެވެ.\nއީރާނާއި، ހުޅަނގާ ދެމެދު ހިނގަމުންދާ އަރާރުންތަކާ ގުޅިގެން މަސްރަހް ނުތަނަވަސްވެފައިވާ މި ދަނޑިވަޅުގައި އީރާނުން ގެންދަނީ ގަލްފް ސަރަހައްދުން ދަތުރުކުރާ ބައެއް ތެޔޮ ޓޭންކަރުތައް ހިފަހައްޓަމުން،، އެގޮތުން، އެފަދަ ޓޭންކަރުތަކުގައި ތިބި އިންޑިއާގެ އެތައް ކްރޫ މެމްބަރުންވެސް ހިފަހައްޓާފައިވެއެވެ.\nއީރާނުގެ ކޯސްޓްގާރޑުން ހިފެހެއްޓިތާ ދުވަސްކޮޅެއް ފަހުން އީރާނުގެ ދައުލަތުގެ ޓީވީންވަނީ، އެމްޓީ ރިއާހްގެ ވީޑިއޯ ފުޓޭޖެއް އާންމުކޮށްފައި،، އެ ޓޭންކަރު އީރާނުން ހިފެހެއްޓީ ވަގަށް ތެޔޮ އުފުލާކަމުގެ ތުހުމަތުގައި ކަމަށް ބުނެފައިވެއެވެ.\nއިންޑިއާ އަދި އީރާނުގެ މިޝަންތަކުން މި ހަފްތާގައި ބުނެފައިވަނީ، އީރާނުން ކުރިން ހިފެހެއްޓި އިނގިރޭސި ތެޔޮ ޓޭންކަރު ސްޓެނާ އިމްޕީރޯގައި ތިބި އިންޑިއާގެ 18 ކްރޫ މެމްބަރުންނާ އިންޑިއާގެ ކަމާބެހޭ ފަރާތްތަކުން ބައްދަލު ކުރުމުގެ ފުރުސަތު އީރާނުން ދީފައިވާ ކަމަށް،، ސްޓެނާ އިމްޕީރޯ އީރާނުގެ ކޯސްޓްގާރޑުން ހިފެހެއްޓީ ހޮރްމޫޒު ކަނޑުއޮޅިން މި ޖުލައިމަހުގެ 19 ވަނަ ދުވަހުއެވެ.\nއީރާނުން ބުނެފައިވަނީ، އިނގިރޭސި ތެޔޮ ޓޭންކަރު ހިފެހެއްޓީ އީރާނުގެ މަސް ބޯޓެއްގައި ޖައްސާފައި މަޑުނުކޮށް ދިއުމާއި، ޓޭންކަރާ މުއާމަލާތް ނުކުރެވޭގޮތަށް ސިގްނަލް ކަނޑާލުމާއި، ދަތުރުކުރަން އޮތް މަގު ގަވާއިދާ ޚިލާފަށް ބަދަލުކޮށްގެން ދިއުމުން ކަމަށެވެ.\nއިނގިރޭސި ތެޔޮ ޓޭންކަރު އީރާނުން ހިފެހެއްޓުމުގެ ސަބަބުން، ހުޅަނގާއި އީރާނާ ދެމެދު ހިނގަމުންދާ ކޯޅުންތައް އިތުރަށް ވަނީ ފުޅާވެގެން ގޮސްފައެވެ.\nއިންޑިއާގެ ޖޫނިއަރ ފޮރިން މިނިސްޓަރ ވީ މުރަލީދަރަން ވިދާޅުވީ، އީރާނުން ހިފެހެއްޓި އިނގިރޭސި ޓޭންކަރުގައި ތިބި އިންޑިއާގެ ކްރޫ މެމްބަރުން މިނިވަން ކުރުމަށް އިންޑިއާއިން އީރާނަށް ފިއްތުންތައް ކުރިމަތި ކުރަމުންދާ ކަމަށެވެ.\nއިންޑިއާއަކީ ވަރަށް ކުރީއްސުރެ އީރާނާ ސިޔާސީގޮތުން ގާތް ގުޅުންތަކެއް އޮންނަ އަދި އީރާނުން އަބަދުވެސް ތެޔޮ ގަންނަމުންދިޔަ ގައުމެކެވެ. ނަމަވެސް، އެމެރިކާއިން އެޅި ދަތިކުރުމުގެ ފިޔަވަޅުތަކާ ގުޅިގެން އިންޑިއާއިންވަނީ އީރާނުން ތެޔޮ ގަތުން މުޅީން ހުއްޓާޅާފައެވެ.\nހިމަބިއްސަށް އާއްމުން ސްކްރީން ކުރުމުގެ މަސައްކަތް ފަށައިފި


Dheemaa ge amaazu Olympic Games ah\nރިޕޯޓު: ފާތިމަތު ދީމާ އަލީ\nއުމުރުން އެންމެ 11 އަހަރުގައި ދީމާ އައިއޯއައިޖީން ތިން ރަން މެޑަލް ހޯދި\nރައީސުލްޖުމްހޫރިއްޔާގެ ވާދައިގެ ތަށި މިލްކުކުރުމުގެ ފުރުސަތު އުމުރުން 12 އަހަރުގައި ދީމާ ހޯދި\nމިހާރު ދީމާގެ އަމާޒަކީ އޮލިމްޕިކް ގޭމްސްގައި ދިވެހިރާއްޖެ ތަމްސީލުކޮށް ކާމިޔާބީއެއް ހޯދުން\nކ. މާލެ | 25 ސެޕްޓެންބަރ 2020 | ހުކުރު 22:28 | 4,521\nމިދިޔަ އަހަރުގެ ސައުތު އޭޝިއަން ގޭމްސްގައި ދީމާ ވާދަކުރަނިކޮށް - އެމްއޯސީ\nގައުމީ ފެންވަރުގައި މީގެ ތިން އަހަރު ކުރިން ޓޭބަލް ޓެނިސް ކުޅެން ފެށި ފާތިމަތު ދީމާ އަލީ އަކީ ދިވެހިން މިހާރު ފަޚުރުވެރިވާނެ ކުޅުންތެރިއެކެވެ. އުމުރުން އެންމެ 11 އަހަރުގައި އިންޑިއަން އޯޝަން އައިލޭންޑް ގޭމްސް (އައިއޯއައިޖީ) އިން ތިން ރަން މެޑަލް ހޯދި ދީމާ އަކީ އައިއޯއައިޖީގައި އެންމެ ކާމިޔާބު ދިވެހި އެތުލީޓެވެ.\nއަދި ސައުތު އޭޝިއާ ހޯޕްސް މުބާރާތުން ރަން މެޑަލް ހޯދައި، އަދި އޭޝިއާ ހޯޕްސް މުބާރާތުން ރިހި މެޑަލް ހޯދައި، ވޯލްޑް ހޯޕްސް މުބާރާތަށް ދީމާ ވަނީ ކޮލިފައިވެފައެވެ. އަދި ގައުމީ ޓީޓީ ސިންގަލްސް ޗެމްޕިއަންކަން ޖެހިޖެހިގެން ދެ އަހަރު ހޯދައި، ރައީސުލްޖުމްހޫރިއްޔާގެ ވާދައިގެ ތަށި މިލްކުކުރުމުގެ ފުރުސަތު އުމުރުން 12 އަހަރުގައި ދީމާ ވަނީ ހޯދާފައެވެ.\n"ރާއްޖެ.އެމްވީ" އަށް ދިން ހާއްސަ އިންޓަވިއުއެއްގައި ދީމާ ބުނީ ޓީޓީ ކުޅެން ފެށުނީ އޭނާގެ ބައްޕަގެ އެދުމުގެ މަތިން ކަމަށާއި، އޭނާގެ ބައްޕަ އަކީވެސް ކުރިން ޓީޓީ ކުޅުނު ކުޅުންތެރިއެއް ކަމަށެވެ. ޓީޓީ ކުޅެން ފެށުމާއެކު ރަން ވަނަތަކަށް އަޒުމު ކަނޑައެޅިކަން ފާހަގަކުރަމުން ދީމާ ބުނީ ގައުމީ މުބާރާތަކީ އޭނާއަށް ހާއްސަ މުބާރާތެއް ކަމަށާއި، އެ މުބާރާތުގައި ތަޖުރިބާކާރު ކުޅުންތެރިންނާ ވާދަކޮށް މުބާރާތް ކާމިޔާބުކުރެވުމަކީ ލިބުނު ބޮޑު ކާމިޔާބީއެއް ކަމަށެވެ.\nމިދިޔަ އަހަރުގެ އައިއޯއައިޖީގައި ދީމާގެ ބައްޕައާއެކު\nކެރިއަރުގައި މިހާތަނަށް ލިބުނު އެންމެ ބޮޑު ކާމިޔާބީއަކީ އައިއޯއައިޖީން ލިބުނު ތިން ރަން މެޑަލްކަން ފާގަކުރަމުން ދީމާ ބުނީ އެ މުބާރާތަށް އޭނާ ނުކުތްއިރު، އެކާމިޔާބީ ލިބޭނެ ކަމަށް އުންމީދު ނުކުރާ ކަމަށެވެ. މީގެ އިތުރުން ސައުތު އޭޝިއާ ހޯޕްސް މުބާރާތުން ރަން މެޑަލް ލިބުނު ދުވަހަކީވެސް ކެރިއަރުގައި ލިބުނު ބޮޑު ކާމިޔާބީއެއް ކަމަށް ދީމާ ބުންޏެވެ. ސަބަބަކީ އެ މުބާރާތަކީ ބައިނަލްއަގުވާމީ މުބާރާތަކުން ދީމާ ރާއްޖެއަށް ހޯދައިދިން ފުރަތަމަ ރަން މެޑަލް ކަމުގައި ވުމުން ކަމަށް ދީމާ ބުންޏެވެ.\nދީމާ އެންމެ ފުރަތަމަ ވިދާލީ 2016 ވަނަ އަހަރު، މެލޭޝިއާ ޓޭބަލް ޓެނިސް މުބާރާތެއްގެ 11 އަހަރުން ދަށުގެ ޗެމްޕިއަންކަން ހޯދައިގެންނެވެ. އޭގެ ފަހުން ސްރީލަންކާގެ ޖޫނިއާ ނެޝަނަލް ޓޭބަލް ޓެނިސް މުބާރާތުގެ 10 އަހަރުން ދަށުގެ ޗެމްޕިއަންކަން ހޯދިއެވެ.\nދީމާ ބުނީ ކެރިއަރުގައި އެންމެ ހިތްދަތިވީ ކުޑައިރުން ފެށިގެން ކުޅެމުން އައި ސްރީލަންކާ މުބާރާތުގައި ބައިވެރިނުވެވޭނެކަން އެނގުމުން ކަމަށާއި، އެކަމަކު އެކަން އެހެންވީވެސް ރަނގަޅަކަށް ކަމަށް އުންމީދުކުރާ ކަމަށެވެ.\nއަދި މިހާ ހިސާބަށް އައިރު ވަރަށް ގިނަ ބައެއްގެ އެއްބާރުލުން ލިބުނު ކަމަށާއި، އެގޮތުން މަންމަ އާއި ބައްޕަ އަދި އާއިލާގެ ފަރާތުން ލިބުނު އެއްބާރުލުން އެއީ ހަނދާނުން ފިލައިގެން ނުދާނެ ކަމެއް ކަމަށް ދީމާ ބުންޏެވެ. މީގެ އިތުރުން ޓޭބަލް ޓެނިސް އެސޯސިއޭޝަން އޮފް މޯލްޑިވްސް އާއި، ރަހުމަތްތެރިން އަދި ސަރުކާރުން ލިބުނު އެއްބާރުލުން ދީމާ ވަނީ ފާހަގަކޮށްފައެވެ.\nދީމާ ވަނީ އައިއޯއައިޖީން ތިން ރަން މެޑަލް ހޯދާފައި\nދީމާ ބުނީ ކެރިއަރުގައި އެންމެ ބޭނުންވަނީ ރާއްޖެއަށް އިތުރު ރަން މެޑަލްތަކެއް ހޯދައިދީ، އޮލިމްޕިކް ގޭމްސްގައި ދިވެހިރާއްޖެ ތަމްސީލުކޮށް ކާމިޔާބީއެއް ހޯދުމަށް ކަމަށެވެ. އަދި މިހާރު މަސައްކަތް ކުރަމުން އަންނަނީ އޮލިމްޕިކްސްއަށް އަމާޒު ހިފައިގެން ކަމަށްވެސް ދީމާ ބުންޏެވެ.\nރާއްޖެއިން ބޭރުން މިހާތަނަށް ގިނަ ތަމްރީނުތަކެއް ހަދާފައިވާ ދީމާ ވަކިން ހާއްސަކޮށް ޗައިނާގައި ކުރިއަށް ގެންދިޔަ ތަމްރީނުތައް ފާހަގަކުރެއެވެ. ދުނިޔޭގެ ޓީޓީގެ އެއް ނަންބަރު ގައުމު ޗައިނާއިން ހެދި ތަމްރީނުތަކާ މެދު ވާހަކަ ދައްކަމުން ދީމާ ބުނީ އެއީ ތަފާތު ތަމްރީނެއް ކަމަށާއި، ޗައިނާގެ ކުޅުންތެރިން ކުޅެމުން އަންނަނީ ތަފާތު ސްޓައިލަކަށް ކަމަށެވެ. އަދި އެ ޓެކްޓިސްތައް ދަސްކުރަން ލިބުނު ފުރުސަތަކީ ލިބުނު ބޮޑު ކާމިޔާބީއެއް ކަމަށް ދީމާ ބުންޏެވެ. އަދި އުންމީދަކީ ޗައިނާ ކުޅުންތެރިންނާ އެއް ފެންވަރަށް ކުޅުން ކަމަށްވެސް ދީމާ ބުންޏެވެ.\nބައިނަލްއަގުވާމީ މައިދާނުގައި ދީމާ ބޮޑެތި ކާމިޔާބީތަކެއް ހޯދަމުން އަންނައިރު، ދީމާއަކީ މިދިޔަ އަހަރުގެ މެއި މަހު ސްވިޑެނުގައި އޮތް ވޯލްޑް ޗެމްޕިއަންޝިޕްގައި ބައިވެރިވި އެންމެ ހަގު ކުއްޖާގެ މަގާމު ހޯދައި އެ މުބާރާތުގެ ތާރީޚުންވެސް ޖާގަ ހޯދާފައިވާ ކުޅުންތެރިއެކެވެ. އޭނާ ވަނީ ރާއްޖެ އާއި ލަންކާގެ އިތުރުން މެލޭޝިއާ އާއި ތައިލެންޑުގެ މުބާރާތްތަކުގައިވެސް ވާދަކޮށް ފާހަގަކޮށްލެވޭ ކާމިޔާބީތަކެއް ހޯދާފައެވެ.


3 Rashakah resort akah gina adhadhakah ruh beyrukoffi | Mihaaru\nތިން ރަށަކުން ރިސޯޓަކަށް ގިނަ އަދަދެއްގެ ރުއް ބޭރުކޮށްފި\nރިސޯޓްތަކަށް ގެންދިއުމަށް ބާރަށުން ނަގާފައިވާ ރުއްތަކެއް ކޮޅުވެއްޓިއަކަށް އަރުވަނީ: އެކަން އަނެއްކާވެސް އާންމުވުމުން ކަންބޮޑުވުން އިތުރު-- ފޮޓޯ: އާދަމް އަބްދުﷲ\n06 އޮކްޓޯބަރ 2019 - 11:33\nއުތުރުގެ ތިން ރަށަކުން ގިނަ އަދަދެއްގެ ރުއް މުލުން ލުހެލައިގެން ރިސޯޓްތަކަށް ގެންދާތީ ތިމާވެށީގެ ހިމާޔަތުގައި މަސައްކަތް ކުރާ މީހުން ކަންބޮޑުވުން ފާޅުކުރަން ފަށައިފި އެވެ.\nހއ. ކެލަ އާއި އެ އަތޮޅު ބާރަށުގެ އިތުރުން ށ. ފޯކައިދޫން އެތައް ސަތޭކަ ރުކެއް ވަނީ ރިސޯޓްތަކަށް ބޭރުކޮށްފަ އެވެ. ކޮޅުވެއްޓިތަކަށް ރުއް އަރުވައި އަދިވެސް ދަނީ ބޭރު ކުރަމުންނެވެ.\nރިސޯޓްތަކަށް ފެހި ކުރުމަށް ރަށްތަކުން ރުއް ކަނޑައިގެންނާއި އުފުރާލައިގެން ގެންދިއުމަކީ ފަހަކަށް އައިސް ވަރަށް އާންމު ކަމެކެވެ. ގިނަ ރަށްތަކަކުން އެތައް ސަތޭކަ ރުކެއް ވަނީ ގެންގޮސްފަ އެވެ. އެކަން ހުއްޓުވުމަށް ރުއް ގަސް ނަގައިގެން ގެންދިއުމާ ބެހޭ ގަވައިދަށް އިސްލާހު ގެނައުމަށް މި ސަރުކާރުން ނިންމި އެވެ. ނަމަވެސް އެކަމަށް އާންމުންގެ ހިޔާލު ހޯދިތާ ހަތަރު މަހަށް ވުރެ ގިނަ ދުވަސްވީއިރު ވެސް ގަވައިދު އަދިވެސް ނުނިމެ އެވެ.\nރިސޯޓްތަކަށް ގެންދިއުމަށް ބާރަށުން ނަގާފައިވާ ރުއްތަކެއް: އެކަން އަނެއްކާވެސް އާންމުވުމުން ކަންބޮޑުވުން އިތުރު-- ފޮޓޯ: އާދަމް އަބްދުﷲ\n"މިހާރު" އިން ސުވާލުކުރުން ބާރަށު ކައުންސިލްގެ ރައީސް އާސިފް އަބްދުﷲ ވިދާޅުވީ އެ ރަށުން ރުއްނަގަމުން އަންނަނީ ނަރުދަމާގެ މަސައްކަތެއް ކުރުމަށް ކަމަށެވެ. އެކަން ކުރަނީ އެންވަޔަރަމަންޓް ޕްރޮޓެކްޝަން އެޖެންސީ (އީޕީއޭ) ގެ ހުއްދަ ނަގައިގެން ކަމަށް ވެސް އޭނާ ވިދާޅުވި އެވެ.\nނަރުދަމާ އެޅުމުގެ މަސައްކަތް ކުރާތާ އަހަރަކަށް ވުރެ ގިނަ ދުވަސްވެފައި ވާއިރު، މިހާތަނަށް 100 އަށް ވުރެ ގިނަ ރުއް ބޭރުކޮށްފައިވާ ކަމަށް އޭނާ ވިދާޅުވި އެވެ. އެ ރުއްތައް ގެންދަނީ ރިސޯޓަކަށް ކަމަށް ވެސް އޭނާ ވިދާޅުވި އެވެ.\nއެކަމަކު އެއީ ކޮން ރިސޯޓެއްތޯ އެހުމުން އޭނާ ވިދާޅުވީ ކޮން ރިސޯޓެއް ކަން ހަނދާނުގައި ނެތް ކަމަށެވެ.\nފޯކައިދޫން ރުއް ނަގަމުން ދަނީ އެ ރަށުގައި މަގަކާއި އިންޖީނު ގެއެއްގެ އިތުރުން ކޮމިއުނިޓީ ސެންޓަރު ހެދުމަށް ސާފު ކުރާ ސަރަހައްދުންނެވެ. އެ ސަރަހައްދުން މިހާތަނަށް 200 އާއި 300 އެއްހާ ރުއް ވަނީ ނަގައި ރިސޯޓަކަށް ބޭރުކޮށްފަ އެވެ.\nރުއް ނަގާތީ ކަންބޮޑުވުން ފާޅުކޮށް ތިމާވެށީގެ އެކްޓްވިސްޓް އާދަމް އަބްދުﷲ ކޮށްފައިވާ ޓްވީޓެއް--\nއެ ރަށު ކައުންސިލް މެމްބަރަކު ވިދާޅުވިގޮތުގައި އެ މަސައްކަތް ކުރަނީ އީޕީއޭ އިން ނަގަން ޖެހޭ ހުއްދަތައް ނަގައިގެންނެވެ. އެ ރުއްތައް ރިސޯޓަކަށް ބޭރުކުރަނީ އަގަކަށް ނޫން ކަމަށާއި އެކަމަކު ބަދަލުގެ ގޮތުގައި އެ ރިސޯޓު ހިންގާ ކުންފުނިން އެ ރަށުގެ މަގުތައް ލެވެލްކޮށްދިނުމުގެ މަސައްކަތް ކޮށްދޭ ކަމަށް އޭނާ ވިދާޅުވި އެވެ.\n"މިރަށް އޮތީ ފުރިފައި އެހެންވެ ނެތް އެ ރުއްތައް އިންދޭކަށް. އިންދަންޏާ ޖެހޭނީ އަނެއްކާ ވެސް އެހެން ރުއްތަކެއް ނަގަން،" އެކަން އޭނާ ދިފާއު ކުރެއްވި އެވެ.\nފޯކައިދޫން ރުއް ގެންދަނީ ކޮން ރިސޯޓަކަށްތޯ ސުވާލު ކުރުމުން އޭނާ ވެސް ވިދާޅުވީ އެ މައުލޫމާތު ހަނދާން ނެތް ކަމަށެވެ.\nރިސޯޓްތަކަށް ގެންދިއުމަށް ބާރަށުން ކޮޅުވެއްޓިއަކަށް ރުއް އަރުވަނީ: އެކަން އަނެއްކާވެސް އާންމުވުމުން ކަންބޮޑުވުން އިތުރު-- ފޮޓޯ: އާދަމް އަބްދުﷲ\nކެލާ ކައުންސިލްގެ ނައިބު ރައީސް އައިމިނަތު އިސްމާއިލް ވިދާޅުވީ އެ ރުއްތައް ނަގަމުން އަންނަނީ އަމިއްލަ މީހުންގެ ބިންތަކުން އަމިއްލަ ބައެއް ކަމަށެވެ. އެކަން ކުރަމުން އަންނަނީ އީޕީއޭގެ ހުއްދަ ލިބިގެން ކަމަށް އޭނާ ވިދާޅުވި އެވެ. ނަމަވެސް އެއީ ކައުންސިލާ ގުޅުން ހުރި މައުލޫމާތަކަށް ނުވާތީ އެކަމުގެ ތަފްސީލެއް ނުލިބެ އެވެ.\nރަށްރަށުން ރުއް ނެގުން އިތުރުވަމުން ދާތީ ތިމާވެށީގެ ހިމާޔަތުގައި މަސައްކަތް ކުރާ މީހުން އަންނަނީ ކަންބޮޑުވުން ފާޅުކުރަމުންނެވެ. އަދި ރިސޯޓްތަކަށް ރުއް ވިއްކަން ބޭނުންވެގެން އެކިއެކި ޕްރޮޖެކްޓްތައް ހިންގުމުގެ ނަމުގައި ކައުންސިލްތަކުން އެކަން ކުރާ ކަމަށް ވެސް އެ މީހުން ތުހުމަތު ކުރެ އެވެ.\nރުއްގަސް ނެގުމާ ބެހޭ ގޮތުން މިހާރު އަމަލުކުރާ ގަވާއިދު ބުނާ ގޮތުން 10 ރުކަށް ވުރެ ގިނައިން ކަނޑައި ނުވަތަ އުފުރާ ނަމަ އެންވަޔަރަމަންޓް ޕްރޮޓެކްޝަން އެޖެންސީގެ ހުއްދަ ނަގަން ޖެހެ އެވެ. އަދި އެއްފަހަރާ 200 ރުކަށް ވުރެ ގިނައިން ނަގާ ނަމަ އީއައިއޭ ރިޕޯޓެއް ވެސް ހަދަން ޖެހެ އެވެ. ނަމަވެސް އެ ގަވައިދަށް އަމަލެއް ނުކުރެ އެވެ.\nތިމާވެށި ހއ. ބާރަށް ށ. ފޯކައިދޫ ހއ. ކެލާ\n34 ކޮމެންޓް, 29 ރިއެކްޝަންސް\nޕްލާސްޓިކް ފުޅިއާ ކޮތަޅު\nކޮންމެ އަހަރަކު 1 ފަހަރު ތިމާވެށީގެ ދުވަހެއް ފާހަގަކުރީމަ އެއޮތީ ތިމާވެށިވެފަ. ދެން ގޮވާ ޕްލާސްޓިކޭ މިގޭ ދަށަށް ނާދޭ.\nޕްލާސްޓިކް ހަމަ ގޯސް. އެކަމާ އަޑު އުފުލަންޖެހޭ.. އެއީ ހަމަ ކަނޑުގެ ދިރުމަށް ހުރި ބޮޑު ނުރައްކަލެއް.\nހުރިހާ ކައުންސލަރުން ހަނދާން ނެތޭ ބަލިޖެހިފައެވެ. ވައްކަން ކުރަނީވެސް އެންމެން އެކައްޗެއް ކިޔަގެން ރާވައިގެންނެވެ. އެކަމް މިއީ ކޮރަޕްޝަނާއި ވައްކަމުގައި ''ޒީރޯ ޓޮލެރަންސް'' ސަރުކާރެވެ.\nއެއް ރަށުން ނަގާގެން އަނެއް ރަށުގާ އިންދުމަކީ މައްސަލައެއް ތަ؟ އުފުރާފައި އިކާލަނީ ނަމަ ތާ މައްސަލަ އަކަށް ވާނީ؟\nއިންސާނާ ހެއްދެވި ފަރާތުން އިންސާނާ އަށް ރިޒުގާ ނަފުގަ ދެއްވަނީވެސް ތިމާވެށިން، ހައްލަކީ ރުށް ގަސް ނުކަނޑާށޭ ކިޔާ އީޕީއެއްގެ ބަދަލުގަ އޮންނަންވީ ރުއްގަސް އިންދާ އާލާ ކުރާ އީޕީއެއްގެ،\nރުށް ކެޑުމަކީ މައްސަލައެއް ނޫން.. މިރަށު ހުރި ބައެއް ގަސްތައް މިހާރު މުސްކުޅިވެގެންގޮސް އެއްޗެއް ނާޅާ. އެ ރުށް ރިސޯޓަކަށްދީފައި އެ މީހުން ލައްވާ ދެރުށް އިންދަން މާ އައުލާކަން ބޮޑު އަދި މިރަށަށް ފައިދާ ބޮޑު. މީކިހާ ބޮޑު ފުރުސަތެއް ރުށްތައް އާލާކުރަން.\n"އެކަން ކުރަމުން އަންނަނީ އީޕީއޭގެ ހުއްދަ ލިބިގެން" އެހެންވީމަ އޯކޭނު، އީޕީއޭގެ ހުއްދަ އޮތިއްޔާ ތިމާވެއްޓަށް ގެއްލުމެއް ނުލިބޭނެނު...............\nނާފިޒުމެންނު މައްސަލަ ޖައްސަނީ ކުރީ ސަރުކާރުގައިވެސް ހަމަ އެހެން ރުއްގަސް ނެގީމަ.\nގަސް ނުކަނޑާބާ ރާއްޖޭގެ ރަށްތަށް ތަރައްޤީވެފައި މިހުރީ؟ އެޑަމް މެންވެސް ކުޅުދުއުްފުށިން ހުރިހާ ގަހެއް ކަނޑައިނިމި އޭނަގެ އާއިލާއަށް އޭގެ ފުރިހަމަ ފައިދާއާއި މަންފާ ލިބުނީމައި ދެން ނުކުމެ މިހުރީ އެހެން މީހުން ރުށްގަސް ކެނޑިޔަ ނުދޭން. މައްސަލއަކީ ރުށްގަސް ކެނޑުމެއް ނޫން. އެކަން ކުރަން އޮންނަގޮތަށް ނުކުރުން. ގަވައިދުތަށް ތަންފީޒުނުވުން.\nކޮބާ ތިމާވެށީގެ މައިންނާ ބަފައިން.. ރަށެއްގެ ނެރުފުންކުރިޔަސް ވެށިހަލާކުވެގެން މަގުމަތީގަތިބިމީހުން ނިދުނީތަ.. ކުޅުދުއްފުށޫގަ އެއާރޕޯޓު ހަދާތީ ކަންބޮޑުވެ ރ ވާނީގަ އެއާރޕޯޓެ އަޅަންނިންމުމުން މުޒާހަރާކޮށް އެތައްކަމެކުރި.. މިއަދު ރުކެއްގަ ބައްދާލާނެ މީހަކުވެސް އެންވާރަމެންޓު މިނިސްޓްރީގަނެތީތަ.. މިހުންނަނީ ކަންކަމުގަ މިމީހުން ރައްޔިތުންނަދެއްކި ދަނޅަ.. ތިމާމެންކުރީމަ އޯކޭ.. އެހެންބަޔަކު ކުރީމަ ވަރަށްގޯސް.. ރުއް ވިއްކައިގެން ފައިދާނަގަނީ ކޮންބައެއް.\nއީޕީއޭގެ ހުއްދަ އެބައޮތޯ، ދެން ތިކަމާ ކުރަން ޖެހޭ ބަހުސްއެއް އަދިވެސް އެބައޮތްތަ!؟\nމިހާރު ރުއްތައް އެބަޖެހޭ ނަގާ އާ ކުރަން. އެކަން ގެންދާ ރިސޯޓެއް ހަދާން ނުހުންނަންޏާ ކައުންސިލްކަން ކުރުމަކީ ނުރައްކާތެރިކަމެއް ނޫންބާ؟\n6 މިލިޔަން ހޭދަކޮއްފަ އދ އަށް ގޮސް ރައީސް މީހާ ދެއްކީ ތިމާވެށި ހިމާޔަތް ކުރި ވާހަކައާއި ޔާމީން. ތި ފެންނަނީ ހީމާޔަތްކޮއްފަ އޮތްތަން.\nއެއްރަށުގަ ހުންނަ ރުށްގަސް ނަގައިގެން ގެންގޮސް އެހެން ރަށެއްގަ އިންދީމަ ހަލާކުވާނީ ތިމާރޮށި، ތިމާވެއްޓަށް އެކަމުން ނޭދެވޭ އަސަރެއް ނުކުރާނެ ނޫންބާ!


Neymar deal aa hedhi Barcelona ge kulhuntherinthakeh hiyhamanujehijje | Mihaaru\nނޭމާގެ ޑީލާ ހެދި ބާސާގެ ކުޅުންތެރިންތަކެއް ހިތްހަމަނުޖެހިއްޖެ\n2013 ވަަނަ އަހަރު ނޭމާ (ވ) ބާސެލޯނާ ކުޅުންތެރިއެއްގެ ގޮތުގައި މީޑިއާ އަށް ތައާރަފްކުރަން ބޭއްވި ނޫސްވެރިންގެ ބައްދަލުވުމުގައި ބާޓޮމެއުއާ އެކު.-- ފޮޓޯ: އޭއެފްޕީ\nމީގެ ދެ އަހަރު ކުރިން ބާސެލޯނާ ދޫކޮށް ދުނިޔޭގެ ރެކޯޑް އަގެއް ކަމަށްވާ 246 މިލިއަން ޑޮލަރަށް ޕީއެސްޖީ އަށް ބަދަލުވި ނޭމާ ގެންނަން ބާސެލޯނާ އިން ވަނީ މި ފަހަރުގެ ޓްރާންސްފާ މާކެޓްގައި އެކި ގޮތްގޮތުން މަސައްކަތްކޮށްފަ އެވެ. ބާސެލޯނާ އިން ވަނީ މި ފަހަރުގެ ޓްރާންސްފާގައި ތަފާތު ތިން ބިޑެއް ނޭމާ ހޯދަން ކޮށްފަ އެވެ. އޭގެ ތެރޭގައި ބާސެލޯނާގެ ހަތަރު ކުޅުންތެރިއަކު ވެސް ހިމެނި އެވެ. އެއީ ފްރާންސްގެ ދެ ކުޅުންތެރިން ކަމަށްވާ ޑިފެންޑަރު ޓޮޑީބޯ އާއި ވިންގް އޮސްމާން ޑެމްބެލޭގެ އިތުރުން ކްރޮއޭޝިއާގެ މިޑްފީލްޑަރު އިވާން ރަކިޓިޗް އަދި ބަޔާން މިއުނިކަށް މި ފަހަރު ބަދަލުވި ފިލިއްޕޭ ކުޓީނިއޯ އެވެ.\nރިޕޯޓްތައް ބުނާގޮތުން ބާސެލޯނާ އިން ނޭމާ ޑީލްގެ ތެރެއިން މި ހަތަރު ކުޅުންތެރިން ވެސް ޕީއެސްޖީ އަށް ދޫކޮށްލަން ނިންމިއިރު، އެކަން އެ ކުޅުންތެރިންނާއި އެ ކުޅުންތެރިންގެ އޭޖެންޓުންނަށް ނާންގަ އެވެ. އޭގެ ސަބަބުން އެ ކުޅުންތެރިންނަށް މުސްތަގުބަލާ މެދު ސުވާލުއުފެދިފައި ތިބެން ޖެހުނު ކަމަށް އެ ކުޅުންތެރިންނާ ހަވާލާދީ ބައެއް މީޑިއާތަކުން ވަނީ ރިޕޯޓްކޮށްފަ އެވެ. މި ހަތަރު ކުޅުންތެރިންނަކީ ވެސް ބާސެލޯނާއާ އެކު ކޮންޓްރެކްޓްގައި ތިބި ކުޅުންތެރިންނަށްވާއިރު، އެންމެ ފުރަތަމަ ވެސް އެ ކުޅުންތެރިން ވަނީ ބާސެލޯނާގައި މަޑުކުރަން ބޭނުންވާ ކަމަށް ބުނެފަ އެވެ. އެކަމަކު ނިންމުން ބަދަލުކޮށް ކުޓީނިއޯ ބަޔާނާ ގުޅުނީ އޭނާގެ ކެރިއަރަށް އެންމެ ރަނގަޅު ގޮތްކަމަށް ބުނުމަށް ފަހު އެވެ.\nބާސެލޯނާ އަށް އަލުން ނޭމާ ގެންނަން އެންމެ ބޮޑަށް މަސައްކަތްކުރި ކުޅުންތެރިންނަކީ ލިއޮނަލް މެސީ އާއި ލުއިސް ސުއަރޭޒް އަދި ޖެރާޑް ޕީކޭ އެވެ. މި ތިން ކުޅުންތެރިންނަކީ ނޭމާ އަލުން ބާސެލޯނާ އަށް އަންނަން ލަފާދެމުން ދިޔަ ކުޅުންތެރިން ކަމަށް ރިޕޯޓްތައް ބުނެ އެވެ. އަދި ދާދި ފަހުން ސުއަރޭޒް ބުނީ ނޭމާ އެނބުރި އަންނަން ކުރެވެން އޮތް ހުރިހާ ގޮތަކުން މަސައްކަތްކުރި ކަމަށާއި އެކަން ވާން ނެތީ އެކި ސަބަބުތަކެއް މެދުވެރިވެގެން ކަމަށް ބުނެ އެވެ.\nބާސެލޯނާގެ މެޗެއްގެ ތެރެއިން ނޭމާ (ކ) މެސީ އަށް ބަލަހައްޓައިގެން.-- ފޮޓޯ: އޭއެފްޕީ\nސްޕެއިނުގެ ބައެއް ރިޕޯޓްތައް ބުނާގޮތުން ނޭމާ އަލުން ގެންނަން ބާސެލޯނާގެ ރައީސް ޖޯސެފް ބާޓޮމެއު އެކަށީގެންވާ ވަރަށް އެއްބާރުލުން ނުދެ އެވެ. އެއީ ބާސެލޯނާ ދޫކޮށްދިޔައިރު ނޭމާ އެ ކްލަބްގެ ބޯޑާ މެދު ކުރި ހަގީގަތާ ހިލާފު ތުހުމަތުތަކެއްގެ ސަބަބުންނެވެ. އެ ފަހަރު ނޭމާ ވަނީ ދެ ފަހަރެއްގެ މަތިން ބާސެލޯނާގެ މައްސަލަ ކޯޓަށް ވެސް ހުށަހަޅައިފަ އެވެ. ނޭމާގެ ޓްރާންސްފާގެ ކަންތައްތަކާ އެންމެ އިސްކޮށް އުޅުނު ޑިރެކްޓަރު އަދި ކުރީގެ ޑިފެންޑަރު އެރިކް އަބިދާލަށް ވެސް ބާސެލޯނާ ބޯޑުގެ އެންމެ ފުރިހަމަ އެއްބާރުލުން ނުލިބުނު ކަމަށް ފްރާންސްގެ މީޑިއާތަކުން ރިޕޯޓްކުރެ އެވެ.\nސްޕެއިނުގެ ފުޓްބޯޅަ ތަޖުރިބާކާރުން ބުނާގޮތުގައި ބާސެލޯނާ އަށް ނޭމާ ޑީލް ފުރިހަމަ ނުވުމުގެ އެންމެ ބޮޑު އެއް ސަބަބަކީ އެ ޓީމުން މި ފަހަރުގެ ޓްރާންސްފާ މާކެޓްގައި އެންޓޮއިން ގްރީޒްމަން ގަތުމެވެ. މި ފަހަރުގެ ޓްރާންސްފާ މާކެޓުގައި އޭނާ ގަތީ 135 މިލިއަން ޑޮލަރަށެވެ. އަދި ދެން ބާސެލޯނާ އަށް ބޮޑު އަގުގައި ކުޅުންތެރިއަކު ގަނެވެން އޮތީ ކުޅުންތެރިން ވިއްކައިގެން 160 މިލިއަން ޑޮލަރު މަދުވެގެން ހޯދައިގެންނެވެ. އެހެން ނޫން ގޮތަކަށް ނޭމާ ގަންނަން ބޮޑު ބިޑެއް ކުރާނަމަ ޔުއެފާގެ ފައިނޭންޝިއަލް ފެއާޕްލޭ (އެފްއެފްޕީ)އާ ހިލާފުވާނެ އެވެ. މީގެ ކުރިން ވެސް ޒުވާން ކުޅުންތެރިން ގަތުމުގައި ގަވައިދާ ހިލާފުވެފައިވާތީ އެ ޓީމަށް ވަނީ ފިޔަވަޅު އަޅައިފައިވާތީ މި ފަދަ މައްސަލައެއްގައި ދެން ބާސެލޯނާ އަށް އަންނާނީ ބޮޑު އަަދަބެކެވެ. އެހެންވެ އެ ޓީމުން އެ ފަދަ ރިސްކެއް ނުނަގާނެ ކަމަށްވެ އެވެ.\nއެއްވެސް ކުޅުންތެރިއަކު ޑީލް ތެރޭގައި ނުހިމަނައި ބާސެލޯނާ އިން ނޭމާ ގަންނަ ނަމަ މި ފަހަރުގެ ޓްރާންސްފާ މާކެޓް ތެރޭގައި އެކަން ކުރެވެން އޮތް މަގަކީ 246 މިިލިއަން ޑޮލަރުގެ ޓްރާންސްފާ ފީއެއް ދައްކައިގެންނެވެ. އެކަމަކު ގަވާއިދުގެ ތެރެއިން ބާސެލޯނާ އަށް އެކަން ކުރެވެން ނެތެވެ.\nޕީއެސްޖީގެ ކޯޗު ތޯމަސް ޓުޗެލް މި ސީޒަނުގައި އަދި އެ ޓީމު ކުޅުނު އެއްވެސް މެޗެއްގައި ނޭމާ ނުހިމަނަ އެވެ. އެކަމަކު ކުރިއަށް އޮތް އެކުވެރިކަމުގެ މެޗުތަކަށް ބްރެޒިލުން ނެގި ސްކޮޑުގައި ނޭމާ ހިމެނެ އެވެ. ކްލަބް ބަދަލުކުރަން ބޭނުންވާ ކަމަށް ނޭމާ ބުނެފައިވާތީ ޕީއެސްޖީ ސަޕޯޓަރުންގެ ނުރުހުން ވަނީ ނޭމާ އަށް އަމާޒުވެފަ އެވެ. އެހެންވެ ކުރިން އެ ކްލަބްގެ ސަޕޯޓަރުންގެ ފަރާތުން ލިބުނު ވަރުގެ ސަޕޯޓެއް ނޭމާ އަށް ލިބޭނެ ކަމަށް ނުބެލެވެ އެވެ.\nނޭމާ ހޯދުމުގެ މަސައްކަތް ޖެނުއަރީ މަހުގެ ޓްރާންސްފާ މާކެޓްގައި ވެސް ބާސެލޯނާ އިން ކުރާނެ ކަމަށް ބެލެވޭއިރު، އެކަން ވުމުގެ ފުރުސަތު މިހާރު އޮތްގޮތުން އެންމެ ބޮޑީ އަންނަ އަހަރުގެ ޖޫން މަހު އެވެ. އެއީ އޭރު ނޭމާ ޕީއެސްޖީގެ ކޮންޓްރެކްޓްގައި ހުންނަތާ ތިން އަހަރު ފުރިހަމަވާއިރު، ނޭމާ ވިއްކާލާން ޕީއެސްޖީން ކިޔާނެ އަގެއް ކޯޓު މެދުވެރިކޮށް ކަނޑައެޅުމުގެ އިހުތިޔާރު ނޭމާ އަށް އޮތުމުންނެވެ. ޕީއެސްޖީއާ އެކު މިހާރު ނޭމާ ހަދާފައިވާ އެއްބަސްވުމުގައި ކޮންޓްރެކްޓް އުވާލަން ދައްކަންޖެހޭ އަދަދެއް ހިމަނާފައިނުވެ އެވެ. މި ފަހަރުގެ ޓްރާންސްފާ މާކެޓްގައި ވެސް ޕީއެސްޖީ އަށް ނޭމާ ވިއްކާނުލައި ފަރުޖެއްސުނީ ވެސް އެ ސަބަބާ ހުރެ އެވެ.\nފްރާންސްގެ މީޑިއާ ރިޕޯޓްތައް ބުނާގޮތުން ޕީއެސްޖީން ދެން ނޭމާ ވިއްކާލާނީ 290 މިިލިއަން ޑޮލަރާ ގާތްކުރާ ބިޑެއް އަތުވެއްޖެނަމަ އެވެ.\nދެ ތިން ކުޅުންތެރިންނަށްވުރެ މެސީ ބޮޑު އަދި މުހިއްމު ކްލަބަށް. ކްލަބް އެއްކޮށް ވިއްކާފަވެސް މެސީ ބޭނުން ކުޅުންތެރިއަކު ގެންނަން ޖެހޭނެ.\nބާސާ ރިއާލް ދެކެ ބިރުގަތީ ހަމަ\nނޭމާ އަކީ ހަމަ ސުމެއްގެ މީހެއް


SunOnline: E dhuvaheh naiy, Hiyaavahi kameh ge Inthizaarugai 10 Aharu\nއެ ދުވަހެއް ނައި، ހިޔާވަހިކަމެއްގެ އިންތިޒާރުގައި 10 އަހަރު\nމުހައްމަދު އައުޒަމް 21 Dec 2019, 09:19\nކުޅުދުއްފުށީގައި އަޅަންފަށާފައި ހުރި ރޯހައުސްތަކެއް--- ފޮޓޯ: ޝަރީފް\n"ރޯ ހައުސްތަކުގެ މަސައްކަތް ދިޔައީ ވަރަށް ސަކަރާތްކޮށް. ރޯހައުސްތަކުގައި އެއްޗެހިތައް ހުރިތަންތަނުގައި އެއްޗެހިވެސް މިހާރު ނެތް. ކަރަންޓެއް ނެތް ތަންތަން އެބަހުރި. އެއްގޮތަކަށް ވެސް ކުރިއަކަށް ނުދިޔަކަމެއް މިއީ. މިތަނަށް ވަދެވޭތޯ މި ތިބެނީ،" ރައީސް ނަޝީދުގެ ސަރުކާރުގައި ކުޅުދުއްފުށީގައި އަޅަން ފަށާފައިވާ ރޯހައުސްތަކާ ބެހޭ ގޮތުން، ސުވާލުކުރުމުން އެ ރަށު ރައްޔިތަކު ޝަކުވާތައް ބަންޑުންކޮށްލި އެވެ.\nމިއީ ކުޅުދުއްފުށީގެ އެންމެ ދެ މީހެއްގެ ވާހަކައެއް ނޫނެވެ. ރަށުގެ އެންމެން ކަހަލަ ގޮތަކަށް ތިބީ، މި މާޔޫސް ކަމުގަ އެވެ. އެ ރަށު އެހެން މީހަކު ބުންޏެވެ؛ ދިހަ އަހަރު ވެސްވީ އެވެ. އެކަމު ވީކަމެއް ނެތެވެ. އޭނާ ބުނާގޮތުން ނަމަ ރޯހައުންސްތައް ނިމޭނެ ދުވަހެއް، ވަދެވޭނެ ދުވަހެއް އެއީ އުމުރު ދުވަހުގެ ދިގު އިންތިޒާރެއް ކަހަލަ ކަމެކެވެ.\nރޯހައުސްތައް ހަދަން ފެށީ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދުގެ ވެރިކަމުގަ އެވެ. ރަށުގެ ތިން ސަރަހައްދެެއްގައި ރޯ ހައުސްތައް ހަދަން ފެށިއިރު ނޫމަޑި އިންވެސްޓްމަންޓާ ހަވާލުކުރީ "މާފަލުހިޔާ" އާއި "ބަންޑާރަހިޔާ"ގެ ނަމުގައި ހަދަން ފަށާފައިވާ ރޯހައުސްތަކެވެ. އަދި ވޭވްލެންތު ކިޔާ ކުންފުންޏަކާ ހަވާލުކުރީ "ކަނބޯރަނިހިޔާ"ގެ ރޯހައުސްތަކުގެ މަސައްކަތެވެ.\nކުޅުދުއްފުށީގެ ރޯހައުސްތައް ހިމެނޭ ސަރަހައްދު--ފޮޓޯ: ޝަރީފް\nރޯހައުސްތަކުގެ ކުރު ހުލާސާއެއް\nމާފަލުހިޔާ - 40 ރޯހައުސް\nބަންޑާރަހިޔާ - 100 ރޯހައުސް\nކަނބޯރަނިހިޔާ - 25 ރޯހައުސް\nރޯހައުސްތައް ހުރީ ވީރާނާވާން ދޫކޮށްލާފައި!\nވޭވްލެންތު ކުންފުންޏާ ހަވާލުކުރި ކަނބޯރަނިހިޔާގެ ރޯ ހައުސްތައް ނިމުނު ނަމަވެސް ނޫމަޑިއާ ހަވާާލުކުރި އެއްވެސް ތަނެއް ނުނިމުމަކީ ކުޅުދުއްފުށީ މީހުންގެ އެންމެ ބޮޑު ޝަކުވާ އެެވެ. ނިމިގެން ދިޔަ ސަރުކާރުން ރިޔާސީ އިންތިހާބާ ދިމާކޮށް ނޫމަޑިން ހަދަން ފަސާފައި ހުރި ރޯ ހައުސްތަކުގެ ހައްގުވެރިންނަށް ތަޅުދަނޑިވެސް ހަވާލުކުރި އެވެ. ކުޅުދުއްފުށީ މީހުންގެ ނަޒަރުގައި އެއީ ހުސް ދަޅަ އެވެ. ކުރިން ކުރި ޝަކުވާތައް އަނެއްކާވެސް ޖެހުނީ ދިގުދަންމާލާށެވެ.\nކުޅުދުއްފުށީގެ ރޯހައުސްއެއް 2011 ވަނަ އަހަރު. އެތަން އަހަރެއް ވަންދެން އެތަން ހުރީ ވީރާނާވާން ދޫކޮށްލާފައި--ފޮޓޯ: އިއްބެ\n" ނޫމަޑިން ފެށި 140 ރޯ ހައުސް 2012 އިގައި ވެރިކަން ބަދަލުވުމާ ހިސާބަށް ހުރިގޮތަށް ވަރަށް ފަހަކާ ޖެހެންދެން ހުރީ. ނިމިފަ ހުރި ތަންތަން ނިމުމަށްފަހު ވީރާނާވާން ފަށާފަހުރީ. ފާއިތުވި ހަތް އަހަރު ދުވަސްތެރޭ އެތަން ވީރާނާ ހާލަތަކަށް ވެފަ އެހުރީ. އެހެން ނަމަވެސް ނިމިދިޔަ ރިޔާސީ އިންތިހާބާ ދިމާކޮށް ރޯހައުސްތަކުގެ ތަޅުދަނޑި ހަވާލުކުރެވުނު. ތަޅުދަނޑި ހަވާލުކުރިޔަސް ތަންތަން ހުރީ ވީރާނާވެފަ. ދޮރުތައްވެސް ނެތް. ދޮރުނުހުޅެވޭ. މުށިތައް ހަލާކުވެފަ" ކުޅުދުއްފުށީ ކައުންސިލްގެ ރައީސް އަބްދުއްލަތީފް ހަސަން ވިދާޅުވި އެވެ.\nރޯހައުސްތަކުގެ ތެރެއިން ކިރިޔާވެސް މީހުންނަށް ވަދެވޭވަރުވީ ކުޅުދުއްފުށީގެ ކަނބޯރަނިހިޔާގެ ރޯހައުސްތަކަށް އެކަންޏެވެ. އެތަނަކީވެސް 2013 ވަނަ ނިމިފައި ހުރި ތަނެކެވެ. ނިމިގެން ދިޔަ ރިޔާސީ އިންތިހާބަށް ދެދުވަހަށް ވެފައި ވަނިކޮށް އެތަނުގެ ތަޅުދަނޑި ހަވާލުކުރިއިރު އެތަނުގައި ހިމެނޭ ޖުމްލަ 25 ރޯހައުސްގެ ތެރެއިން 20 ރޯހައުސްގައި މިހާރު ވަނީ މީހުން ދިރުއެޅެންވެސް ފަށައިފަ އެވެ.\nކުޅުދުއްފުށީ ރޯހައުސްއެއްގެ އެތެރެ--ފޮޓޯ: ޝަރީފް\nމިދިޔަ ޖެނުއަރީމަހު އެ ރޯހައުސްތަކުގައި މީހުން ދިރިއުޅެން ފެށީ އެމީހުން އަމިއްލައަށް ބޮޑެތި މަރަމާތުތަކެއް ކުރުމަށްފަހު އެވެ. ސަރުކާރުން ފަހުން އެ މަރާމާތުތަކަށް ވަނީ އެކިވަރުގެ ބަދަލުތައް ދީފައެވެ. އެގޮތުން ބައެއް މީހުންނަށް 50،000 ރުފިޔާގެ ބަދަލުވެސް ދީފައިވާ ކަމަށް އެތަނުގައި ދިރުއުޅޭ ބައެެއް މީހުން ބުންޏެވެ.\nމަރާމާތުކުރަން އަދި ފެށީ މަދު ރޯ ހައުސްތަކެއް!\nއާ ސަރުކާރުން ވެރިކަމާ ހަވާލުވުމަށްފަހު ރޯ ހައުސްތައް ހެދުމުގެ މަސައްކަތް މިހާރު ވަނީ ފަށައިފައެވެ. މާފަލުހިޔާގައި އަޅާފައިވާ 40 ރޯ ހައުސްތައް މަރާމާތުކުރަން ފެނަކަ ކޯޕަރޭޝަނާ މިދޔަ މަހު ފަހުކޮޅު ހަވާލުކުރީ 190 ދުވަހުގެ ތެރޭގައި ނިންމާގޮތަށް 23.3 މިލިއަން ރުފިޔާ އެވެ. ދިހަ އަހަރުވަންދެން ކުޅުދުއްފުށީގެ މީހުން ކުރަމުންއައި އިންތިޒާރުގެ ކުޑަ ހުޅުކޮޅެއް ނަމަވެސް ދިއްލޭތަން ދަނީ ފެންނަމުންނެވެ.\nނަމަވެސް ކުޅުދުއްފުށީގެ ގިނަ މީހުންގެ އުއްމީދުތަކާ ގުޅިފައިވާ ބަންޑާރަހިޔާ ރޯހައުސްތަކުގެ މަސައްކަތް ފެށޭނެ ދުވަހެއް އަދި ނޭނގެ އެވެ. ޖުމްލަ 100 ރޯހައުސް ހިމެނޭ ތަނުގެ މަސައްކަތް ކޮށްދޭން ބަޔަކު ހޯދަންވެސް އަދި މިހާތަނަށް ސަރުކާރުން އިއުލާންއެއްވެސް ކޮށްފައެއް ނުވެ އެވެ. އަދި އެކަން އަވަސް މުސްތަގުބަލެއްގައި ފަށާނެކަމަށް ސަރުކާރުން އަދި ރަސްމީކޮށް ބުނެފައެއް ނެތެވެ.\nކުރިން ނޫމަޑިއާ ހަވާލުކޮށްގެން ކުރިއަށްގެންދިޔަ ބަންޑާރަހިޔާގެ 100 ރޯހައުސްތަކުގައި ހަމައެކަނި ކޮށްފައިވާ މަސައްކަތަކީ ރާނާ ހިޔާކޮށް ސިމެންތިޖެހުން އެކަންޏެވެ. ކަން ނުވިޔަސް ސަރުކާރުން ވަނީ ނޫމަޑިއަށް ގާތްގަނޑަކަށް ބިލިއަނެއްހާ ރުފިޔާގެ ބޮޑު ބަދަލެއް ދީފަ އެވެ.\n"ރައީސް ނަޝީދުގެ ވެރިކަން ނިމުނުފަހުން އެހެން ބަޔަކު އެތަން ކުޑަކޮށް ހެދި. ދެން އޭރު އެތަން ހުރިގޮތަށް އެހުރީ. ނޫމަޑިއާ ސަރުކާރާ ޖެހުނު މައްސަލައެއްގެ ސަބަބުން ކަމަށް ވަނީ. އެކަމު އެއީ އަޅުގަނޑުމެންނަށް ބަލައިގަނެވޭނެކަމެއް ނޫން.ކުޅުދުއްފުށި ފަދަ ބޮޑު އާބާދީއެއްގައި ރައްޔިތުން ބޯހިޔާވަހިކަމަށް ފެންބޮވައިގެންފައިއިރު ނޫމަޑި މައްސަލަ ކޯޓުން ނަމަވެސް ގޮތެއް ނިންމައިގެން އެކަންކުރަން ޖެހޭ" ކުޅުދުއްފުށީ ކައުންސިލްގެ ރައީސް ވިދާޅުވި އެވެ.\nކައުންސިލްއިން ދެނީ އުންމީދު!\nކުރީގެ ސަރުކާރުތަކުން ރޯ ހައުސްތަކާމެދު މާބޮޑު އަޅާލުމެއް ނުބަހައްޓާކަމަށް ބުނެ އެކަމަށް ކުޅުދުއްފުށީގެ ކައުންސިލްއިން ވަނީ ވަރަށް ބޮޑަށް ފާޑުކިޔައިފަ އެވެ. ހާއްސަކޮށް 2013 ވަނަ އަހަރު ނިމިފައި ހުރި ރޯ ހައުސްތައްވެސް ފަސް އަަހަރު ވަންދެން ބަހައްޓައި ވީރާނާވާން ދޫކޮށްލުމަކީ ގަބޫލުނުކުރެވޭނެކަމަށް ކައުންސިލްއިން ބުންޏެވެ.\n" 2017 ވަނަ އަހަރުވެސް ކައުންސިލް އިންތިހާބާ ދިމާކޮށް ރޯ ހައުސްތަކުގެ ވާހަކަ އޭރުގެ ހައުސިން މިނިސްޓަރު މުއިއްޒުއަށް ދެންނެވި. އެކަމަކު މުއިއްޒު ވަކި ޖަވާބެއް ނުދެއްވާ. އެހެން ނަމަވެސް މިހާރުގެ މިނިސްޓަރު އާތިފާ މިއަހަރު ކުރީކޮޅު މިރަށަށް އައިސް އެތަންތަން މަރާމާތުުކޮށްދެއްވާނެކަމަށް ވިދާޅުވި" ކައުންސިލްގެ ރައީސް ވިދާޅުވި އެވެ.\nރޯ ހައުސްތަކާމެދު ކައުންސިލްގެ އުއްމީދުތައް ކިތަންމެ ފޮނި ނަމަވެސް ކުޅުދުއްފުށީގެ ރައްޔިތުންގެ ކަންބޮޑުވުމަކީ ކުރީގެ ސަރުކާރުތަކުގަައި ވީގޮތަށް އެތަން އަލުން ވިރާނާވާން ދޫކޮށްލާފައި އޮތުމުގެ ބިރު އޮތުމެވެ. މިހާރުވެސް ބައެއް ރޯހައުސްތަކުގައި ހުރި ކަރަންޓް ނަރަށްދަންދެން ވަގަށް ގެންގޮސްފައިވާއިރު އެތަނަކީ މިހާރު އެރަށުގައި މަސްތުވާތަކެތި ބޭނުންކުރާ މީހުންގެ ހާލިތަކެކެވެ. ޕާޓޭއިން ވަދެ ބޮޑުކަމު ގޮސް ހޮޑުލައި ހަދައި އަތުޖެހުނު އެއްޗެއް ވަގަށް ނަގަމުންދާއިރު އެތަންތަން ދަނީ މަޑުމަޑުން ވީރާނާވަމުންނެވެ.\nއޭގެ އިތުރުން މިހާރު ކަނބޯރަނިހިޔާ ރޯހައުސްތަކުގައި އުޅެމުންދާ މީހުން ޝަކުވާތައްވެސް އެބައޮތެވެ. އެ ރޯހައުސްތަކުގެ ފާރުތައް ކަނޑައިގެން ގޮސް ފެންލީކްވުމުގެ މައްސަލަ އެވެ. އެތަނުގައި ޖަހާފައި ހުރި މުށިތައް ހަލާުކުވަމުންދަނީ އެވެ.\nކުޅުދުއްފުށީގެ ރޯހައުސްތަކެއް--ފޮޓޯ: ޝަރީފް\nރައީސް އިބްރާހިމް މުހައްމަދު ސޯލިހު ރިޔާސީ އިންތިހާބަށް ކެމްޕެއިންއަށް ކުޅުދުއްފުއްޓަށް ވަޑައިގެން އެރަށަށް ދިމާވެފައިވާ ބޯހިޔާވަހިކަމުގެ މައްސަލަ ހައްލުކޮށް ފަސޭހަގޮތްތަކެއް ހޯއްދަވައިދެއްވާނެކަމަށް ވަނީ ވައުދުވެވަޑައިގެންފަ އެވެ. ކުރީގެ ސަރުކާރުން ރަށުގެ ބޯހިޔާވަހިކަމަށް މާބޮޑު އަހައްމިއްޔަތުކަމެއް ނުދިންއިރު މި ފަސްއަހަރު ރޯހައުސްތައް ނުނިމިއްޖެނަމަ މި ސަރުކާރުންވެސް ކީހާޅެން ވާނީ ހަމަ ފަރިއްސަށެވެ.


China ge mashrooa dhekolhah Lanka gai muzaharakuri 30 meehaku...\nޗައިނާ އިންޑަސްޓްރިއަލް ޒޯން މަޝްރޫއާ ދެކޮޅަށް ސްރީލަންކާ ބަޔަކު މުޒާހަރާކުރަނީ: މުޒާހަރާ ކުރަން ނުކުތް ބައެއް މީހުން ވަނީ ހައްޔަރުކޮށްފައި-- ފޮޓޯ: އަލްޖަޒީރާ\n(ކޮލަމްބޯ، 8 ޖެނުއަރީ) ސްރީލަންކާގެ ހަމްބަންޓޯޓާގައި ފަށަން ހަމަޖެހިފައިވާ " ޗައިނާ އިންޑަސްޓްރިއަލް ޒޯން" މަޝްރޫއާ ދެކޮޅު ހެދުމުގެ ގޮތުން މުޒާހަރާ ކުރި 30 މީހަކު އެގައުމުގެ ސަރުކާރުން މިއަދު ހައްޔަރުކޮށްފި އެވެ.\nލަންކާ ސަރުކާރުގެ އޮފިޝަލުންނާ ހަވާލާދީ ކޮލަމްބޯ ގެޒެޓް ނޫހުން މިއަދު ބުނީ 30 މީހުން ހައްޔަރު ކުރީ ހަމްބަންޓޯޓާގައި މަޝްރޫއު ފަށަން ހަމަޖެހިފައިވާ ސަރަހައްދުގައި މުޒާހަރާ ނުކުރަން ކޯޓު އަމުރެއް ނެރެފައި ވަނިކޮށް މުޒާހަރާ ކުރުމުން ކަމަށެވެ.\nލަންކާގެ ނުފޫޒު ގަދަ ބުޑިސްޓް ހާމުދުރުން އިސް ނަގައިގެން ފެށި މުޒާހަރާގައި ހުކުރު ދުވަހު ވަނީ ކުރިމަތިލުންތަކެއް ހިނގާފަ އެވެ. މުޒާހަރާގެ ބައިވެރިން ފުލުހުންނާ ދިމާލަށް ގާއުކަން ފެށުމުން ހިނގި އެ ހަމަނުޖެހުމުގައި 27 މީހަކަށް އަނިޔާވެ، ހަމްބަންޓޯޓާ ހޮސްޕިޓަލުގައި ފަރުވާ ދީފައި ވެއެވެ.\nމަޝްރޫއު ފަށަން ހަމަޖެހިފައިވާ ސަރަހައްދުގައި މުޒާހަރާ ނުކުރުމަށް ކޯޓް އަމުރެއް ނެރުމާ ގުޅިގެން ފުލުހުން ވަނީ މުޒާހަރާގެ ބައިވެރިން އެސަރަހައްދަށް ވަނަ ނުދީ ހުއްޓުވާފައެވެ.\nޗައިނާ އިންޑަސްޓްރިއަލް ޒޯން މަޝްރޫއާ ދެކޮޅަށް މުޒާހަރާ ކުރާ މީހުން ބުނަމުން ދަނީ ޗައިނާގެ ކުންފުންޏަކަށް އެހާ ބޮޑު ސަރަހައްދެއް ދިނުމުން ލަންކާގެ ސިޔާދަށް ގެއްލުންވާނެ ކަމަށެވެ.


ޗައިނާއިން9ސެޓެލައިޓެއް ޖައްވަށް ފޮނުވާލައިފި – DhiDaily\nޗައިނާއިން9ސެޓެލައިޓެއް ޖައްވަށް ފޮނުވާލައިފި\nޗައިނާއިން ކާމިޔާބުކަމާއި އެކު9ސެޓެލައިޓް ޖައްވަށް ފޮނުވާލައިފި ކަމަށް އެ ޤައުުމުން ބުނެފިއެވެ.\nޗައިނާއިން މި9ސެޓެލައިޓްވެސް ފޮނުވާލާފައިވަނީ ކަނޑުގެ ސަރަހައްދުން ޕްލެޓްފޯރމެއް އަޅައިގެން ކަމަށްވެސް ފާހަގަކުރެވެއެވެ.\nމި ސެޓެލައިޓްތަކުގެ ތެރެއިން ވީޑިޔޯ ޝެއަރ ކުރާ ޕްލެޓްފޯރމް ބިލިބިލި ގެ ސެޓެލައިންޓްއެއް ވެސް ހިމެނެއެވެ. އަންގާރަ ދުވަހު ’ލޯންގް މާޗު 11‘ ރޮކެޓު ޗައިނާއިން ޖައްވަށް ފޮނުވާލާފައިވަނީ ވަރަށް ކާމިޔާބު ކަމާއި އެކުއެވެ.\nލޯންގް މާޗު 11 އަކީ އަވަހަށް އުދުއްސައިގަތުމުގެ ޤާބިލުކަން ހުންނަ، އަދި ކަނޑުގެ އުޅަނދަކުންވެސް އުދުއްސައިގަތުމުގެ ކުޅަދާނަކަން ލިބިފައިވާ ރޮކެޓެކެވެ. އަދި މި ރޮކެޓުން، ކުދި ބައިވަރު ސެޓެލައިޓުވެސް ޖައްވަށް ގެންދިޔުމުގެ ކުޅަދާނަކަން ލިބިފައިވެއެވެ.\nޗައިނާއިން ރޮކެޓު ލޯންޗުކުރާ3ފެސިލިޓީއެއް ޤާއިމުކޮށްފައިވާއިރު، ގިނަ ފަހަރު ޖައްވަށް އުދުއްސާލާ ރޮކެޓުގެ ބައިތައް މީހުން އުޅޭ ސަރަހައްދުތަކަށް ވެއްޓި ގިނަ ބަޔަކަށް ހާނިއްކަ ވާތަންވެސްފެނެއެވެ. ނަމަވެސް، ކަނޑުގެ ސަރަހައްދުން އުދުއްސާލުމުގެ ޤާބިލުކަން ލިބުމާއިއެކު މި ކަމުން ހައްލު ލިބުމަކީ އެކަށީގެންވާ ކަމެކެވެ.\nޗައިނާއިން އެ ޤައުމުގައި ވަރުގަދަ ސްޕޭސް ޕްރޮގުރާމެއް ފަށާފައިވާއިރު، އެ ޤައުމުގެ އަމާޒަކީ 2030 ވަނަ އަހަރު އަންނަންވާއިރަށް އެމެރިކާއަށް ވުރެ ޖައްވީ ކަންކަމުގައި ކުރިއެރުމެވެ.


Dharain tharubiyyathu kurumugai main bafainge dhauru - Part 2\nއިބްރާހިމް މުޙައްމަދު / ލިޔާގެ ބ. ތުޅާދޫ | 22 ފެބުރުއަރީ 2020\nއަޚްލާޤު ރަގަޅު ދީންވެރި މަޑުމޮޅު އަންހެނުންނަކީ ދުނިޔޭގެ އަންހެނުންގެ އާބާދީގެ 19 އިންސައްތަ އޭ ދަންނަވާލުން ކުށަކަށްވާނަމަ ، އަޅުގަޑަށް ނިހާޔަތަށް މަޢާފު ކުރައްވާށެވެ. އާނއެކެވެ. އެއީ އެހާވެސް މަދުބައެކެވެ. ނަމަވެސް މިދެންނެވި ސިފަތައް ހުރި އަންހެނަކު އިޚްތިޔާރު ކުރުމުގައި ކެތްތެރިކަމާއި އެކު ވިސްނާ ފިކުރު ކޮށްލަން އެބަޖެހެވެ. މިހެންމިދަންނަވަނީ މިދެންނެވި ސިފަ ދައްކައިގެން އުޅޭ އަންހެނުންގެ ގިންތީއެއް މި މުސްލިމު ދިވެހި މުޖުތަމަޢުގައި ވެސް ހިރަފުސް ޣަޑެއްހެން ނަމަވެސް އުޅެމުން ދާކަން އެގޭތީއެވެ. ﷲ އިންސާނާ ޚަލުޤުކުރެއްވި މާތް މަޤާޞިދު އޮޅުވާލާ މަޑުތަންމަތި ފަޅުފިލުވަމުން ، ޙަރާމުގޮތުގައި ދިރިއުޅުން ތަރައްޤީކޮށް އުޅެން ޖެހިފައިވާ އަންހެނުން މަދެއް ނޫނެވެ. ދިރިއުޅުމުގައި ދިމާވާކަމަކުން މާޔޫސްވެ ، އޭނާގެ ޢިއްފަތްތެރިކަން އެހީތެރިވުމުގެ ނަމުގައި ބޭނުންކޮށް ބޮލެކްމައިލުގެ ސިކާރައަކަށް ވަމުންދާ ނިކަމެތި އަންކުދިންގެ ވިސްނުމުގައި ފިރިންނަށް ދޭ ޤަދަރަށް ވުރެ ބޮޑުޤަދަރަކާއި ވަގުތުތަކެއް އެމީންގެ ވަގުފިރިންނަށް ދޭން ޖެހޭ ކަމަށް ޤަބޫލު ކުރާ އަންހެނުންނަށް ވުރެ ނިކަމެތި ވެ ގަންނަ ބަޔަކު އުޅޭނެ ތޯއެވެ. މިކަމުން ސަލާމަތްވެވޭނެ މަގު އެމީހުންގެ ވިސްނުމަށް ނާންނަނީ އަކީ އެއްނޫނެވެ. މިޒަމާނުގައި މިކަންކަމުން ދުރުވުމަށް ބޭނުންނުވާ ކޯލުތައް ބްލޮކް ކޮށްލެވިދާނެއެވެ. ފިރިމީހާއަށް މިވާހަކަ ސެއަރ ކޮށް މިކަމުން ސަލާމަތް ވުމަށް ފިރިމީހާގެ މަޝްވަރާވެސް ހޯދިދާނެއެވެ. އޭގެ ބަދަލުގަ އެފަދަ ނާޖާއިޒު ފައިދާ ނަގާ ފިރިހެނުންގެ ބަސް ޤަބޫލުކޮށް ފިރިމީހާގެ ބޮލުގައި އެތައް އިލްޒާމްތަކެއް އަޅުވައި ފައި ޖެންޑަރ ގައި ކޮންމެވެސް ކަމެއް ފައިލު ކޮށްލާނެއެވެ. މިއީކި އަދި މިކަން މިކަން ޙައްލު ކުރަންވީ ގޮތެއް ނޫންދޯއެވެ. މިފަދަ އަންހެން ކުދިންނަކީ މައިންބަފައިންނަށް އިޙުތިރާމު ކުރުމުގެ ބަދަލުގައި އެމީން ލަދުގަންނަވާ ބަދުނާމް ކުރުމަށްވެސް ފަސްނުޖެހޭނެ ކުދިން ކަމަށް ޤަބޫލު ކުރަން އެބަޖެހެވެ. އެމީހެއްގެ މައިންބަފައިންނަށް ވުރެ އެހެން ބައެއްގެ ބަސް ޤަބޫލުކުރާ އެއްވެސް މީހަކަށް ﷲ ހެޔޮގޮތެއް އިރާދަ ކުރައްވާނެ ބާވައެވެ. މައިންބަފައިން ގެ ކަރާމާތަކީ އިންސާނީ ދަރިފަސްކޮޅު ހެޔޮވުމުގެ ދޮރޯއްޓެވެ. ދިވެހި އަންހެން ކުދިން މިފަދަ ކަންކަމާއި މެދު ވަރަށް ބޮޑަށް ވިސްނާން އެބަޖެހެވެ.\nއެހެން ކަމުން ރަގަޅު މަންމައެއް ޚިޔާރުކުރުމަކީ ވަރަށް މުހިއްމު ކަމެވެ. އެއީ ކުއްޖާގެ ތަރުބަވީ ފުރަތަމަ އުނގެވެ. ޚިޔާރު ކުރެވޭ ބައިވެރިޔާއަކީ މިފަދަ ކުއްޖަކަށް ނުވެދާނެއެވެ. އެކަމަކު އެކުއްޖަކަށް ހެދުމަށް މަސައްކަތްކޮށްފި ފިރިއަކަށް ދެދުނިޔެ ލިބޭނެކަމީ ޝައްކެއްވެސް އޮންނާނެ ކަމެއްނޫނެވެ. ރަގަޅުމަންމަ އަކަށް ވުމަށް ޓަކައި ކުރެވިދާނެ ކިތައްމެ ކަމެއް ހުންނާނެއެވެ. ފުރަތަމަ ކަމަކީ ފިރިމީހާ ދެމެދު އޮންނަ ގުޅުމަކީ ﷲ އަށް ޓަކައި ރަގަޅުކުރާ ގުޅުމަކަށް ހެދުމެވެ. އަޚުލާޤީ ރީތި ފޭރާމުން ޖަރީކޮށް މަސްލަޙަތު ގެ ވާވަށުން ބަދެލާ ބަދެލުމަކަށް އެގުޅުން ހެދުމަށް އިސްކަން ދެވިދާނެއެވެ.\nރަގަޅުމަންމަކަށް ވުމަށް ޢަޒުމު ކަޑައަޅައި ނޫޙުގެ ފާނާއި ، ލޫޠުގެފާނު އަދި އިބްރާހީމުގެ ފާނާއި އިސްމާޢީލުގެ ފާނުގެ ވާހަކައިން ޢިބުރަތްޙާޞިލު ކުރާ ބަޔަކަށް އަޅުގަޑުމެންގެ އަންހެންކުދިން ހަދަން އެބަޖެހެވެ. އަދި ފިރިހެންކުދިންނަށް ވެސް މިބޭކަލުން ގެ ސީރަތުން އެތައް ޢިބްރަތެއް ލިބިގަނެވިދާނެއެވެ.


Case thah madhu nuvanama dhen jeheynee balimeeha "choose" kuran: Dr.Mufliha\nހެލްތް ޕްރޮމޯޝަން ކޯޑިނޭޓަރު ޑރ. ފާތިމަތު މުފްލިހާ\nކޭސްތައް މަދުނުވާނަމަ ބަލި މީހާ ދެން ޖެހޭނީ ޗޫސްކުރަން: ޑރ. މުފްލިހާ\n04 މާރޗް 2021 - 23:23:37\nރާއްޖެއިން ކޮންމެ ދުވަހަކު ފެންނަ ކޭސްތައް ދަށްނުވާނަމަ ދެން ޖެހޭނީ ބަލިމީހާ "ޗޫސް" ކުރަން ކަމަށް މޯލްޑިވިއަން މެޑިކަލް އެސޯޝިއޭޝަންގެ ހެލްތް ޕްރޮމޯޝަން ކޯޑިނޭޓަރު ޑރ. ފާތިމަތު މުފްލިހާ ވިދާޅުވެއްޖެ އެވެ.\nއެޗްއީއޯސީން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ޑރ. މުފްލިހާ ވިދާޅުވީ، މިހާރު މިދާގޮތަށް ކޮވިޑްގެ ނަންބަރުތައް މަތިވެގެންދާކަމަށް ވާނަމަ ކޮވިޑް-19 ޖެހިގެން އެޑްމިޓްވާ ބަލިމީހުންނަށް ދޭންޖެހޭ އެންމެ ފުރިހަމަ ހިދުމަތް ނުދެވިދާނެ ކަމަށެވެ.\nއަދި ސިއްހީ ހިދުމަތްތެރިން އެ ބަލިމީހައަށް ހިދުމަތްކުރުމަށް ކިތަންމެ ބޭނުންވި ކަމަށް ވީނަމަވެސް ސަލާމަތްކުރާނީ ކޮން ބަލިމީހެއްތޯ " ޗޫސް" ކުރަންޖެހޭ ހާލަތެއްވެސް އައިސްދާނެ ކަމަށެވެ. އަދި މިކަން ވަނީ މީގެ ކުރިންވެސް ވަރަށް ގިނަ ޑޮކްޓަރުން އެކި ފަހަރުމަތިން ފާހަގަކޮށްފައި ކަމަށް ޑރ. މުފްލިހާ ވިދާޅުވިއެވެ.\n" މިހެން ނަންބަރުތައް މަތިވެގެންދާކަމުގަ ވަންޏާމު އަޅުގަނޑުމެން ވަކި ހިސާބަކުން އެދޭންޖެހޭ އެންމެ ފުރިހަމަ ހިދުމަތް ދިނުން ދޭން ބޭނުންވި ކަމަށް ވީނަމަވެސް ޗޫސް ކުރަން މެދުވެރިވާ ކަހަލަ ހާލަތެއް ވެސް އައިސްދާނެ" ޑރ. މުފްލިހާ ވިދާޅުވިއެވެ.\nޑރ. މުފްލިހާ ވިދާޅުވީ، ސިއްހީ ދާއިރާގައި މަސައްކަތް ކުރާ ފަރާތްތަކަކީވެސް އެ ފަރާތްތަކުގެ އާއިލާއި ބޭނުންވާ ބައެއް ޒަރޫރީ ބޭނުންތަކެއްވެސް ހުންނާނެ ކަން ގަބޫލްކުރަންޖެހޭ ކަމަށާއި ހެލްތް ކެއާ ވޯކަރުންގެ ތެރެއިން ގިނަ ބަޔަކު މަސައްކަތް ކުރަމުންދަނީ އެބޭފުޅުންގެ އާއިލާއާއި އަމިއްލައަށް ލިބޭ ޗުއްޓީ އަދި އެތައް ބޭނުމަކުން މަހްރޫމް ކޮށްލާފައި ކަމަށެވެ. އަދި އެކަން އެގޮތައް ކުރަމުންދަނީ ހަމައެކަނި ކޮވިޑް-19ގެ ހާލަތައް އެކަނި ނޫންކަމަށާއި އޭގެ ބޭރުންވެސް އާއްމު ބަލިތަކަށް ހިދުމަތްކުރަމުންވެސް ދަނީ ހަމަ އެ ހެލްތް ކެއާ ވޯކަރުން ކަމަށް ޑރ. މުފްލިހާ ވިދާޅުވިއެވެ.\n" އެހެންނަމަވެސް އަޅުގަނޑުމެންނަށް ބާޑަން ބޮޑުވާ ހިދެއްގައި ދެކެން ބޭނުން ނުވާ ދުވަސްތައްވެސް ފެނުމަކީ ވެސް ކުރިމަތިވެގެންދާނެ ކަމެއް ކަމުގައި ވާހިދު އެއީ އަޅުގަނޑުމެން ދެކެން ބޭނުން ނުވާ ދުވަހެއް" ޑރ. މުފްލިހާ ވިދާޅުވިއެވެ.


ސަރުކާރުން ދެއްވާ ޝަރަފުވެރިކަމުގެ ޤައުމީ އިނާމާއި، ހިތްވަރު ދިނުމުގެ ޤައުމީ އިނާމު ރައީސުލްޖުމްހޫރިއްޔާ މިރޭ ދެއްވައިފި - The President's Office\nސަރުކާރުން ދެއްވާ ޝަރަފުވެރިކަމުގެ ޤައުމީ އިނާމާއި، ހިތްވަރު ދިނުމުގެ ޤައުމީ އިނާމު ރައީސުލްޖުމްހޫރިއްޔާ މިރޭ ދެއްވައިފި\n26 ޑިސެންބަރު 2020، ރިފަރެންސް: 2020-483\nސަރުކާރުން ދެއްވާ ޝަރަފުވެރިކަމުގެ ޤައުމީ އިނާމު 14 ބޭފުޅަކަށް އަދި ހިތްވަރު ދިނުމުގެ ޤައުމީ އިނާމު 24 ބޭފުޅަކަށް ދެއްވައިފިއެވެ. މި އިނާމުތައް ދެއްވީ، ދިވެހި ދައުލަތުން ދެއްވާ އެކިއެކި އިނާމުތައް ދެއްވުމަށާއި، އެއްބައިވަންތަކަމުގެ ދުވަހުގެ މުނާސަބަތުގައި ޖުމްހޫރީ މައިދާނުގައި މިރޭ ބޭއްވެވި ރަސްމީ ޖަލްސާގައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙެވެ.\nޝަރަފުވެރިކަމުގެ ޤައުމީ އިނާމު ލިބިވަޑައިގެންނެވި ބޭފުޅުންނަށް ރައީސުލްޖުމްހޫރިއްޔާ ދެއްވީ، ޝަރަފުގެ އައްޑަނައާއި ޝަރަފުގެ ބެޖެވެ. ހިތްވަރު ދިނުމުގެ ޤައުމީ އިނާމު ލިބިވަޑައިގެންނެވި ބޭފުޅުންނަށް ރައީސުލްޖުމްހޫރިއްޔާ ދެއްވީ، ހަނދާނީ ފިލާއެކެވެ.\nޤައުމީ އިނާމަށް ބޭފުޅުން ހޮއްވެވީ، އެކަމަށްޓަކައި ރައީސުލްޖުމްހޫރިއްޔާ އެކުލަވައިލެއްވި ޤައުމީ އިނާމާބެހޭ ކޮމިޓީއިންނެވެ. ޝަރަފުވެރިކަމުގެ ޤައުމީ އިނާމު ލިބިވަޑައިގެންނެވި 14 ބޭފުޅުންގެ ތެރެއިން6ބޭފުޅުންނަކީ، މީގެކުރިން ހިތްވަރު ދިނުމުގެ ޤައުމީ އިނާމު ލިބިވަޑައިގެންފައިވާ ބޭފުޅުންނެވެ.\nމިރޭ ޝަރަފުވެރިކަމުގެ ޤައުމީ އިނާމު ލިބިވަޑައިގެންނެވި ބޭފުޅުންނަކީ:\n1.\tދިވެހިބަހާއި އަދަބިއްޔާތުގެ ދާއިރާއިން:\nއަލްފާޟިލް މުޙައްމަދު ރަޝީދު (ކޮޕީ ރަޝީދު)، މއ. ކޮޕީގެ\n2.\tދިވެހިބަހާއި އަދަބިއްޔާތުގެ ދާއިރާއިން:\nއަލްއުސްތާޛު ޢަބްދުލްޢަޒީޒު ޖަމާލު އަބޫބަކުރު، މާޒީ، ލ. މާވަށް\n3.\tދިވެހިބަހާއި އަދަބިއްޔާތުގެ ދާއިރާއިން:\nއަލްމަރްޙޫމް އަލްއުސްތާޛު މުޙައްމަދު ވަޙީދުގެ ހަނދާނަށް\n4.\tދިވެހިބަހާއި އަދަބިއްޔާތުގެ ދާއިރާއިން:\nއަލްފާޟިލް އިބްރާހީމް ވަޙީދު، ގ. ކަލާވެހި\n5.\tޞިއްޙީ ދާއިރާއިން:\nޑޮކްޓަރ ނާއިލާ އިބްރާހީމް މުޙައްމަދުދީދީ، ގ. ފެއިތު\n6.\tމަސްވެރިކަމުގެ ދާއިރާއިން:\nއަލްފާޟިލް ޢަދުނާން ޢަލީ، ގ. އާސަމް\n7.\tފަތުރުވެރިކަމުގެ ދާއިރާއިން:\nއަލްފާޟިލް އަޙްމަދު ސަލީމް، ހ. ގަދަމޫ\n8.\tދަނޑުވެރިކަމުގެ ދާއިރާއިން:\nއަލްފާޟިލް މުޙައްމަދު ވަޙީދު، އައްސޭރި، ށ. މަރޮށި\n9.\tއިޖުތިމާޢީ ޚިދުމަތުގެ ދާއިރާއިން:\nއަލްފާޟިލާ މަރްޔަމް ވަޙީދާ، ހ. ދުނި\n10.\tޚަބަރާއި މަޢުލޫމާތު ފެތުރުމުގެ ދާއިރާއިން:\nއަލްފާޟިލާ މުއުމިނާ އިބްރާހީމް، ހ. ނޫމާގެ\n11.\tކުޅިވަރުގެ ދާއިރާއިން:\nއަލްފާޟިލް މުޙައްމަދު ސަޢީދު، ކުދިމާ، ގދ. ތިނަދޫ\n12.\tކުޅިވަރުގެ ދާއިރާއިން:\nއަލްފާޟިލް ޙުސައިން ރަޝީދު ޙަސަން، ގ. ހުދުރުވާގެ\n13.\tކުޅިވަރުގެ ދާއިރާއިން:\nއަލްފާޟިލް އަޙްމަދު ލަޠީފް، ހ. ސީވީޑް\n14.\tވިޜުއަލް އާޓްސްގެ ދާއިރާއިން:\nއަލްފާޟިލް މުޙައްމަދު މަނިކު، ހ. ވަވޮއި\nމިރޭގެ ޖަލްސާގައި ހިތްވަރު ދިނުމުގެ ޤައުމީ އިނާމު އެރުވި 24 ބޭފުޅުންނަކީ:\n1.\tކީރިތި ޤުރްއާން ކިޔެވުމާއި، އުނގަންނައިދިނުމާއި، ކީރިތި ޤުރްއާނުގެ ޢިލްމުގެ ދާއިރާއިން؛ ކީރިތި ޤުރްއާން އުނގަންނައިދިނުމުގެ ރޮނގުން:\nއަލްޤާރީ މަޢުޞޫމް ސަލީމް، ޝަބްނަމްގެ، ކ. ކާށިދޫ\n2.\tކީރިތި ޤުރްއާން ކިޔެވުމާއި، އުނގަންނައިދިނުމާއި، ކީރިތި ޤުރްއާނުގެ ޢިލްމުގެ ދާއިރާއިން؛ ކީރިތި ޤުރްއާން އުނގަންނައިދިނުމުގެ ރޮނގުން:\nއައްޝައިޚު ޝަރަފުއްދީން ޢަލީ، ފަލާހީ، ރ. އަލިފުށި\n3.\tކީރިތި ޤުރްއާން ކިޔެވުމާއި، އުނގަންނައިދިނުމާއި، ކީރިތި ޤުރްއާނުގެ ޢިލްމުގެ ދާއިރާއިން؛ ކީރިތި ޤުރްއާން އުނގަންނައިދިނުމުގެ ރޮނގުން:\nއަލްޤާރީ ޢަބްދުﷲ ޢިމާދު، ގ. ޒަމާނީޤުލްޝަން\n4.\tއިސްލާމްދީނަށް ހޭލުންތެރިކަން އިތުރުކުރުމާއި، ދީނަށް ޚިދުމަތްކުރުމާއި، ދީނީ ޢިލްމު އުނގަންނައިދިނުމުގެ ދާއިރާއިން؛ ދީނީ ރޮނގުން ޚިދުމަތްކުރުމާއި، ހޭލުންތެރިކަން އިތުރުކުރުމުގެ ރޮނގުން:\nޑޮކްޓަރ ސަޢުދުﷲ ޢަލީ، އެއްގަމުގެ، ބ. ކެންދޫ\n5.\tދިވެހިބަހާއި އަދަބިއްޔާތުގެ ދާއިރާއިން؛ ދިވެހިބަހާއި ބަހުގެ ލިޔުންތެރިކަން ކުރިއެރުވުމުގެ ރޮނގުން:\nޑޮކްޓަރ އަޝްރަފް ޢަބްދުއްރަޙީމް، ރޭނިގެ، ނ. ކުޑަފަރި\n6.\tޤައުމީ ތަރިކައިގެ ދާއިރާއިން؛ ޤައުމީ ތަރިކަ ރައްކައުތެރިކުރުމުގެ ރޮނގުން:\nއަލްފާޟިލް މުޙައްމަދު ޠާރިޤު، ރަތްވިލާގެ، ނ. މަނަދޫ\n7.\tތަޢުލީމީ ދާއިރާއިން؛ އުނގެނުމުގައި ޚާއްޞަ އެހީއަށް ބޭނުންވާ ކުދިންނަށާއި މީހުންނަށް ތަޢުލީމު ފޯރުކޮށްދިނުމުގެ ރޮނގުން:\nއަލްފާޟިލް ޙަސަން މުޙައްމަދު، މއ. މާވަރު\n8.\tޞިއްޙީ ދާއިރާއިން؛ އާންމު ޞިއްޙަތު ކުރިއެރުވުމާއި، ޞިއްޙީ ހޭލުންތެރިކަން އިތުރުކުރުމުގެ ރޮނގުން:\nޑޮކްޓަރ ޖުމޭލާ ބޭގަމް، ގ. ނިލަންދޫ\n9.\tޞިއްޙީ ދާއިރާއިން؛ ޞިއްޙީ ދާއިރާ ތަރައްޤީ ކުރުމުގެ ރޮނގުން:\nޑޮކްޓަރ މުޙައްމަދު ޞާލިޙް، ކުއްޅަވައްގެ، ސ. ހުޅުދޫ\n10.\tޞިއްޙީ ދާއިރާއިން؛ ޞިއްޙީ ދާއިރާ ތަރައްޤީ ކުރުމުގެ ރޮނގުން:\nޑޮކްޓަރ މުޙައްމަދު ޝާފިޢު، މ. ޕޯލްސްޓާރ\n11.\tއިޖުތިމާޢީ ޚިދުމަތުގެ ދާއިރާއިން؛ ޒުވާނުންގެ ތަރައްޤީއަށާއި، ޒުވާނުން ބިނާކުރުމަށާއި، ހިލޭސާބަހަށް މަސައްކަތް ކުރުމުގެ ރޮނގުން:\nއަލްފާޟިލް މަޢީދު މުޙައްމަދު ޒާހިރު، މއ. ކިނާރާހައުސް\n12.\tއިޖުތިމާޢީ ޚިދުމަތުގެ ދާއިރާއިން؛ ޖަމާޢަތަށް ފައިދާހުރި މަސައްކަތްތައް ކުރުމުގެ ރޮނގުން:\nއަލްފާޟިލް ސަޢުދުﷲ ޙިލްމީ، ފަތިސް، ގދ. ތިނަދޫ\n13.\tއިޖުތިމާޢީ ޚިދުމަތުގެ ދާއިރާއިން؛ ޖަމާޢަތަށް ފައިދާހުރި މަސައްކަތްތައް ކުރުމުގެ ރޮނގުން:\nއަލްފާޟިލް މުޙައްމަދު މާޒިން، ވ. ނޯޗާންސް\n14.\tކުދިފަންތިއާއި، މެދުފަންތީގެ ވިޔަފާރީގެ ދާއިރާއިން؛ ފެހުމާއި ޖަރީކުރުމުގެ ރޮނގުން:\nއަލްފާޟިލް ޙަސަން ޙުސައިންފުޅު، އައިރިސްގެ، ރ. ކަނދޮޅުދޫ\n15.\tހެއަރ އެންޑް ބިއުޓީގެ ދާއިރާއިން؛ މީހުން ބިނާކުރުމާއި މަސައްކަތް ކުރިއެރުވުމުގެ ރޮނގުން:\nއަލްފާޟިލާ ޝީޒާ ޢިމާދު، މ. ވޭލްޝާރކް\n16.\tޚަބަރާއި މަޢުލޫމާތު ފެތުރުމުގެ ދާއިރާއިން؛ ނޫސްވެރިކަން ކުރިއެރުވުމާއި، މަޢުލޫމާތު ފެތުރުމުގެ ރޮނގުން:\nއަލްފާޟިލް ޢަލީ ސަމްޢާން، ފެހިވިލާގެ، ހއ. ކެލާ\n17.\tކުޅިވަރުގެ ދާއިރާއިން؛ މޫދު ކުޅިވަރު އާލާކޮށް ތަރައްޤީ ކުރުމުގެ ރޮނގުން:\nއަލްފާޟިލް ޢަލީ ޚުޝްރުވާން އަޙްމަދު، ހ. މާކަރީހައުސް\n18.\tކުޅިވަރުގެ ދާއިރާއިން؛ މޫދު ކުޅިވަރު އާލާކޮށް ތަރައްޤީ ކުރުމުގެ ރޮނގުން:\nއަލްފާޟިލް ޢަބްދުﷲ ޢަރީފް، ނެދުންގެ، ރ. ރަސްމާދޫ\n19.\tކުޅިވަރުގެ ދާއިރާއިން؛ މޫދު ކުޅިވަރު އާލާކޮށް ތަރައްޤީ ކުރުމުގެ ރޮނގުން:\nއަލްފާޟިލް އިބްރާހީމް ޙުސައިން، ގ. އޮއިވާލި\n20.\tކުޅިވަރުގެ ދާއިރާއިން؛ މީހުން ތަމްރީނު ކުރުމުގެ ރޮނގުން:\nއަލްފާޟިލް ޝުޖާޢު ސަލީމް، ހ. ރުމޭނިޔާ\n21.\tކުޅިވަރުގެ ދާއިރާއިން؛ މީހުން ތަމްރީނު ކުރުމުގެ ރޮނގުން:\nއަލްފާޟިލް ޔޫސުފް ޢަޡީމް، ހ. ފެއަރީޕެލަސް\n22.\tވިޜުއަލް އާޓްސްގެ ދާއިރާއިން؛ ފޮޓޯގްރަފީގެ ރޮނގުން:\nއަލްފާޟިލް ޢަލީ ނިޝާން، ގ. ކޫލްގްރާސް\n23.\tވިޜުއަލް އާޓްސްގެ ދާއިރާއިން؛ ފައިން އާޓްސް (ލިޔުމާއި، ކުރެހުމާއި، ފަރުމާކުރުން)ގެ ރޮނގުން:\nއަލްފާޟިލް ޙުސައިން އިޙްފާލް އަޙްމަދު، ހ. ފްލޭޝް\n24.\tޒުވާނުންގެ ދާއިރާއިން؛ ހިލޭސާބަހަށް މަސައްކަތް ކުރުމާއި، މަސައްކަތް ކުރުމުގެ ރޫޙު އާލާކުރުމުގެ ރޮނގުން:\nއަލްއުސްތާޛު ޢަލީ ރަޝީދު، ކުންނާރުގެ، ދ. ރިނބުދޫ\nމިރޭގެ ޖަލްސާގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، އިނާމު ލިބިވަޑައިގެންނެވި ހުރިހާ ބޭފުޅުންނަށް ވަރަށް އިޚްލާޞްތެރިކަމާއެކު ތަހުނިޔާ ވިދާޅުވެ، ހެޔޮއެދުންތައް ފޮނުއްވިއެވެ.\nސަރުކާރުން ދެއްވަމުން ގެންދަވާ ޤައުމީ އިނާމަކީ، ދިވެހި ޤައުމާއި ދިވެހި މުޖުތަމަޢުގެ ލާބައާއި މަންފާއަށްޓަކައި ވަކިވަކި ފަރުދުންނާއި، މަދަނީ މުއައްސަސާތަކުންނާއި، މަދަނީ ޖަމުޢިއްޔާތަކާއި ޖަމާޢަތްތަކުންނާއި، ވިޔަފާރި އިދާރާތަކުން ދެމެހެއްޓެނިވި ގޮތެއްގައި ދިވެހި ޤައުމުގެ ތަރައްޤީގައި ކުރަމުންގެންދާ މަސައްކަތްތަކުގައި، އެ ފަރާތްތަކުން ހޯދާ ކުރިއެރުންތައް ބަލައިގަނެ، އެ ކަންކަމުގެ އަގު ވަޒަންކޮށް، އެ ފަރާތްތަކަށް ހިތްވަރުދިނުމުގެ މަޤްޞަދުގައި ދެވޭ އިނާމެކެވެ. ޤައުމީ އިނާމުގެ ގޮތުގައި ދެއްވަމުން ގެންދަވަނީ ޝަރަފުވެރިކަމުގެ ޤައުމީ އިނާމާއި، ހިތްވަރުދިނުމުގެ ޤައުމީ އިނާމެވެ.


MIRA Ah Midhiya Mahu 1 Billion Rufiyaa Balaigenfi – adduLIVE\nމީރާ އަށް މިދިޔަ މަހު އެއް ބިލިއަން ރުފިޔާ ބަލައިގެންފި\nNov 10, 2021, 18:36 ހަސަން ރަޝީދު\nމިދިޔަ މަހު އެއް ބިލިއަން ރުފިޔާ، މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އަށް ބަލައިގެންފި އެވެ.\nމީރާ އިން ބުނީ މި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ 155.7 އިންސައްތަ އިތުރު އަދަދެއް ކަމަށެވެ. އަދި، މިއީ މިއަހަރުގެ އޮކްޓޫބަރުގައި ލިބޭނެ ކަމަށް އަންދާޒާކޮށްފައިވާ އަދަދަށްވުރެ 39.2 ޕަސެންޓް އިތުރު އަދަދެކެވެ.\nމީރާއިން މައުލޫމާތު ދޭ ގޮތުގައި، އޮކްޓޫބަރު 2020 ގައި ލިބުނު އާމްދަނީ އާ އަޅައިބަލާއިރު އޮކްޓޫބަރު 2021 ގައި ލިބިފައިވާ އާމްދަނީ އިތުރުވުމުގެ މައިގަނޑު ސަބަބަކީ ޖީ.އެސް.ޓީ، ޓޫރިޒަމް ލޭންޑް ރެންޓް، ގްރީން ޓެކްސް އަދި އެއަރޕޯޓް ޓެކުހާއި ފީގެ ގޮތުގައި ލިބިފައިވާ ފައިސާ އިތުރުވުމެވެ.\nމިގޮތުން، އޮކްޓޫބަރު 2020 އާއި އަޅައިބަލާއިރު، އޮކްޓޫބަރު 2021 ގައި ދިވެހިރާއްޖެއަށް ޒިޔާރަތްކޮށްފައިވާ ފަތުރުވެރިންގެ އަދަދު 12 ގުނަ އިތުރުވެފައިވާ ކަމަށް މީރާއިން މައުލޫމާތުދެއެވެ. މީގެ ސަބަބަކީ 2020 ވަނަ އަހަރު ކޮވިޑް-19 ގެ ސަބަބުން ފަތުރުވެރިން ޒިޔާރަތްކޮށްފައިވާ މިންވަރު ދަށްވެފައިވުންކަމަށް މީރާއިން ފާހަގަކުރެއެވެ.\nމީގެ އިތުރުން، އާމްދަނީ އިތުރުވުމުގެ އަނެއް ސަބަބަކީ ކުރީގެ މުއްދަތުތަކަށް ލިބެންޖެހޭ ޓޫރިޒަމް ލޭންޑް ރެންޓްގެ ފައިސާ މި މަހުގެ ތެރޭގައި ލިބިފައިވުންކަމަށް މީރާއިން މައުލޫމާތުދެއެވެ.\nއޮކްޓޫބަރު 2021 ގައި މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީއެވެ. އެއީ %58.4 ނުވަތަ 584.86 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ އިންކަމް ޓެކްސްއިންނެވެ. އެއީ %11.8 ނުވަތަ 117.96 މިލިއަން ރުފިޔާއެވެ.\nމީގެ އިތުރުން، ޓޫރިޒަމް ލޭންޑް ރެންޓްގެ ގޮތުގައި 65.11 މިލިއަން ރުފިޔާ (%6.5)، ގްރީން ޓެކްސްގެ ގޮތުގައި 57.16 މިލިއަން ރުފިޔާ (%5.7)، އެއަރޕޯޓް ޑިވެލޮޕްމެންޓް ފީގެ ގޮތުގައި 50.2 މިލިއަން ރުފިޔާ (%5.0) އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 125.98 މިލިއަން ރުފިޔާ (%12.6) ލިބިފައިވެއެވެ.\nއޮކްޓޫބަރު 2021 ގައި ބަލައިގަނެފައިވާ އާމްދަނީގެ ތެރޭގައި 38.20 މިލިއަން އެމެރިކާ ޑޮލަރު ހިމެނެއެވެ.


Dhivehinnah Kaimoo Resort thakun haassa promotion eh! | Jazeera\tދިވެހިންނަށް ކައިމޫ ރިސޯޓް ތަކުން ހާއްސަ ޕްރޮމޯޝަނެއް! - Jazeera\nދިވެހިންނަށް ކައިމޫ ރިސޯޓް ތަކުން ހާއްސަ ޕްރޮމޯޝަނެއް!\nމުޙައްމަދު އަފްޒަލް January 22, 2021 155 views0\nކައިމޫ ރިސޯޓްސް އެންޑް ހޮޓެލްސް އިން ހިންގާ ތިން ރިސޯޓުން ދިވެހިންނަށާއި ވޯރކް ޕަރމިޓް ހޯލްޑަރުންނަށް ހާއްސަ ޕްރޮމޯޝަނެއް ފަށައިފިއެވެ.\nކައިމޫ ޓްރެވަލްސް އެންޑް ސަރވިސަސް އިން މައުލޫމާތު ދީފައިވާ ގޮތުގައި، މި ޕްރޮމޯޝަންގެ ދަށުން ސަމަރ އައިލެންޑް މޯލްޑިވްސް، އެނބޫދޫ ވިލެޖް، އަދި އީކުއޭޓަރ ވިލެޖްއިން ދިވެހިންނަށާއި ވޯރކް ޕަރމިޓް ހޯލްޑަރުންނަށް ވަރަށް އަގުހެޔޮކޮށް ތިބެވޭނެއެވެ.\nއެގޮތުން، ސަމަރ އައިލެންޑް މޯލްޑިވްސްގައި ދެ ބޭފުޅަކަށް ސުޕީރިއަރ ވިސްޓަރ، ސުޕީރިއަރ ބަންގެލޯ، ނުވަތަ ސުޕީރިއަރ ބީޗް ވިލާގައި ރެޔަކަށް 4،009 ރުފިޔާއަށް ވަގުތު ހޭދަކޮށްލެވޭނެއެވެ. މި ބޭފުޅުންނަށް ތިން އިރު ކެއުމާއި، ބުއިން، ހަވީރު ސައި އަދި ދެކޮޅު ދަތުރު މާލެއިން ހަމަޖައްސައިދޭނެއެވެ.5އަހަރުން ދަށުގެ ކުދިންނަށް ހިލޭ ތިބެވޭނެކަމަށާއި، 5-15 އަހަރާއި ދެމެދުގެ އުމުރުގެ ކުއްޖެއްގެ ބޮލަކަށް ނަގާނީ 1،002 ރުފިޔާކަމަށްވެސް ކައިމޫއިން ވަނީ ބުނެފައެވެ. ތިން ރެޔަށްވުރެ ގިނަ ރޭ ތިބޭ ބޭފުޅުންނަށް މިޔަށްވުރެވެސް އަގުހެޔޮ ވާނެކަމަށް ކައިމޫއިން ބުނެއެވެ. މާލެއިން ސަމަރ އައިލެންޑް މޯލްޑިވްސް އަށް ދިޔުމަށް ނަގާނީ ގާތްގަޑަކަށް 45 މިނިޓުވެ.\nކައިމޫއިން ހިންގާ އެނބޫދޫ ވިލެޖްގެ ސުޕީރިއަރ ބަންގެލޯއެއްގައި 3،007 ރުފިޔާއަށް އަދި ވޯޓަރ ބަންގެލޯއެއްގައި 3،778 ރުފިޔާއަށް ޕްރޮމޯޝަންގެ ދަށުން ތިބެވޭނެއެވެ.5އަހަރުން ދަށުގެ ކުދިންނަށް ހިލޭ ތިބެވޭނެކަމަށާއި، 5-15 އަހަރާއި ދެމެދުގެ އުމުރުގެ ކުއްޖެއްގެ ބޮލަކަށް ނަގާނީ 617 ރުފިޔާކަމަށްވެސް ކައިމޫއިން ވަނީ ބުނެފައެވެ. އެނބޫދޫ ވިލެޖްއިން ހަވީރު ސައި އަދި ދެކޮޅު ދަތުރު ހަމަޖައްސައިދިނުމަށް ނިންމާފައިވާއިރު، މާލެއިން އެނބޫދޫއަށް ދިޔުމަށް ނަގާނީ 20 މިނިޓެވެ.\nމީގެއިތުރުންވެސް، އައްޑޫ ގަމުގައި ހުންނަ އީކުއެޓާރ ވިލެޖުގައި ދެ ބޭފުޅަކަށް 2،251 ރުފިޔާއަށް ތިބުމުގެ ފުރުސަތު ހުޅުވާލެވިފައިވާއިރު،5އަހަރުން ދަށުގެ ކުދިންނަށް ހިލޭ ތިބެވޭނެކަމަށް ކައުމޫއިން ވަނީ ބުނެފައެވެ. 5-15 އަހަރާއި ދެމެދުގެ އުމުރުގެ ކުއްޖެއްގެ ބޮލަކަށް ނަގާނީ 463 ރުފިޔާ ނެގުމަށް ހަމަޖެހިފައިވާއިރު، މި ޕްރޮމޯޝަންގެ ދަށުން ހަވީރު ސައި، އެއަރޕޯޓް ދެކޮޅު ދަތުރު ހަމަޖައްސައިދިނުމަށް ވަނީ ހަމަޖެހިފައެވެ.\nކައިމޫގެ މި ތިން ރިސޯޓަށް ދާދިފަހުންވަނީ ކޮވިޑް ސޭފްޓީގެ ގޮލްޑް ސެޓްފިކެޓްވެސް ލިބިފައެވެ. މިއީ ކޮވިޑް-19 ފެތުރުން ހުއްޓުވުމުގެ ގޮތުން މި ތިން ރިސޯޓުންވެސް އަޅާފައިވާ ފިޔަވަޅުތައް ބަލައިގަނެ ހޮޓެލް ރެސިލިއެންޓްގެ ފަރާތުން ދީފައިވާ ސެޓްފިކެޓެކެވެ.


Jumhooree party ge Raees kamah Ali Waheed hovaifi\nޕެރެޑައިސް އައިލެންޑް ރިސޯޓުން: ނާޒިމް ހަސަން\nޖުމްހޫރީ ޕާޓީގެ ނައިބު ލީޑަރު އަމީންއާއެކު އަލީ ވަހީދު: އިންތިހާބު ވަނީ ކާމިޔާބު ކުރައްވާފަ\nޖުމްހޫރީ ޕާޓީގެ ރައީސް ކަމަށް އެ ޕާޓީއާ ދާދި ފަހުން ގުޅިވަޑައިގަތް އަލީ ވަހީދު އިންތިހާބު ކުރައްވައިފި އެވެ. ޕާޓީގެ ރައީސް ކަމުގެ މަގާމަކީ އަލަށް އުފެއްދި މަގާމެކެވެ.\nޕާޓީގެ ރައީސް ކަމަށް ކުރިމަތިލާން ހުޅުވާލުމުން އެ މަގާމަށް ކުރިމަތިލެއްވީ އަލީ ވަހީދު އެކަންޏެވެ. އެހެންވެ މިރޭ ޕެރައިޑްސް އައިލެންޑް ރިސޯޓްގައި ކުރިއަށް ދިޔަ ކޮންގްރެސްގައި އަލީ ވަހީދު ރައީސް ކަމަށް ހޮވުމާމެދު ނަގާފައިވަނީ ފެންނަ ނުފެންނަ ވޯޓެކެވެ.\nފެންނަ ނުފެންނަ ވޯޓުގައި 258 މަންދޫބަކު ވޯޓު ދީފައިވެ އެވެ. އޭގެތެރެއިން 154 މަންދޫބުން ވޯޓު ދެއްވީ އަލީ ވަހީދު ރައީސް ކަމަށް ހޮވަން ފެންނަ ކަމަށެވެ. ނުފެންނަ ކަމަށް 102 މަންދޫބުން ވޯޓު ދެއްވި އެވެ.\nއަލީ ވަހީދުގެ އިތުރުން ޕާޓީގެ ނައިބު ރައީސް ކަމަށް ކުރިމަތިލެއްވި ހަމައެކަނި ކެންޑިޑޭޓް އަބްދުﷲ މައުސޫމް ވެސް ވަނީ އެ މަގާމަށް ހޮވިވަޑައިގެންފަ އެވެ. މިރޭ ނެގި ފެންނަ ނުފެންނަ ވޯޓުގައި މައުސޫމްއާ އެއްކޮޅަށް 240 މަންދޫބަކު ވޯޓު ދެއްވި އެވެ. ދެކޮޅަށް ވޯޓު ދެއްވީ އަށް މަންދޫބުންނެވެ.\nއަލީ ވަހީދު ރައީސް ކަމުގެ މަގާމަށް އިންތިހާބުކުރިއިރު ކޮންގްރެސްގައި އަސާސީ ގަވައިދު އިސްލާހުކޮށް ރައީސް ކަމުގެ މަގާމަކީ ބާރުތައް މަދު މަގާމެއްގެ ގޮތުގައި ވަނީ ހަދާފަ އެވެ.\nރައީސް ކަމުގެ މަގާމުގައި ހުންނަވާ ބޭފުޅަކަށް އޮންނާނެ ޒިންމާއަކީ އިދާރީ ހިންގުން ކަމަށާއި އެއީ އިދާރީ ހިންގުމުގެ އެންމެ އިސްވެރިޔާ ކަމުގައި އަސާސީ ގަވައިދުގައި ބަޔާންކޮށް މިރޭ ފާސްކޮށްފައިވެ އެވެ. ޕާޓީގެ ކައުންސިލްގެ ރިޔާސަތު ބަލަހައްޓާނީ ލީޑަރު ނެތް ހާލަތެއްގައި ޕާޓީގެ ރައީސް ކަމަށް ވެސް އިސްލާހުކުރި އެވެ. ރައީސް ނެތް ހާލަތްތަކުގައި ރިޔާސަތު ބަލަހައްޓަނީ ކައުންސިލުން ހޮވާ ނައިބު ލީޑަރު ނުވަތަ އެހެން ނައިބު ލީޑަރެއް ކަމަށް ވެސް އިސްލާހު ވަނީ ގެނެސްފަ އެވެ.\nއަސާސީ ގަވައިދު މިގޮތަށް އިސްލާހުކޮށްފައިވާއިރު އަލީ ވަހީދު މިހާރު ދިރިއުޅުއްވަނީ ބޭރުގަ އެވެ. އޭނާ ރައީސް ކަމަށް ހޮވިވަޑައިގެންނެވި ނަމަވެސް ކައުންސިލްގެ ރިޔާސަތު ބެލެހެއްޓުމުގެ ފުރުސަތު ގަވައިދަށް އިސްލާހު ގެނައި ގޮތުން ނުލިބޭނެ އެވެ. އަދި ލީޑަރަށްފަހު ހުރިހާ ބާރުތަކެއް ވެސް ރައީސްގެ ބަދަލުގައި ލިބިގެންދާނީ ނައިބު ލީޑަރަކަށް ކަމަށް ގަވައިދު ވަނީ ބަޔާންކޮށްފަ އެވެ.


Raees Yameen hovijje nama dhen vote fohteh dhivehin ah nufennaane: Ibra\nރައީސް ޔާމީން ހޮވިއްޖެނަމަ ދެން ވޯޓު ފޮއްޓެއް ނުފެންނާނެ: އިބްރާ\nއެމްޑީޕީގެ ކުރީގެ ރައީސް އިބްރާހިމް އިސްމާއިލް، އިބްރާ ރޭ ޖަލްސާގައި ވާހަކަ ދައްކަވަނީ-- ފޮޓޯ: ރާއްޖެ އެމްވީ\nދެވަނަ ދައުރަކަށް ރައީސްބ އަބްދުﷲ ޔާމީން އިންތިހާބުކޮށްފިނަމަ ދެން ދިވެހި ރައްޔިތުންނަށް ވޯޓު ފޮއްޓެއް ނުފެންނާނެ ކަމަށް އެމްޑީޕީގެ ކުރީގެ ރައީސް އިބްރާހިމް އިސްމާއިލް، އިބްރާ ވިދާޅުވެއްޖެ އެވެ.\nޖުމްހޫރީ ޕާޓީއަށް 10 އަހަރު ފުރުމުގެ ޖަލްސާގައި ރޭ ވާހަކަދައްކަވަމުން އިބްރާ ވިދާޅުވީ، 23 ސެޕްޓެމްބަރުގައި ރައީސް އަބްދުﷲ ޔާމީނަށް ރާއްޖޭގެ ވެރިކަން ލިބިއްޖެނަމަ ރާއްޖޭގެ ރައްޔިތުންނަށް ވޯޓު ފޮއްޓެއް ދެން ނުފެންނާނެ ކަމަށާއި އެއީ އެންމެ ބޮޑު ކަންބޮޑޮވުން ކަމަށެވެ.\nއިބްރާ ވިދާޅުވީ، ރައީސް ޔާމީން ދެވަނަ ދައުރަކަށް ހޮވިއްޖެނަމަ ރާއްޖޭގެ ކޮންމެ އަތޮޅެއްގައި އޮންނާނީ މީހުން ދިރިއުޅޭ އެއް ރަށް ކަމަށާއި ދެން ހުރި އެހެން ހުރިހާ ރަށް މިލްކް ކޮށްގެން ތިބޭނީ އެހެން ގައުމުތަކުގެ މީހުން ކަމަށެވެ. އަދި ރާއްޖޭގެ މީހުންގެ މައްޗަށް އަމުރުކުރާނީ ބިދޭސީން ކަމަށާއި އެ ދުވަހުން އިސްތިގްލާލޭ ކިޔައިގެން ނިކުތުމުގެ ފައިދާއެއް ނޯންނާނެ ކަމަށްވެސް އިބްރާ ވިދާޅުވި އެވެ.\n"ވަރަށް ގިނައިން އަޅުގަނޑުމެންނަށް ސިޔާސީ މައިދާނުގައި އިވޭ ވާހަކައެއް އެއީ އިސްތިގްލާލު ގެއްލޭ ވާހަކަ، ހަސަން ރަސްގެފާނު، ހަވަނަ ހަސަން ރަސްގެފާނު ޕިޗޯރީން ގޮވައިގެން ރާއްޖެ ހިފަން އޭރު އާއިރުވެސް ނުގެއްލޭ ވަރަށް ދިވެހިރާއްޖޭގެ އިސްތިގްލާލް މިއަދު ވަނީ ގެއްލިފައި، މިއަދު މި ރާއްޖޭގެ ރައްޔިތުންގެ ބާރު މި ގައުމުން ކެނޑެމުން މި ދަނީ،" އިބްރާ ވިދާޅުވި އެވެ.\nއިބްރާ ވިދާޅުވީ، ސިޔާސީ ޕާޓީއެއް އުފައްދަނީ ގައުމުގައި ހިންގަން ބޭނުންވާ ވަކި ކަހަލަ ސިޔާސަތުތަކެއް އެއް ފިކުރަކުން ގަބޫލު ކުރާ ބަޔަކު ގުޅިގެން އެކަންކަން އެގައުމެއްގައި ކުރިއެރުވުމަށް ކަމަށެވެ. ކޮންމެ ގައުމެއްގައި ހިޔާލުތަފާތުވާ ނުވަތަ އެއް ފިކުރެއްގެ ބަޔަކު ނުތިބޭނެ ކަމަށާއި ގައުމުގައި ހަމަޖެހުން އަންނާނީ އެކަމަށް ޖާގަދިން ވަރަކަށް ކަމަށް އިބްރާ ވިދާޅުވި އެވެ.\n"އެންމެ މީހެއްގެ ވިސްނުމަށް މުޅި ގައުމުގެ ރައްޔިތުން ލަންބަން އުޅުމުކީ ގައުމުގައި ހަމަނުޖެހުން އުފެދޭނެ ކަމެއް، އެމަންޒަރު މިއަދު ރާއްޖެއިން ފެނިގެން މިދަނީ،" އިބްރާ ވިދާޅުވި އެވެ.\nއިބްރާ ވިދާޅުވީ، މިއަަދު ރާއްޖޭގެ ރައްޔިތުން ދަތުރު ކުރަނީ ސިޔާސީ ޕާޓީ ފަހަނައަލައި އިންސާފުގެ މަގަށް ކަމަށާއި ދެން ރާއްޖޭގައި އިންސާފު ގެނައުން ހުއްޓުވޭނެ އެއްވެސްބަޔަކު ނެތް ކަމަށެވެ. އަދި ވިދާޅުވީ، ސިޔާސީ މައިދާނުގައި ޖާގަ އޮންނާނީ އެކަންކަން ގަބޫލު ކޮށްގެން ކުރިއަށްދާ މީހުންނަށް ކަމަށާއި ޖާގަ އޮތީ ރައްޔިތުންގެ ވިންދާ އެކީގައި ކުރިއަށްދާ މީހުންނަށް އެކަނި ކަމަށެވެ.\nއިބްރާ ވިދާޅުވީ، މިއަދު ކޮންމެ ރައްޔިތަކުވެސް ކުރަންވީ ކަމަކީ ވޯޓަށް ތައްޔާރުވުންކަމަށާއި ވޯޓުލާ ދުވަހު ހެނދުނު ހެނދުނާ ގޮސް ވޯޓު އަޅަންޖެހޭ ކަމަށެވެ. އަދި ކޮންމެ ދުވަހަކުވެސް ވޯޓުލާން އޮޮތީ ކޮން ތަނަކަށްތޯ ބަލައި ޗެކް ކުރުންޖެހޭ ކަމަށާއި ކުޑަ މައްސަލައެއް ފާހަގަވި ނަމަވެސް އެ މައްސަލައެއް އިލެކްޝަންސް ކޮމިޝަނަށް ހުށައަޅައި ސުވާލުކުރަން ޖެހޭނެ ކަމަށްވެސް އިބްރާ ވިދާޅުވި އެވެ.\nމޯލްޑިވްސް ޔުނައިޓެޑް އޮޕޮޒިޝަން ޖުމްހޫރީ ޕާޓީ\n"ކޯލިޝަނުން ވަތްކެއް ނުވޭ، ގޮތެއް ހޯދީ މަޖުބޫރު ވެގެން"


Bangladesh ge coach ge musthagubalaa medhu gotheh nimmanee | Mihaaru\n14 ސެޕްޓެމްބަރ 2018 - 11:43 1 comment\nގްރޫޕް އޭގެ ހުރިހާ މެޗެއް ނިމުނުއިރު، އެއް ވަނަ އަށް ދިޔަ ނޭޕާލާއި ދެ ވަނަ އަށް ދިޔަ ޕާކިސްތާން އަދި ތިން ވަނަ ދިޔަ ބަންގްލަދޭޝް އަށް ލިބުނީ ހަ ޕޮއިންޓެވެ. ނޭޕާލަށް އެއް ވަނަ ލިބުނީ ފައިދާ ފަސް ގޯލު އޮތުމުންނެވެ. ޕާކިސްތާނަށް ތިން ފައިދާ ގޯލު އޮތްއިރު، ބަންގްލަދޭޝަގެ އޮތީ ފައިދާ އެންމެ ދެ ގޯލެވެ. ގްރޫޕުގެ އެންމެ ފުލުގައި ނިންމީ ލަނޑެއް ވެސް ނުޖެހި ތިން މެޗުން ބަލިވި ބޫޓާން އެވެ.\nބަންގްލަދޭޝްގެ ފުޓްބޯޅަ އިދާރާގެ ރައީސް ކާޒީ ސަލާހުއްދީން އެ ގައުމުގެ ނޫސްވެރިންނަށް މައުލޫމާތު ދެމުން ވިދާޅުވީ ސާފްގެ ނާކާމިޔާބީއާ ގުޅިގެން މާފަށް އެދޭ ކަމަށެވެ.\n"އަހަރެމެން ވަރަށް ގިނަ ކަންތައްތައް ކޮށްދީފިން ގައުމީ ޓީމަށް. އެކަމަކު އެ މީހުންނަށް ސާފް ޗެމްޕިއަންޝިޕްގެ ސެމީ ފައިނަލަށް ނުދެވުނު. އެހާ އަވަހަށް މުބާރާތުން ކެޓުމަކީ އަހަރެމެންގެ އެންމެނަށް ލިބުނު މާޔޫސްކަމެއް އަދި ދެރައެއް. އަހަރެން އެކަން ބަލާނަން. ކޯޗާ މަޝްވަރާ ވެސް ކުރާނަން،" ސަލާހުއްދީން ވިދާޅުވި އެވެ.\nގްރޫޕްގެ ފަހު މެޗުގައި ނޭޕާލް އަތުން ބަންގްލަދޭޝް ބަލިވި މެޗަށް ފަހު އެ ގައުމުގެ ގިނަ ނޫސްވެރިންގެ ފާޑުކިޔުން ޑޭ އަށް އަމާޒުވި އެވެ. ނޫސްވެރިންގެ ސުވާލުތަކަށް ޖަވާބު ދެމުން ޑޭ ބުނީ އޭނާ ހަވާލުވި ފަހުން އެ ގައުމުގެ ފުޓްބޯޅަ އަށް ގިނަ ކުރިއެރުންތަކެއް ލިބުނުއިރު ވެސް ތައުރީފުގެ ބަހެއް ނުލިބޭ ކަމަށެވެ. އެންމެން ވެސް ބަލަނީ ހާސިލްނުވެ އޮތް ކަމެއްގެ ވާހަކަ ދެއްކުމަށް ކަމަށް ބުންޏެވެ.\nމިދިޔަ މެއި މަހު ބަންގްލަދޭޝްގެ ކޯޗު ކަމާ ޑޭ ހަވާލުވިއިރު، އޭނާއާ މެދު ބަންގްލަދޭޝްގެ ފުޓްބޯޅަ ފެޑެރޭޝަނުން ހިތްހަމަ ޖެހުނީ އޭނާގެ ތަޖުރިބާ މަދު ނަމަވެސް ކޯޗިންގައި އޭނާ ކުރަމުން އަންނަ މަސައްކަތުން އިނގިރޭސި އެކި ކްލަބްތަކަށް ފައިދާތަކެއް ކޮށްފައިވާތީ އެވެ. ޑޭގެ އިރުޝާދުގެ ދަށުން ބަންގްލަދޭޝްގެ ޒުވާން ޓީމު ވަނީ ގަތަރު ބަލިކޮށް އޭޝިއަން ގޭމްސްގެ ދެ ވަނަ ބުރުގައި ކުޅެފަ އެވެ. މިއީ އެ ގައުމުގެ ފުޓްބޯޅައިގެ ތާރީހީ ކާމިޔާބެކެވެ.\nމި ވަގުތު ޑޭ ހުރީ ޗުއްޓީއެއްގަ އެވެ. އޭނާ އަލުން ޓީމާ ގުޅޭނީ އަންނަ ހަފްތާ ތެރޭގަ އެވެ. އެއީ އަންނަ މަހު ބަންގްލަދޭޝްގައި އޮންނަ ބަންގުބަންދު ގޯލްޑް ކަޕްގެ ޕްރެކްޓިސް ފެށުމަށެވެ.


އިންތިޒާރު ކުރުން އެދެމޭ ލޯބިވާ 3ވަނަ ބައި – Esfiya – Dhivehi Vaahaka Site\n- by Salaa - 0- January 30, 2014\n” ދޮންތާ! ރިޔާޒް މިޔަދު އަންނާނެ… ” އައިންތު އެހެން ބުނުމުން ރާޔާ ވަރަށް އުފާކުރިއެވެ.\n” އަސްލު؟ އަވަހަށް އުޅޭ ދޯ މީރު ކާއެއްޗެއް ތައްޔާރުކުރަން..” ރާޔާ އާއި އައިންތު އަވަސްވެގަތީ ބަދިގޭގެ މަސައްކަތްތައް ނިންމުމަށެވެ.\n” މީރު ކާއެއްޗެއް ހަދަން މާ ބޮޑަށްވެސް ލަސްވެއްޖެ… ” ވަދެގެން އައި ރިޔާޒް އެހެން ބުނުމުން ރާޔާ އާއި އައިންތުއަށް ސިހުން ލިބުނެވެ.\n” ވަޓް އަ ސަޕްރައިޒް.. ” ރާޔާ ބުނެލިއެވެ. އައިންތު ހުރީ ލަދުން އިސްޖަހައިގެންނެވެ.\n” ހޫމް ހޫމް…. ދޮންތަ ދަނީ…” ރާޔާ ހިނގައިގަތެވެ.\nރާޔާ ހުރީ ސަލްޓަން ޕާކުގައެވެ. މާނިޝްގެ އިންތިޒާރުގައެވެ. ކުރިންރޭ ތިބި ގަސްދަށުގައެވެ.\n” އިންތިޒާރުގަތަ؟ ” މާނިޝްގެ އަޑުން ރާޔާ ސިހުނެވެ.\n” އެނ… އާނ.. އުނހުނ..” ރާޔާ އާދައިގެ މަތިން ފުރަގަސް ދިނެވެ.\n” އެހެން ވިއްޔާ ދަނީ… ” މާނިޝް އެހެން ބުނުމުން އަވަސް އަވަހަށް ރާޔާ އެނބުރުނެވެ.\n” ނޫން… މަޑުކުރޭ.. ” މާނިޝް ހުއްޓުނެވެ.\n” ކީއްކުރަނީ މިތާ؟ ” މާ ނޫންކަމަށް ހަދާފަ މާނިޝް އެހިއެވެ.\n” އެއީ… މީ… އެއީ… ” ބުނާނެ އެއްޗެއް ނޭނގިގެން ރާޔާ އުޅުނެވެ.\n” އޯހ.. އަހަރެން ގާތު ނުބުނެވޭ ވަރުގެ ވާހަކައެއް ދޯ… ބޯއީ ފްރެންޑަށް ގަޑި ކިޔައިގެން ދޯ… ދަނީ އިނގޭ… ” އަނެއްކާވެސް މާނިޝް ހިނގައިގަތެވެ.\n” މާން! ” ރާޔާ ގޮވާލުމުން ހުއްޓި މާނިޝް ބަލާލިއެވެ.\n” ކީކޭ… އަދި އެއްފަހަރު ތިގޮތަށް ގޮވާލަބަލަ! “\n” މާން…. ” ރާޔާ އިސްޖަހާލީ ލަދުންނެވެ. މާނިޝް އައި ގޮތަށް އައިސް ރާޔާ އާއި ދާދި ގާތުގައި ހުއްޓުނެވެ.\n” ކީއްވެ؟ ” ވައި އަޑުން މާނިޝް ބުނެލިއެވެ.\n” ބުނީމެއްނު އެހެން މީހުންނާ ތަފާތު ކުރަން ބޭނުން ވަންޏާ އޭ އެހެން ނަމަކުން ގޮވާނީ.. އެހެންވެ…. އަހަންނަށް… މާން… އެހެން މީހުންނާ މާ ބޮޑަށްވެސް ތަފާތު….” ރާޔާ ހުރީ ބޯ ހިއްލައިގެން މާނިޝްއަށް ބަލާށެވެ.\n” ލޯބިވޭތަ؟ ” މާނިޝް ކުރީ ސުވާލެކެވެ. ޖަވާބުގައި ރާޔާ އަވަސް އަވަހަށް ބޯ ޖަހާލިއެވެ. މާނިޝް މާޔާ ގައިގައި ބައްދާލިއެވެ.\n” އެކަމަކު ތިއީ ކާކު ކަމެއް އަދިވެސް ނޭނގެ… ” ރާޔާ ބުނެލިއެވެ..\n” ރެއިން އަކީ ކާކު ކަމެއް އަދިވެސް އަހަންނަކަށްވެސް ނޭނގެ.. ލޯބި އެއީ ވާ އެއްޗެއް ނަމަތާ ފުރަތަމަ ކާކުތޯ ބަލާފަ ލޯބި ވާނީ.. އެކަމަކު އެއީ ވެވޭ އެއްޗެއް ވީމަ ކާކު ކަން ނޭނގުނަސް ހަމަ ލޯބި ވެވެނީ…. ” މާނިޝް ރާޔާއަށް އެ ވިސްނައިދިނީ ހާދަ ލޯބިންނެވެ. ރާޔާ ބޭނުންވަނީ މުޅި އުމުރަށްވެސް މާނިޝްގެ މީހަކަށް ވުމަށެވެ.\nރާޔާއަކީ ކާކު ކަމާ މާލެއިން އޭނައަށް ގެއެއް ލިބިފައިވާކަންވެސް މާނިޝްއަށް ކިޔައިދީފިއެވެ.\n” އަހަރެންގެ މައިންބަފައިން ލޮލަށްވެސް ނުދެކެން..އަހަރެން ބެލީ ތިމާގެ ބަޔަކު.. އެކަމަކު މިހާރު އެމީހުން އުޅެނީ ރާއްޖޭން ބޭރުގަ.. އަހަރެން މާލޭގަ މިއުޅެނީ ރައްޓެހިންނާއި އެކު…. އަމިއްލަ މީހެއްގެ އޮފީހަކަށްވެސް ދަން.. ދެން ބޭނުމީ ރެއިން އާއި އެކު ދިރިއުޅުމެއް ފަށަން.. ” މާނިޝް ރާޔާގެ އުނގު ތެރޭގައި އޮވެ ބުނަމުން ދިޔައެވެ.\n” މާން… ބޭނުމިއްޔާ މެރީ ކުރެވިދާނެ… އަހަރެންނަށް ނަވާރަ އަހަރު ވެއްޖެ މިހާރު… ” ރާޔާ ހުރީ މާނިޝް އާއި ގުޅެން ނުހަނު ބޭނުންވެފައެވެ.\n” އަންނަ ހަފްތާ ކިހިނެތް ވާނީ؟ ” މާނިޝް އެގޮތަށް ނިންމު މުން ރާޔާ ވަރަށް އުފާވިއެވެ.\n” ވިސްނާފަތަ މެރީ އަކާއި ހަމައަށް ތި ދިޔައީ؟ ” ރިޔާޒް ރާޔާގެ ކޮޓަރިއަށް ވަންނަމުން ބުނެލިއެވެ.\n” އާނ…. ” ރާޔާ ބުނެލިއެވެ.\n” ކިތައް ދުވަސް ވެއްޖެ އޭނަ އާއި ވާހަކަ ދައްކާތާ.. ” ބޭބެ އެއްފަދައިން ރިޔާޒް ސުވާލުކުރަމުންދިޔައެވެ\n” އެއް ހަފްތާ… ” ރާޔާ އެނދުގައި އިށީންނަމުން ބުނެލިއެވެ.\n” ކީކޭ…؟ އެއް ހަފްތާ އޭ؟ ކިހިނެތްތަ ދޮންތައަށް އޭނަ އެނގެނީ؟ މިއޮއްބޮޑު މާލެއިން ދިމާވާ ފިރެހެނަކު އެއް ހަފްތާ ތެރޭގަ ކިހިނެތް ދަސްވާނީ؟ ” ރިޔާޒް ދޮންތައަށް ވިސްނައިދެވޭތޯ ބެލިއެވެ.\n” ކޮއްކޯ… އެއް ހަފްތާ މިވީ ރައްޓެހިވީފަހުންނޭ.. ކިތަންމެ ދުވަހެއް ދެމީހުން ދަންނަނީ… ” ރާޔާ ބަލީ ކޮއްކޮއަށް ވިސްނައިދެވޭތޯއެވެ.\n” ދޮންތައަށް ދެރަގޮތެއް ނުވާނެ ގޮތަކަށް ނިންމައިފިނަމަ އަހަރެންގެ މައްސަލައެއް ނެތް.. އާއިލާގައިވެސް މިތިބީ އަހަރެމެން ދެމީހުން.. އެހެންވެ އަހަރެން ވަރަށް ވިސްނަން ދޮންތަ އާއި މެދު.. ” ރިޔާޒް އެހެން ބުނުމުން ރާޔާ ހީލަމުން ބޯޖަހާލިއެވެ.\n” ޗީ ޗީ ޗީ….. ކައިވެންޏޭ؟ މިޔަދު؟ ” ކަމާލް ދިމާކުރިއެވެ.\n” މަ ހީވެސް ނުކުރަން ކަޔެ ތިހެން ވެދާނެ ކަމަކަށް.. ” އެޑަމް ބުނެލިއެވެ. އެޑަމް ވަރަށް ބާރަށް ސޮޓޯއަށް ގޮވަން ފެށިއެވެ.\n” ސޮޓީ… ބަލާބަލަ މާއްޓެ.. ކައިވެނި ކުރާށޯ އެ އުޅެނީ… ބޭނުމީ އަހަރެމެންނާ ވަކިވާށޯ… ” އެޑަމްގެ ޖުމުލައިން ސޮޓީ ހުރީ ވަރަށް ދެރަވެފައެވެ.\n” ދެން ކިހިނެތް އަހަރެމެން ގަންނަން ހަދާނީ؟ ވަޒީފާގަ އުޅޭ މީހާ ވަކިވީމަ އަހަރެމެން ނިކަމެތިވީނު… ” ސޮޓީގެ ޖުމުލައިން މާނިޝް ބުނެލިއެވެ.\n” އޯހް… އަހަރެން ހީކުރީ އަހަރެން ކަޔެ މެންނާ ވަކިވާތީ ދެރަވީ ކަމަށް… އެކަމު ތިވިސްނީ އެ ނުލިބޭނެތީ… އެ ގަންނަން ފައިސާ ނުލިބިދާނެތީ އެކަމާ… ދެން ކިހިނެތް ތިއީ ރަނގަޅު ރައްޓެހިން ކަމަށް ޤަބޫލުކުރާނީ…” މާނިޝް ރުޅިއައިމުން އެނދުމަތީގައި އޮތް ކަމާލް ތެދުވެ ބުނެލިއެވެ.\n” މިޔަދު އަންހެން ކުއްޖެއްގެ ޖާދޫގަ ޖެހުނަސް ޑްރަގަށްވުރެން އެ ނުވާނެ މޮޅެއް.. އެޑަމް.. މަ ބުނީތީ ބަލަން ހުންނާތި.. މާއްޓެ އަދި އަންނާނެ އަހަރެމެން ކައިރިއަށް.. އޭނަ ދޫކޮއްލާ.. ” އެ ޖުމުލައިން މާނިޝްގެ ނާރުތައް ފުއްޕާލިއެވެ. ނަމަވެސް ހިތްވަރުކޮއްފައި އެ ކޮޓަރިން ދަބަސް ހިފައިގެން އޭނާ ނުކުތެވެ.\n” އޭނައަށް އެވަރެއް ނުވާނެ.. އޭނަ މި ޔޫޒް ކުރާތާ އަދި މަހެއް މިވީ.. އެހެންވެ ހިއެއް ނުވޭ އެޑިކްޓް ވެދާނެހެނެއް.. މިބުނީ މި ނުލިބިގެން ތުރުތުރުއަޅާ ނޭވާ ހާސްވެ ތެޅިފޮޅޭ ވަރެއް ނުވާނެ އަދި.. އެކަމު ބޭނުން ކުރާހިތްވާނެ.. އޭނަ ކެތްކުރާނެ ނައިސް.. މަށަށް ޔަޤީން… ” މާނިޝް ނުކުމެގެން ދިޔުމުން އެޑަމް ބުނެލިއެވެ\nކައިވެންޏަށްފަހު މާނިޝް ބަދަލުވީ ރާޔާގެ ގެއަށެވެ. ރިޔާޒް އާއި އައިންތު މާނިޝްއަށް ހޫނު މަރުހަބާއެއް ކިއެވެ.\n” ދޮންތަބޭ.. ދޮންތައަށް ދެރަގޮތެއް ނަހަދާތި.. އެއީ އަހަރެންގެ ހުރި ހަމައެކަނި މީހަކީ… ” ރިޔާޒް އެހެން ބުނުމުން ބޯޖަހާލަމުން މާނިޝް އެހިއެވެ.\n” އައިންތު އާއި މެރީ ކުރަންވީނު އަވަހަށް… “\n” ނޫނޭ.. އައިންތުއަށް އަދި ކިރިޔާ އަށާރަ އަހަރުވީ… އެހެން ނޫނަސް ވަރަށް ފައިސާ އޮވެގެން ނެއްނު ކައިވެނި ކުރެވޭނީ… އަނބިމީހާ ބޭނުން ގޮތަކަށް ގެންގުޅެން ވާނެއްނު.. ” އައިންތުއަށް ބަލާލަމުން ރިޔާޒް އެހެން ބުނުމުން އައިންތު ލަދުން އިސްޖެހިއެވެ.\n” ކޮއްކޮ ވަރަށް ވިސްނުން ތޫނުވާނެ..” ހީލަމުން ރާޔާ ބުނެލިއެވެ.\nރާޔާ ފާހާނާއިން ނުކުތްއ އިރު ކޮންމެވެސް ކަމަކާ ވިސްނަން މާނިޝްއިނެވެ.\n” މާން.. ކިހިނެތްވެފަ؟ ” ރާޔާ އެއްސެވެ.\n” އަހަރެންގެ އަތަކު ނެތް ރެއިން ބޭނުންވާހާ ގޮތަކަށް ގެންގުޅޭނެ ފައިސާއެއް.. ” މާނިޝް އެހެން ބުނުމުން ރާޔާ ހޭންފެށިއެވެ،\n” އެކަމާތަ ތިވިސްނަނީ… އަހަރެން އަބަދުވެސް ހުންނާނީ މާންގެ ފަހަތުގަ.. މާންގެ މިސްރާބު ހުންނަ ގޮތަކަށް އަހަރެން ދަތުރު ކުރާނީ.. އަހަރެން ބޭނުމީ ލޯބި… ” މަޑުމަޑުން މާނިޝްގެ ކަންފަތުގައި ދަތް އަޅާލަމުން ވައި އަޑުން ރާޔާ ބުނެލިއެވެ.\n” ރެއިން….. ” ލޯބިން މާން ގޮވާލިއެވެ. އޭނާ ދެލޯމަރާލިއެވެ.\n” އަހަރެމެންގެ ކައިވެނީގެ އުފާވެރި މިރޭ ވޭތުކުރާނީ ކިހިނަކުން؟ ” ރާޔާ ބުނެލިއެވެ.\n” ރެއިން ބޭނުން ގޮތަކަށް… އަހަރެންގެ ލޯބި ލިބޭނެ…. ރެއިން އަހަންނަށް ލޯބި ދޭނަންތަ؟ “\n” މާންއަށް ނޫނީ މި ލޯބި ދޭނީ ކާކަށް؟ ” ރާޔާ މާންގެ މޭމަތީ ބޯ އަޅާލަމުން އެއް އަތުން ފިރުމާލިއެވެ. މާނިޝްއަށް ލިބުނު އަރާމެއްގެ ބޮޑުކަމުން ރާޔާ ގައިގައި ބައްދާލިއެވެ.\nގަޑިން މެންދަމުން އަލިވެ ތިނެއް ޖަހައިފިއެވެ. މާނިޝްއަށް ހޭލެވުނެވެ. އޭނާ ބޭނުންވަނީ ގުރޫޕްކައިރިއަށް ދިޔުމަށެވެ. މަޑުމަޑުން ތެދުވިތަނުން ރާޔާއަށް ހޭލެވުނެވެ.\n” މާން؟ ކިހިނެތްވީ؟ ” ސިހިފައި މާނިޝް ބަލާލިއެވެ.\n” ފާހާނާއަށް… ” މާނިޝް އޮޅުވާލިއެވެ. ފާހާނާއަށް ވަދެ އޭނާ ފާރުގައި މޫނު ޖައްސާލިއެވެ. އަދި ހިތާހިތުން ބުނަމުންދިޔައެވެ. އަހަރެން މިހެން އުޅެގެން ނުވާނެއެވެ. އަހަރެން ދިރިއުޅުމެއްފެށީ ރެއިންއަށްޓަކައެވެ. ލޯބިވާތީއެވެ. އަދި އެކަމުން ސަލާމަތްވުމަށެވެ.\nދުވަސްތައް ދަތުރު ކުރަމުންދަނީ ހަލުވިކަމާއި އެކުއެވެ. ރާޔާގެ އުފާވެރި ދިރިއުޅުން ދަނީ ދުވަހެއް ދުވަހަކަށް ބާއްޖަވެރިވަމުންނެވެ. މާނިޝްގެ ލޯތްބާއި އަޅާލުން ފުރިހަމައަށް ލިބެމުންދާތީ ރާޔާ ހުންނަނީ އުފަލުން ފުރިފައެވެ.\nއެއްދުވަހެއްގެ މެންދުރެވެ. މާނިޝް ކޮޓަރިއަށް ވަތްއިރު ރާޔާ އިނީ ނަމާދަށެވެ. އެނދުމަތީގައި އިށީންނަމުން ރާޔާއަށް ބަލަން މާނިޝް އިނީ ޝައުޤުވެރިކަމާއި އެކުއެވެ. ނަމާދުކޮށް ނިމުމުން ރާޔާ ދުޢާ ކުރަންފެށިއެވެ. އެހިނދު މާނިޝްގެ ޝައުޤުވެރިކަން އިތުރުވިއެވެ.\n” ރެއިން… ދުޢާ ކުރީ ކޮންކަމަކަށް އެދި؟ ” މާނިޝް އެހިއެވެ.\n” އެންމެ ފުރަތަމަވެސް ޝުކުރުދެންނެވީ މި އުފާވެރި ޙަޔާތްދެއްވީތީ… ދެން ތިކަހަލަ މާތް ފިރިއަކު ލިބުމުން އެކަމަށްވެސް ޝުކުރުދެންނެވިން.. އަދިވެސް އިތުރަށް މިޙަޔާތް ބާއްޖަވެރިކޮށްދެއްވުމަށް ދުޢާކުރިން.. ” މުސައްލަ އޮޅާލަމުން ރާޔާ ބުނެލިއެވެ. މާނިޝް އިސްޖަހާލިއެވެ. ރާޔާ އައިސް އިށީނީ މާނިޝްގެ އުނގުގައެވެ. މާނިޝްގެ ދެއަތުން ރާޔާ ވަށާލަމުން އޭނާ ބުނެލިއެވެ.\n” އިރާދަކުރެއްވިއްޔާ ދުޢާ އިޖާބަ ކުރައްވާނެ.. އަހަރެންވެސް މިއައީ މިސްކިތުން.. “\n” މާން،، އަހަރެން މިއަންނަނީ ކާންހަދާލާފަ… ” ރާޔާ ތެދުވަމުން ބުނެލިއެވެ. ނަމަވެސް މާނިޝް ރާޔާ ހިފެހެއްޓިއެވެ.\n” ރެއިން… އަހަރެން ޝުކުރު ކުރިން ތިހާ މާތް އަތްބަކު ލިބުނީމަ.. ރެއިންގެ ރީތި އަޚްލާޤާ ދީންވެރި އުޅުމުގެ ސަބަބުން އަހަރެންގެ މުޅި ދިރިއުޅުން ބަދަލުކޮއްލައިފި… އަހަރެން ބޭނުން ރަނގަޅު ދަރިންތަކެއް އުފަންކުރަން.. ރެއިން ކަހަލަ ރަނގަޅު އަދި އެހާމެ ރީތި.. ” ލަސްލަހުން އެސްފިޔަ ޖަހަ ޖަހާ މާނިޝްއަށް ބަލަން ރާޔާ އިނެވެ. އަދި މާންގެ ގައިގައި ބައްދާލިއެވެ. ނުހަނު ލޯބިންނެވެ.\n” ދަރިފުޅަކު ލިބުމަށްއެދި ވަރަށް ދުޢާކުރަން…. ” ރާޔާ ހިނިތުންވެލަމުން ބުނެލިއެވެ. ހަމަ އެވަގުތެވެ. ރާޔާގެ ޚަބަރެއް ނުވުމުން ބުރަކަށީގައި ފިރުމާލަމުން މާނިޝް ބުނެލިއެވެ.\n” ރެއިން.. ދެން ތެދުވެގެން ދޭބަލަ ކާންހަދަން..މާބޮޑަށް އުފާވީތަ ކުއްޖަކު ހޯދާވާހަކަ ބުނީމަ.. ” މާނިޝްގެ މޭގައި ބޯއަޅާލައިގެން ރާޔާ މާ ގިނަ އިރު އޮންނާތީ މާނިޝް ދިމާކޮއްލިއެވެ.\n” އޭތް… ރެއިން… ރެއިން،،، ” މާނިޝް ރާޔާ އެނދުގައި ބާއްވާލިއެވެ. ޚަބަރު ހުސްވެފައި އޮތުމުން މާނިޝް ކަންބޮޑުވިއެވެ\n” ރިޔާޒް.. ރިޔާޒް.. އައިންތު.. ” މާނިޝް ބާރަށް ގޮވަމުން ނުކުތެވެ. ރިޔާޒް އާޢި އައިންތު ކާ ކޮޓަރިން ނުކުތީ އެއްކޮށެވެ.\nރާޔާއަށް ލޯ ހުޅުވާލެވުނު އިރު އޭނާ އޮތީ ހޮސްޕިޓަލްގައެވެ. ކައިރީގައި އޭނާއަށް ބަލަހައްޓައިގެން މާނިޝް އިނެވެ. ރާޔާ ލޯ ހުޅުވާލުމާއި އެކު މާނިޝް ބުނެލިއެވެ.\n” މަމް…” ރާޔާއަކަށް ނުވިސްނުނެވެ.\n” ޑޭޑް.. ” މާނިޝްގެ މޭގައި އަތްޖައްސާލަމުން މާނިޝް ބުނެލިއެވެ.\nރާޔާ ދެލޯ ބޮޑުވެގެން ދިޔައެވެ.\n” އަސްލުތަ؟ އަލްޙަމްދު ލިއްލާހި…” ރާޔާ އެހެން ބުނިތަން ފެނި މާން ހައިރާންވިއެވެ، އަދި އޭނާވެސް އަވަހަށް ޝުކުރު ކުރިއެވެ.\n” އަޅެ އަހަރެން ބޭނުން ގެއަށް ދާން…. ” ރާޔާ މާނިޝްގެ އަތުގައި ހިފާލިއެވެ.\n” ރެއިން… އެ އުޅެނީ ދޫކޮއްލާށޭ… ގެއަށް ގޮސް ބެޑްރެސްޓް ނަގަން ބުނީ.. “\n” ދެން މާންގެ ކަންތައް ބަލަހައްޓާނީ ކާކު؟ ނޫން.. އަހަރެން މާންގެ ހުރިހާ ކަމެއް ބަލަހައްޓާނަން… ” ރާޔާ ދެފަރާތަށް ބޯހޫރާލިއެވެ.\n” ރެއިން ކުޑަކުދިން އުޅޭހެން ނޫޅެބަލަ.. ބެޑްރެސްޓް ނަގަން އެ ބުނީ އަހަރެމެންގެ ބޭބީއަށްޓަކައޭ.. އެހެންވެ އެކަން ކުރަންވާނެ.. އައިންތުވެސް ހުންނާނެ އެއްނުދޯ.. އަހަރެން އަންޑަސްޓޭންޑް ވެޔޭ ދޫނީ.. ” ރާޔާގެ ބޮލުގައި ފިރުމާލަމުން މާނިޝްބުނެލިއެވެ.\nގެއަށް އައުމަށްފަހުގައިވެސް މާނިޝް ރާޔާއަށް ވަރަށް އޯގާތެރިއެވެ. ކޮޓަރިއަށް ކާއެއްޗެއހި ގެނެސްދެނީވެސް މާނިޝްއެވެ. ރާޔާ ހުންނަނީ އަބަދުވެސް ހެވިފައެވެ. މާނިޝްގެ ރަނގަޅުކަމާއި މެދު ރާޔާ ފަޚްރު ވެރިވެއެވެ.\n” ރެއިން! ދެން މިގޮތަށް އަބަދު ގެޔަކު ނުހުރެވޭނެ…ޗުއްޓީވެސް ހަމަވީނު.. މިޔަދު އޮފީހަށް ނުކުންނަން ޖެހޭތީ ވަރަށް ފޫހިވެސް ވޭ.. އަބަދުވެސް ބޭނުންވަނީ ރެއިން ގާތުގަ މިގޮތަށް އިންނަން.. އެކަމަކު….. ބޭބީ ލިބެންވާއިރަށް ވަރަށް ފައިސާވެސް އެއްކުރަން ޖެހޭނެ އެއްނުދޯ.. ” ރާޔާގެ ބަނޑުގައި ފިރުމާލަމުން މާނިޝް ބުނެލިއެވެ. ރާޔާ ހިނިތުންވެލިއެވެ.\n” އަހަރެން ޤަބޫލުކުރަމޭ މާން… ދެން އަވަހަށްދޭ.. ގަޑިޖެހިދާނެ.. އޭރުން އޮފީހުން ކަނޑާލަފާނެ.. އަހަންނަށް ވީގޮތް ވެދާނެ.. ” ރާޔާ ހެމުން ހެމުން ބުނެލިއެވެ. ދާން ހިނގައިގަތުމަށްފަހުގައިވެސް މާނިޝް އައެވެ،\n” ތިބުނަނީ ކޯހަށް ނުހޮނުވުނީ ނޫނީ މިޔަދު ވަޒީފާއެއްގައި ރެއިންއަށް ނުހުރެވުނީ އަހަންނާ ހެދިއޭތަ؟” މާން އެ ސުވާލު ކުރުމުން ރާޔާ ވަރަށް އުނދަގުލުން ކަހަލަ ގޮތަކަށް ތެދުވަން އުޅުމުން މާނިޝް ރާޔާގެ ދެ ކޮނޑުގައި އަތްލަމުން ދެފަރާތަށް ބޯހޫރާލިއެވެ. ރާޔާ އަނެއްކާވެސް އޮށޯވެލިއެވެ.\n” މާން އަހަރެން އެފަދަ ނިޔަތެއްގަ ބުނި އެއްޗެއް ނޫން އެއީ.. އަހަރެން އެކަހަލަ އެއްޗެއް ނުބުނަމެއްނު.. އަހަރެން ވަޒީފާއަށް ނުދިޔައެއް ކަމަކު އުނި ވަނީ ކޮންކަމެއް. ބޭނުންވާ ކޮންމެ ކަމެއް ބޭނުން ވަގުތަކު ކޮއްދޭ.. ކޮންމެ އެއްޗެއް ލިބޭ.. ދެން އަހަރެން ކޮންކަމަކާ ވިސްނަންވީ؟ ” މާން ރާޔާގެ މަގަތުގައި އިށީނުމަށްފަހު ބަނޑުމަތީގައި ބާއްވާފައި އޮތް ރާޔާގެ އަތްމަތީ އަތްބާއްވާލިއެވެ.\n” އަހަރެން ރެއިންދެކެ ވަރަށް ލޯބިވޭ.. ” މާނިޝްގެ ދެލޮލުން ރާޔާއަށްޓަކައި ވާ ހަޤީޤީ ލޯބި މިޔަދު ރާޔާއަށް ފެނުނެވެ. ރާޔާ ހިނިތުން ވެލުމުން މާނިޝް ރާޔާގެ ކޮލުގައި ފިރުމާލުމަށްފަހު ހިނގައިގަތެވެ.\nމާނިޝް އޮފީހަށް ދިޔަތަނުން ވެރިމީހާ ބައްދަލް ކުރަން އެދޭ ވާހަކަ ސެކްރެޓަރީ ބުނެލިއެވެ.އަވަސް އަވަހަށް މާނިޝް ވެރިޔާގެ ރޫމަށް ވަނެވެ.\n” އޯހް.. ބޯކޮށާލީ ދޯ… ތީ އަހަރެން ވަރަށް އުއްމީދު ކުރިކަމެއް..!! އެހާ ހަޑިމުޑުދާރު ސިފައެއްގައި ހުރެމެވެސް މި އޮފީހަށް މާނިޝް ވެއްދީ ނަސްރީނާމެންގެ އެދުމުގެ މަތިން.. އެކަމަކު ދެން އަހަރެން އިތުރަށް ކަލޭ ބޭނުމެއްނޫން މި އޮފީހަކަށް..” ނަސީމް އެހެން ބުނުމުން މާނިޝް ސިހުނެވެ. އޭނާ އަވަސް އަވަހަށް ބުނެލިއެވެ.\n” އެކަމަކު އަޅުގަނޑުގެ ކުށަކީ ކޮބާތޯ..؟ ” މާނިޝް ގެ ސުވާލު އަޑުއިވުމަށްފަހު ނަސީމް ކަބަޑަކުން ކޮތަޅެއް ނެގިއެވެ. އަދި ވަރަށް ކުޑަކުޑަ ހައެއްކަ ޕެކެޓް ނެގުމަށްފަހު މާނިޝްއަށް ދައްކާލިއެވެ. މާނިޝްގެ އަތްފައި ފިނިވެގެން ދިޔައެވެ.\n” މިއީ ކުށަކީ.. ހަކުރާ ތެލާ… މީ ކޮންކަމެއް؟ މަސްތުވާތަކެތި މީ ކީއްކުރާ އެއްޗެއް؟ އަހަރެން މާނިޝްއަށްޓަކައި މިކަހަލަ އުއްމީދެއް ނުކުރަން.. އަހަރެން ބޭނުމެއްނޫން ބޭޒާރުކުރާކަށް…. އެހެންވެ ބުނަން ބޭނުންވަނީ މިތަނުން ކަނޑާލާފައޭ ތިހުރީ.. ” އެ އަޑަށް މާނިޝްގެ ހިތަށް ވަރަށް ފުން އަސަރެއް ކުރިއެވެ.\n” މީތި ފެނުނީ މަށަށް.. ޗުއްޓީއަށް ގޮސް ހުއްޓަ ، އޮފީހަށް ޖޮއިން ކުރި ކުއްޖަކަށް މާނިޝްގެ ކަބަޑު ދޭންވެގެން ސެކްރެޓަރީ އެ ކަބަޑު ހުސްކޮއްފަ އެއްޗެހިތައް ގެނެސްދިނީ… “\nނަސީމު ވަރަށް އޯގާތެރިކަމާއި އެކު ވާހަކަ ދެއްކިއެވެ. މާނިޝް ދެކޮޅަށް ވާހަކަ ދައްކާކަށް ބޭނުމެއް ނުވިއެވެ.\n” ޕޮލިހާއި ހަވާލު ކުރަން ބޭނުން ނުވަނީ ތިއީ އަހަރެންގެ ވަރަށް ގާތް ބައެއް ބެލި ކުއްޖަކަށް ވާތީ.. ދެން އަވަހަށް ދޭ.. އެކަމަކު މިޔަދު މާނިޝް ތިފަދަ ކަމެއް ކުރީތީ އަހަރެން ވަރަށް ދެރަވެއްޖެ.. އެމީހުންގާތު މިވާހަކަ ބުނަން މަޖުބޫރު.. ” އޭނާ ފޯން ނަގާ ރާއްޖެއިން ބޭރަށް ގުޅިއެވެ. އަދި އެ ހުރިހާ ވާހަކައެއް އެމީހުންނަށް ކިޔައިދިނެވެ. އެއަށްފަހު ފޯން މާނިޝްއަށް ދިއްކޮއްލިއެވެ. ތުރުތުރު އަޅާ އަތަކުން މާނިޝް ފޯންގައި ހިފިއެވެ،\n” ދައްތަ ހިއެއް ނުކުރަން ތީ އެހާ ނުބައި ކުއްޖެއް ކަމަކަށް.. އަހަރެމެންނަކަށް ދެން މާނިޝްއެއް ނުބެލޭނެ.. މުޖުތަމަޢުއަށް ނުކުމެވުނީމަ ހިތައް އެރިހާގޮތަކަށް އުޅެންވީމަ ވާނެގޮތްތީ.. ނުބައި ގުރޫޕްތަކާއި އެކު އުޅެންޏާ ވާނީ ތިހެން.. އަހަރެންގެ ރަހުމަތްތެރިޔާގެ އޮފީސް ބަރުބާދުކުރާނެކަމެއް ނެތް.. އަހަރެން ބޭނުމެއްނޫން މާނިޝް އާއި ވާހަކަވެސް ދައްކާކަށް.. ” ނަސްރީނާ ފޯން ކަނޑާލިއެވެ. މާނިޝްއަށް އެ ވާހަކަތަކުން އަސަރެއް ނުކުރެއެވެ. އެގޭގައި އުޅުނު އިރުވެސް މާނިޝް އުޅެންޖެހެނީ ނަސްރީނާގެ އަޅަކަށްވެގެންނެވެ.\nނަސީމް އަތަށް ފޯން ދިއްކޮއްލުމަށްފަހު މާނިޝް ނުކުމެގެން ދިޔައެވެ. އޭނާ ބާރުބާރަށް ހިނގާފައި ދިޔައީ އޭނާގެ ގުރޫޕް މީހުންގެ ކައިރިއަށެވެ. ކޮޓަރީގެ ދޮރުގައި ޓަކި ޖެހުމުން ދޮރު ހުޅުވީ އެޑަމް އެވެ. މާނިޝް ފެނުމުން އޭނާ ދެލޯފުހެލަމުން ބަލާލިއެވެ.\n” އޭ ކެމަލް.. އަހަރެމެން އޭރުވެސް ކީމެއްނު މާއްޓެ އަންނާނެޔޭ… ” އެޑަމްގެ އަޑަށް ދެމިފައި އޮތް ސޮޓީ އާއި ކަމާލް ބަލާލިއެވެ. މާނިޝް އެތެރެއަށް ވަނުމުން އަވަސް އަވަހަށް އެޑަމް ދޮރުލައްޕާ ތަޅުލިއެވެ. ކޮޓަރި ތެރޭގެ އެތަން މިތަނަށް އަންނައުނާއި އޭތި މީތި އުކާފައި ހުއްޓެވެ. ސިގިރޭޓް ފޮށިތަކާއި ބިޔަރު ދަޅުތައްވެސް ބަނޑިބަނޑިކޮއްފައި އުކާފައި ހުއްޓެވެ.\n” އެޑަމް.. ތިއީ މާއްޓެ އެއްނޫން.. މިހާރު ތިއީ މާޓިން.. ރިކީ މާޓިން.. ލޯބީގެ މާހިރެއް…” ސޮޓީ އެއްބިތުގައި ޖެހިފައި އަނެއްބިތަށް ޖެހެމުން ބުނެލިއެވެ.\n” އާނ… ތެދެއް މާޓިން.. އަހަރެމެން މަތިން ކަލޭ ހަނދާން ވެއްޖެ ދޯ.. ” ކަމާލު މާނިޝްގެ ބުރަކަށީގައި ޖަހާލަމުން ބުނެލިއެވެ.\n” އަހަރެން މިހުރީ ގޮތް ހުސްވެފަ.. ” މާނިޝް އިށީންނަމުން ބުނެލިއެވެ.\n” އަނެއްކާ ކިހިނެތްވީ؟ އަހަރެމެންނަށް ވީވަރަކުން އެހީ ވެދޭނަން ދޯ އެޑަމް.. ” ސޮޓީ ބުނެލިއެވެ.\nކަންތައްވީ ގޮތް މާނިޝް އެމީހުންނަށް ކިޔައިދިނެވެ. އެންމެންވެސް ތިބީ ވަރަށް ދެރަވެފައެވެ.\n” އަންހެނުން ބަނޑުވެސް ބޮޑު.. ކިހިނެތް ރުފިޔާ ހޯދާނީ އެވަރަށް.. އަނެއްކާ އޮފީހުން ކަނޑާލީއޭ ބުނީމަ އޭނަ ވަރަށް ސުވާލު ކުރާނެ. ” މާނިޝް އިސް ނެގި އިރު އެންމެން ވެސް ތިބީ ވަރަށް ހިނިއައިސްފައެވެ.\n” އަހަރެން މިހާ ދެރަވެފަ ހުރީމަވެސް ކަލޭމެން ހެނީތަ؟ “\n” އޭ ބްރޯ… ބައްޕައަކަށްވަނީތަ؟ ހިނގާ އުފާ ފާޅުކުރަން…. “ ސޮޓީ މިނީބާއިން ހަތަރު ދަޅު ބިޔަރު ނަގާ އެންމެންނަށް ބަހާލިއެވެ.\n” އޭ ނޫން ނޫން… މަ ބޭނުމެއް ނޫން… ” ހެމުން ހެމުން މާނިޝް ބުނެލިއެވެ،\n” ހޭ މީ ކަޔެ ނުބޯއެއްޗެއްތަ؟ މާ ނޫންކަމަށް ހެދެނީ… ” ސޮޓީ އެދަޅު މޭޒުމަތީ ބަހައްޓަމުން ބުނެލިއެވެ.\nmy facebook page: https://www.facebook.com/pages/Stories-by-Salaa-Xifah-Angel/157114861119810\nޔާރު މިވަނީ ލޯތްބޭ ޙަޤީގީ (ފަންސަވީސްވަނަ ބައި)\nބޭވަފާތެރި ނުވަމޭ ޔާރާއޭ…(7 ވަނަ ބައި)\nlady gaagaa says:\nvrh reathi <£\nvarah reethi ……….waitung4the next\nok.. varah avahah upload vaane next ves.. thank u both\nnice…ekamaku intixaar nuko araamagun kiaalan miulheny\naraamaguga mihaaru nufennaane mi vaahaka..\nkeeve nufennany…so sad\nsite adhives maintanance koh ekkoh nunimey.. iraadhakurehviyyaa hallu kuraane site ge admin in…\nvvvvvvvvvvvvvvvvvvvvvvvvvvvvvvvvv reethi mi baivx wait4the nxt part\nkeehkuran wait kurany ehuree 8 th part aai hama ah publish kohfa eu shaf.. hehehehhe


Settlement agreement: Sealife in gehlunvi meehun ah Sarukaaru housing scheme eh\nސީލައިފުން ގެއްލުންވި މީހުނަށް ސަރުކާރުގެ ހައުސިން ސްކީމެއް\nސީލައިފް މައްސަލާގައި ނުރުހުން ފާޅުކޮށް އިހުތިޖާޖު ކުރަނީ: ސަރުކާރުން ވަނީ އެއްބަސްވުމަކަށް އައިސްފަ\nމައްސަލަ ބޮޑުވެފައިވާ ސީލައިފް ގްލޯބަލްއިން އަޅާ ފްލެޓް ގަތުމަށް ފައިސާ ދެއްކި ފަރާތްތަކަށް ސަރުކާރުގެ ހައުސިން ސްކީމެއްގެ ތެރެއިން ހައުސިން ޔުނިޓް ހަމަޖައްސައިދޭން އެއްބަސްވެފައިވާނެ ކަމަށް ހައުސިން ޑިވަލޮޕްމެންޓް ކޯޕަރޭޝަން (އެޗްޑީސީ) އިން ބުނެފި އެވެ.\nއެޗްޑީސީއިން މިހެން ބުނީ އެ ކުންފުންޏާއި ސަރުކާރު އަދި ސީލައިފްއާ ދެމެދުވެފައިވާ ސެޓްލްމަންޓް އެގްރިމެންޓާ ގުޅޭ ތަފްސީލް ދިނުމަށް ނެރުނު ނޫސް ބަޔާނުގަ އެވެ. އެ ނޫސް ބަޔާނުގައި ބުނީ އެ އެއްބަސްވުމަކީ، މައްސަލާގައި ސަރުކާރާއި އެޗްޑީސީގެ އިހުމާލެއް ނެތް ކަމުގައި ދެ ފަރާތަށް ގަބޫލު ކުރެވުނު ކަމުގައިވީ ނަމަވެސް، މި ކަމުގެ ސަބަބުން ގިނަ ބަޔަކަށް ލިބިފައިވާ ގެއްލުން ކުޑަ ކުރުމުގެ ގޮތުން އެފަރާތްތަކަށް އިންސާފު ހޯދައިދިނުމަށް ވެފައިވާ\nއެއްބަސްވުމުގެ ދަށުން ސީ ލައިފް ގްލޯބަލްއިން އިމާރާތް ކުރުމަށް ނިންމި ހައުސިން ޔުނިޓުތައް ގަތުމަށް އެ ކުންފުންޏަށް ފައިސާ ދެއްކި ފަރާތްތަކަށް، އެ ފަރާތަކުން ދައްކާފައިވާ ފައިސާއާ އެއްވަރުގެ އަދަދެއް ދިނުމަށް އެޗްޑީސީގެ ފަރާތުން އެއްބަސްވެފައިވާ ކަމަށެވެ. އަދި، ގެއްލުން ލިބިފައިވާ ފަރާތްތަކަށް ގެއްލުމުގެ ބަދަލުގެ ގޮތުގައި ސަރުކާރުން ކަނޑައަޅާ ހައުސިން ސްކީމެއް ދަށުން ހައުސިން ޔުނިޓު ދިނުމަށް އެއްބަސްވެފައިވާ ކަމަށް ބަޔާނުގައިވެ އެވެ.\nއެޗްޑީސީއިން އިތުރަށް ބުނީ އެއްބަސްވުމުގެ ދަށުން އެ ކުންފުންޏަށް ސީދާ ގޮތުންނާއި ނުސީދާ ގޮތުން ލިބޭ ގެއްލުމުގެ ބަދަލު ސީ ލައިފް ގްލޯބަލްގެ ފަރާތުން ހޯދުމަށް މަސައްކަތް ކުރިއަށްގެންދާނެ ކަމަށެވެ.\nސީ ލައިފް ގްލޯބަލްގެ ފަރާތުން ހުޅުމާލޭގައި އިމާރާތް ކުރަން ހަމަޖެއްސި 3000 ހައުސިން ޔުނިޓްތައް ގަތުމަށްޓަކައި 203 މީހުނަށްވުރެ ގިނަ މީހުން ބުކިން ފީއާއި ޑައުންޕޭމަންޓް ފައިސާ ދައްކި އެވެ. ނަމަވެސް މިހާތަނަށް އެ މަޝްރޫއު ކުރިއަށް ގޮސްފައިނުވެ އެވެ. އަދި ފައިސާ ދައްކާފައިވާ ފަރާތްތަކުން އެ ފައިސާ އަނބުރާ ހޯދުމަށް ކުރި މަސައްކަތުން އެ ފައިސާ އަނބުރާ ލިބިފައެއްވެސް ނުވެ އެވެ. އެހެންވެ ސިވިލް ކޯޓުގައި އެ ފަރާތްތަކުން ވަނީ އެޗްޑީސީއިން ވެސް ހިމެނޭ ގޮތަށް ދައުވާ އުފުލާފަ އެވެ.\nކޯޓުން ބޭރު ސެޓްލްމަންޓް އެގްރީމެންޓަކަށް ދިޔައީ އެހެންވެ އެވެ. އެ އެއްބަސްވުމަށް އާދެވިފައި ވާތީ ސިވިލް ކޯޓުން ވަނީ މައްސަލަ އިތުރަށް ކުރިއަށް ނުގެން ގޮސް ނިންމާލާފަ އެވެ. ހުކުމުގައި ވާގޮތުން ސެޓުލްމެންޓް އެގްރީމެންޓް ހަދާފައިވަނީ އެޗްޑީސީއާ ސަރުކާރާއި ސީލައިފް މައްސަލާގައި ދައުވާ ކުރާ މީހުންނާއެކު މަޝްވަރާ ކުރުމަށްފަހު އެވެ.\nހުކުމުގައި އިތުރަށް ވަނީ، ފްލެޓަށް ދެއްކި ފައިސާ އަކީ ބަދަލު ދޭންޖެހޭ އެއްޗެއްގެ ގޮތުގައި ސީ ލައިފުން އިއުތިރާފުވެފައިވާ ކަމަށެވެ. ނަމަވެސް އެ ކުންފުނީގެ މެނޭޖިން ޑިރެކްޓަރު އަހްމަދު މޫސާ (އަންމަޓީ) ފަރުދީ ގޮތުން ޒިންމާ ނަގަން ނުޖެހޭ ކަމަށްވެސް ހުކުމުގައިވެ އެވެ.\nސީލައިފް ކުންފުނިން 300 އެޕާޓްމަންޓް ގަންނަން ބުކިން ފީގެ ގޮތުގައި ކޮންމެ މީހެއްގެ އަތުން 50،000 ރުފިޔާ ނެގި އެވެ. ބައެއް ފަރާތްތަކުން އެއަށް ވުރެ ގިނައިން ވެސް ފައިސާ ދެއްކި އެވެ. ގާތްގަނޑަކަށް ޖުމްލަ 14 މިލިއަން ރުފިޔާ މީހުންގެ އަތުން ނެގި އެވެ.\nރައީސް އިބްރާހިމް މުހައްމަދު ސޯލިހު އެޗްޑީސީ ބޯހިޔާވަހިކަން + ހައުސިން ޔުނިޓް ސީ ލައިފް ކޮމްޕްލެކްސް


ބޭނުންވާ މިންވަރަށް ނިއުޓްރިޝަންގެ ޙާލަތު ރަނގަޅު ވަމުން ނުދޭ - މިނިސްޓަރ އަމީން ބޭނުންވާ މިންވަރަށް ނިއުޓްރިޝަންގެ ޙާލަތު ރަނގަޅު ވަމުން ނުދޭ - މިނިސްޓަރ އަމީން\nބޭނުންވާ މިންވަރަށް ނިއުޓްރިޝަންގެ ޙާލަތު ރަނގަޅު ވަމުން ނުދޭ - މިނިސްޓަރ އަމީން\nރާއްޖެއަށް އަންނަ ހަލުވި ކުރިއެރުމާ އަޅާބަލާއިރު ނިއުޓިޝަން ޙާލަތު އެންމެ އެކަށީގެންވާ ބާރުމިނުގައި ރަނގަޅުވަމުން ނުދާކަމަށް ހެލްތު މިނިސްޓަރ ޢަބްދުﷲ އަމީން ވިދާޅުވެޖެ. ތުއްތުކުދިންގެ ނިއުޓްރިޝަންގެ ޙާލަތު ރަނގަޅު ކުރުމަށްޓަކައި ހެލްތު މިނިސްޓްރީން މިއަދުވަނީ ގިނަ މަސައްކަތްތަކެއް ފަށާފައެވެ.\nހޮޓެލް ޖެންގައި ބޭއްވި ރަސްމިއްޔާތެއްގައި ހެލްތު މިނިސްޓްރަ އަބްދުﷲ އަމީންވަނީ "ސޯޝަލް އެންޑް ބިހޭވިއަރ ޗޭންޖް ކޮމިއުނިކޭޝަން ސްޓްރެޓަޖީ" އިފްތިތާޙްކޮށްދެއްވާފައެވެ. މިސްޓްރެޓަޖީއަކީ ދަރިފުޅު މަންމަގެ ބަނޑުގައި ގަރުބަގަތީއްސުރެ އެދަރިފުޅުގެ އުމުރުން 1000 ދުވަސް ވަންދެން ޖިސްމާނީ ގޮތުންޏާއި ނަފްސާނީގޮތުން އެންމެ ރަނގަޅަށް ހެދުބޮޑުވާ ކުއްޖަކަށް އެކުއްޖާ ހެދުމަށް ކުރެވޭނެ ކަންކަމާ ގުޅޭގޮތުން އެކުލަވާލާފައިވާ ސްޓްރެޓެޖީއެކެވެ. މިސްޓްރެޓެޖީގެ މަޤްސަދުތަކުގެ ތެރޭގައި ކުޑަކުދިންގެ ނިއުޓްރިޝަންގެ ޙާލަތު ރަނގަޅުކުރުމާއި ގައިންގަޔަށް ނާރާ ބަލިތަކުން މުޖުތަމަޢު ރައްކާތެރިކުރުން ހިމެނެއެވެ.\nމިސްޓްރެޓަޖީ އިފްތިތާޙްކޮށްދެއްވައި ވާހަކަފުޅު ދައްކަވަމުން ހެލްތު މިނިސްޓަރ ޢަބްދުﷲ އަމީން ވިދާޅުވީ ރާއްޖެއަށް އަންނަ ކުރިއެރުންތަކާ އަޅާބަލާއިރު ނިއުޓްރިޝަންގެ ޙާލަތު އެކަށީގެންވާ ބާރުމިނުގައި ރަނގަޅުވަމުން ނުދާކަމަށެވެ.\nގައިންގަޔަށް ނާރާ އެކިކަހަލަ ބަލިތައް އިތުރުވަމުންދާއިރު، މިފަދަ ކަންކަމުން ދުރުހެލިވުމަށް ތުއްތުކުދިން ހެދިބޮޑުވާ ފުރަތަމަ މަރްޙަލާގައި ފަރުވާބަހައްޓަންޖެހޭ ކަމަށް މިނިސްޓަރ އަމީން ވިދާޅުވިއެވެ. އެގޮތުން ދަރިފުޅަށް ހަ މަސް ވަންދެން ގާތުން ކިރު ދިނުމާއި ސިއްޙަތަށް ނުރަނގަޅު ކާނާއާ ކުދިން ގާތް ނުކުރުމާއި ދިރިއުޅުމުގެ ރަނގަޅު އާދަތައް ކުދިންނަށް ދަސްކޮށްދިނުން މުހިންމުކަން މިނިސްޓަރ ފާހަގަކުރެއްވިއެވެ.\n2016އިން 2017އަށް ކުރިއަށްގެންދިޔަ ޑިމޮގްރަފިކް ސަރވޭ ދައްކާގޮތުން ރާއްޖޭގައި 97% ކުދިންނަކީ މައިމީހާގެ ގާތުން ކިރުދޭ ކުދިންނަށް ވީނަމަވެސް ހަމަސް ވަންދެން ހަމައެކަނި ގާތުންދެނީ 64% ކުދިންނަށް ކަމަށެވެ. ހަ މަސް ނުވާ ތުއްތު ކުދިންގެ ނިއުޓްރިޝަން ލެވެލް ރަނގަޅަށް ބެހެއްޓުމަށް އެންމެ ރަނގަނީ މައިމީހާގެ ގާތުން ކިރު ދިނުމެވެ.\n" 5އަހަރުން ދަށުގެ ކުދިންގެ ތެރެއިން 15 އިންސައްތަ ކުދިންނަކީ އުމުރަށްވުރެ ބަރުދަން ލުއި އަދި އުމުރާއި އެއްވަރަށް އިސްކޮޅު ނުހުންނަ ކުދިން. 9% ކުދިންނަކީ ބަރުދަނާއި އެއްވަރަށް އިސްކޮޅު ފުރިހަމަ ނުވާކުދިން." މިނިސްޓަރ ވިދާޅުވިއެވެ.\nމިރަސްމިއްޔާތުގައި ވާހަކަފުޅުދައްކަވަމުން ޑިރެކްޓަރ ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ވިދާޅުވީ ކުއްޖާ ބޮޑުވެގެން އަންނައިރު ދިމާވާ އެކި އެކި ސިއްޙީ މައްސަލަތައް ކުޑަކުރުމަށް ޢުމުރުގެ ފުރަތަމަ 2އަހަރު ބޮޑު ދައުރެއް އަދާކުރާކަމަށެވެ. އޭނާ ވިދާޅުވީ މިސްޓްރެޓެޖީ ތައްޔާރުކުރުމަށް ތަފާސްހިސާބުތަކާއި މާހިރުންގެ ލަފަޔާއި، ކުދިންގެ ކެއިން ބުއިމުގެ ކަންކަން ހުންނަ ގޮތުގެ ދިރާސާތައް ކޮށްފައިވާކަމަށެވެ.\n"ސްޓްރެޓެޖީގެ މަސައްކަތްތަކުގެ އަޖުމަ ބެލުމަށް މިހާރު މިދަނީ4އަތޮޅެއްގެ 12 ރަށުގައި މަސައްކަތް ކުރިއަށްގެންދަމުން." މައިމޫނާ އަބޫބަކުރު ވިދާޅުވިއެވެ.\nމި ހަފްލާގައިވަނީ މައިންނާއި ކުޑަދަރިފުޅުގެ ކާނާގެ މަޢުލޫމާތުގެ މައްޗަށް، "ޔާގޫތް"ގެ ނަމުގައި ހަދާފައިވާ މޯބައިލް އެޕްލިކޭޝަނެއްވެސް ލޯންޗްކޮށްފައެވެ. މި އެޕްލިކޭޝަންގެ ޒަރިއްޔާއިން ކުދިންނަށް ފައިދާހުރި ކާނާ ދިނުމުގެ މުހިންމުކަމާއި ކާމިޔާބުކަމާއިއެކު ގާތުން ކިރުދޭނެ ގޮތާއި، އޮއްޓަރު ހުރި ކާނާ ކާންދޭން ފަށާނެގޮތާއި ރެސިޕީތައްވެސް ހިމެނެއެވެ.\nމި ރަސްމިއްޔާތުގައި ވަނީ "ފޭސަސް އޮފް ފަރސްޓް 1000 ޑޭސް"އަށް ހޮވާފައިވާ 11 ފަރާތަކަށް އެކަމުގެ ލިޔުން ހަވާލުކޮށްފައެވެ. މި ފަރާތްތަކަކީ ނިއުޓްރިޝަންގެ ޙާލަތު ރަނަގަޅުކުރުމަށް މަސައްކަތް ކުރުމައި ތުއްތުކުދިންގެ ސިއްޙީ މައްސަލަތައް ކުޑަކުރުމަށް ބާރު އެޅުމަށް އަޑުއުފުލުމަށް މަސައްކަތް ކުރާ ފަރާތްތަކެކެވެ.


Minister Shaahid Kuwait Ah Furaavadaigenfi - Vaguthu\nކުވައިތައް ފުރައިވަޑައިގެންނެވުމުގެ ކުރިން މިނިސްޓަރ ޝާހިދު އެއާޕޯޓްގައި\nމިނިސްޓަރ އޮފް ފޮރިން އެފެއަރޒް ޢަބްދުﷲ ޝާހިދު ރަސްމީ ދަތުރުފުޅެއްގައި މިއަދު ކުވައިތަށް ފުރާވަޑައިގެންފިއެވެ.\nފޮރިން މިނިސްޓްރީން ވިދާޅުވީ މިނިސްޓަރ ޝާހިދުގެ މި ދަތުރުފުޅުގައި ކުވައިތުގެ މިނިސްޓަރ އޮފް ފޮރިން އެފެއަރޒް އަދި މިނިސްޓަރ އޮފް ސްޓޭޓް ފޮރ ކެބިނެޓް އެފެއަރޒް ޑރ.އަހްމަދު ނާސިރް އަލް މުޙައްމަދު އަލް އަޙްމަދު އަލް އަލް ޖާބިރު އަލް ސަބާޙް އާއި އެޤައުމުގެ އެހެން ބައެއް އިސްވެރިންނާއި ބައްދަލުކުރައްވާނެއެވެ.\nމި ބައްދަލުވުންތަކުގައި ކުވައިތުގެ އެހީގައި ކުރިއަށްދާ މަޝްރޫޢުތަކާ ބެހޭ ގޮތުންނާއި ދެޤައުމުގެ މެދުގައި އޮންނަ ގުޅުން ބަދަހިކުރުމުގެ އިތުރުން ބައިނަލްއަޤްވާމީ މަސްރަހުގައި ގުޅިގެން މަސައްކަތްކުރުމާ ބެހޭ ގޮތުން މަޝްވަރާކުރައްވާނެ ކަމަށް ފޮރިން މިނިސްޓްރީން މައުލޫމާތު ދެއްވައެވެ.\nމިއީ ޝާހިދު މިނިސްޓަރުކަމާއި ހަވާލުވެ ވަޑައިގެންނެވި ފަހުން ކުވައިތައް ކުރައްވާ ފުރަތަމަ ރަސްމީ ދަތުރުފުޅެވެ.\nފޮރިން މިނިސްޓަރ ޝާހިދުގެ އަރިހުގައި މިނިސްޓްރީގެ ސެކްރެޓަރީ މަލްޓިލޭޓަރަލް ޑރ. ހާލާ ހަމީދު އާއި ޑިރެކްޓަރ މޫމިނާ އިބްރާހިމް އަދި އެސިސްޓަންޓް ޑިރެކްޓަރ އަހްމަދު ސަލްމާން ޒަކީ ބައިވެރިވެވަޑައިގަންނަވާ ކަމަށް ވެސް ފޮރިން މިނިސްޓްރީން މައުލޫމާތު ދެއްވައެވެ.\nމިނިސްޓަރ މިއަދު ކުވައިތައް ފުރައިވަޑައިގެންފައި މިވަނީ އިންޑިއާއަށް ވެސް މިހަފްތާގައި ރަސްމީ ދަތުރުފުޅެއް ކުރެއްވުމަށް ފަހުއެވެ.\nއޭޕްރީލް 19, 2021 13:04\nޤަައުމު ހަލާކުވެ ތާކުންތާކު ނުޖެހޭ ސޮރަކު މިއޮއް މިޤައުމު ސުންނާފަތި ކުރަނީ! ނަޝީދަކީ ކާކު؟ ކޯންޗެއް ކިޔަވާގެން އައިސްހުރި ބްރާންޗެއް؟ ނަޝީދަށް ވުރެ ޢިލްމީ ޤާބިލް ސިޔާސީ ޑިމޮޓްރެޓިކް ބޭފުޅުން މިޤައުމުގައި އެބަތިބިކަން ދުނިޔެވެސް ދަނޭ! ރައްޔިތުން ނުކުމެ މި މީހުން ބޭރު ކޮށްލަން މާލަސްވެސްވެއްޖެ! ޝާހިދު ކަލޭ މަކަރާ ހީލަތުން އިންޑިޔާއިން ލާރިކޮޅެއް ނުލިބުނީމަ އެހެން ޤައުމަކަށް ސަލާންޖަހަމުން ލާރިކަމުން ބަރުލަމާނީ އޭ ވީދަމުން ކޮންކަމެއް ކުރަނީބާ؟؟؟؟؟؟؟؟؟؟؟؟؟؟؟؟؟؟؟؟؟؟؟؟؟/ ﷲއިރާދަކުރެއްވިއްޔާ މި ރަމަޟާން މަަސް ނިމޭއިރު ވެރިކަން ވެއްޓޭނެ! އެވަގުތު ރައްޔިތުންވެސް ތިބޭނީ ހީލަ ހީލަ ކަލޯމެން އަހަރެމެން ރައްޔިތުންނާމެދު ކަންތައް ކުރާހެން! ދެން ޝާހިދަކަށްވެސް މި ޤައުމުގައި ތި މަޤާމަށް ޓާާޓާ ކިޔާލަން ޖެހޭނީ!\nޖަޒީރާ ރޭޕިސްތާނު ފަތިސް\nއޭޕްރީލް 19, 2021 16:32\nމި ބުރު މީނަ ކާލާނީ ކޯޗެއްބާ.. އެތާ ފާހަނައިގަ އިން ޓިޝޫ ރޯލުވެސް ދެންް ނޭގެ ސަލާމަތުން އިންނާނެކަމެއް\nއޭޕްރީލް 19, 2021 14:04\nމީނާ ބަނދެގެންވިޔަސް ބޭރުގައުމުތަކަށް ކުރާ ދަތުރު ހުއްޓުވާބަލަ..\nބަލަ އަހަރުމެންނަކަށް އިތުރަށް ލޯނަށް ފައިސާ ނުދެއްކޭނެ.. ލޯނު ނަގައިގެން ތި ގޮތަށް ބޭކާރު ދަތުރު ނުކޮށް ހުއްޓާލާ..\nތިފައިސާ ޕޭކުރަން ޖެހެނީ ރައިޔަތުން އަތުން ޓެކްސް ނަގައިގެން..\nމިަޒާމާނުގައި ކޮންބައެއް ތިގޮތަށް ދަތުރު ކުރަނީ.. ވީޑިއޯ ކޮންފަރެންސް ވާހަކަ ދެއްކި ބައްދަލުވުން ގާއިމުކޮށް ކަންކަން ކުރެވޭއިރު..\nމީ ދައުލަތަށް ހުރި ބޮޑު ބުރައެއް މީނާ ބޭރުކުރޭ..! ރައްޔަތުންނަށް ހުރި މުސީބާތެއް.. މީނާ ބަަނދެ ހައްޔަރު ކުރޭ..!\nއޭޕްރީލް 19, 2021 14:07\nރަމްލޯންމަސް ނުނިމެނީސް ތިޖަލޭގެ ދެންރާއްޖެ އަންނާނެކަމާދޭތެރޭސައްކު


(3 މޭ 2021 އާ ގުޅޭ)\nނާއިކު އެއްވެސް އެއްޗެއް ނުބުނެ ހިމޭން ވިއެވެ. އައިޝާގެ ދެލޮލަށް ފައިބަން ފެށި ކަރުނަ ތަކުން ކޮންމެ ވެސް ކަމެއް ވަރަށް ގޯސް ވެއްޖެކަން ނާއިކަށް ޔަޤީން ވިއެވެ.\nނާއިކުގެ ހިމޭން ކަމުގެ ތެރެއިން، ނާއިކަށް ހުރީ އޭނާގެ ދޫ ހަރަކާތް ކޮށްލަން ވެސް ނުކެރިފައެވެ. ދެން ވެސް ވާހަކަ ދެއްކީ އަައިޝާ އެވެ.\n"ކީއްވެ އެއްޗެކޭ ނުބުނެ ތީނީ؟ ނާއިކު ރާއްޖެ އައި ފަހުން ތީ މުޅިން އެހެން ނާއިކެއް. އަހަރެން އެއްޗެއް ނުބުނެ މި ހުންނަނީ ދެރަ ނުވާތީ އެއް ނޫނޭ. ހިތެއް ނެތީމަ އެއް ނޫނޭ. އަހަރެން ވެސް ވަރަށް ދެރަވޭ. ވަރަށް ރޮން." އައިޝާ އެއް ނޭވާ އިން ގިނަ ވާހަކަ ތަކެއް އަމުނައިލިއެވެ. ނާއިކުގެ ހިތް ދިޔައީ ބާރަށް ތެޅެމުންނެވެ. ވާން މިއުޅޭ ގޮތް ނާއިކަށް ރޭކައިލަން ފަށައިިފިއެވެ.\n"ނާއިކު މާލެ އައި ގޮތަށް ފުރަތަމަ އުޅުނީ އަހަރެން ފަލަ ވެގެން. އަހަރެން ކުރާ ކަންތައް އޯލްޑު ވެގެން. އަހަރެންނާ އެކު ދުއްވާލަން ދާން ލަދުން." އައިޝާ ރޮމުން ވާހަކަދައްކަމުން ދިޔައިރު، ނާއިކު ހުރީ ކުށްވެރި އެއް ފަދައިންނެވެ.\n"ރޭގަ އެވީ ކޮން ކަމެއްތަ؟ އެއީ ކާކުތަ؟" އައިޝާގެ ކަޅި ސީދާ އަމާޒު ކޮށްލީ ނާއިކުގެ ދެލޮލަށެވެ. ނާއިކަށް ވަގުތުން ހީވީ އޭނާގެ ކަކުލު ހުޅުން ވާގި ދޫވެގެން ދިޔަހެންނެވެ. ފަހަތަށް ފިޔަވަޅެއް އަޅައިލަމުން، ނާއިކު ގޮސް އިށީންނީ އެނދުގައެވެ. މޮޅެތި ޑުރާމާތައް ޖައްސަމުން ދިޔަ ނާއިކުގެ ބަސް ހުއްޓި، މީހާ މުޅިން ހިމޭންވިއެވެ. އިސްދަށަށް ޖަހައި ލަމުން ދަތި ގޮތަކަށް ނާއިކު ދޫކޮށްލީ ފުން ނޭވާ އެކެވެ. އައިޝާއާ ކުރިމަތި ލާނެ ހިތްވަރެއް ނާއިކުގެ ހައްޓަކު ނެތް ފަދައެވެ.\n"އޯކޭ.. ޖަވާބު ލިބެއްޖެ." އެހެން ބުނެ، އައިޝާ ގުދުވެލަމުން ނެގީ އޭނާގެ ފޮށްޓެވެ. އަދި ހެދުންތައް ފޮށްޓައް އަޅަން ފެށިއެވެ.\n"ތި އުޅެނީ ކީއްކުރަން؟" ކުއްލިއަކަށް ހުރެފައި ނާއިކަށް ބާރެއް ލިބުނު ފަދައެވެ. އޭނާގެ ދޫ ހަރަކާތް ކޮށްލީ އޭނާގެ އިޚުތިޔާރުން މުޅީން ބޭރުންނެވެ.\n"މި އުޅެނީ ރަށަށް ދާން. އަހަރެން އިތުރަށް މިތަނުގަ ހުރުމުގެ ބޭނުމަކީ ކޮބާ؟" އައިޝާ ގެން ދިޔައީ އޭނާގެ ހެދުންތައް ނަގަމުންނެވެ.\n"ތިހެން ދެވޭ ތަ؟ މަޑުކޮށް ބަލަ!" ނާއިކު ގޮސް ހިފެހެއްޓީ އައިޝާގެ އަތުގައެވެ.\n"ކީއްވެ ނުދެވެންވީ؟ ބުނެބަަލަ! ނާއިކު ޖަހާހާ ކޮންމެ ބެރަކަށް ނަށަން އަހަންނަކީ ބުދެއް ތަ؟ އަހަންނަކަށް ބޭނުން ގޮތެއް ނާއިކަށް ނުހެދޭނެ." ނާއިކުގެ އަތް ފޮޅައި ލަމުން، އައިޝާ އަނެއްކާ ވެސް އޭނާގެ އަންނައުނުތައް ފޮށްޓައް އަޅަމުން ގެންދިޔައެވެ. ނާއިކުގެ ދެލޯ ވަގުތުން ފެންކަޅި ވެގެން ދިޔައެވެ. ނާއިކަށް ހުރީ ރޮވެން ގާތް ވެފައެވެ.\nދަންވަރުގެ ހިމޭން ވަގުތެވެ. ޖަންނަތަށް ހޭލެވުނީ އޭނާގެ ފޯޯޯނު ރިންގުވާ އަޑަށެވެ. ވަރަށް އަވަހަަށް ލަބީބަށް ބަލައިލުމަށްފަހު، ޖަންނަތު ފޯނު ހިފައިގެން ކޮޓަރިން ނުކުތެވެ. އެއީ ޒަހީންގެ ކޯލަކަށް ވުމުންނެވެ.\n"ތީ ދެން ކިހާ ދެރަ ކަމެއް ތަ؟" ވައި އަޑަކުން ޖަންނަތު އެހެން އަހައިލީ ވަރަށް ބޮޑަށް ރުޅި އައިސްގެން ހުރެއެވެ. ޖަވާބުގައި ޒަހީން ޖަހައިލީ ބޮޑު ހިނިގަނޑެކެވެ.\n"ހެހެ! ބަލަ އަހަރެން މި ގުޅަނީ އަހަރެންނަށް ލިބެން އުޅޭ ދަރީގެ މަންމައަށޭ!" މަލާމާތް ކުރާ ފާޑަށް ޒަހީން ބުނެލިއެވެ. ޖަންނަތު ރުޅި އައިސްގެން އެވަގުތު ރޫރޫ އަޅައެވެ.\n"މައްސަލަ އެއް ނެތް! އަހަރެން މުޅި ރަށަށް އިއުލާން ކުރާނަން. އަހަރެންގެ ބަނޑުގަ މި އޮތީ ކަލޭގެ ދަރިއެެއްކަން. ރަނގަޅެއްނު؟ އުފާވެއްޖެއްނު؟" ދަތްކުނޑި ވިކައި ލަމުން ޖަންނަތު ވާހަކަދެއްކިއެވެ.\n"އޯކޭ. ވަރަށް ރަނގަޅު ކަމެއް އެއީ. އެކަމު، ކާކުބާ ތި ވާހަކަ ޤަބޫލު ކުރާނީ؟ ދެން ޖަންނަތަށް ކެރޭނެ ތަ ތި އުޅޭ ލޯބި ދިރިއުޅުން ގެއްލި، މުޅި ރަށަށް ފަޞީހަތްވާން؟" ޒަހީންގެ ރާގުގައި ވަނީ ވިހަގަދަ ކަމެވެ.\n"އަހަރެން އިތުރަށް ވާން އޮތީ ކޮން ފަޟީހަތެއް ތަ؟ ކަލޭގެ އުނދަގޫއަށް ވުރެ، މި މަލާމާތާ ކުރިމަތިލުން އަހަންނަށް މާ ހެޔޮ." ޖަންނަތު ގަދަ ކަމުން ހީނލިއެވެ.\n"އަދި ބުނަން. އަހަރެން މި އުޅެނީ ލޯބި ދިރިއުޅުމެއް ނޫން. ކަލޭ ހީކޮށްފާނެ އަހަރެން މި އުޅެނީ ލަބީބު ދެކެ ލޯބިން އޭ. ހެހެ، އެހެން ހީ ނުކުރައްޗޭ! އަހަރެން ލޯތްބެއް ނުވޭ ލަބީބު ދެކެ. އެކަމު، އަހަރެން މި އުޅެނީ އަހަރެންގެ ޙާލަށް ރުހިގެން، މި ލަދުން ސަލާމަތް ވާން ރީއްޗަށް އުޅެވޭ ތޯ. އެހެންވީމަ، އަހަރެން ޖެހިލުމެއް ނުވޭ އަހަރެން ލަދެއްގެ ތެރެއަށް ވައްޓާލާކަށް." ޖަންނަތުގެ ވާހަކަތައް ހަރުކަށި ނަމަވެސް، އެވާހަކަ ތަކުން ޒަހީނަށް އެއްވެސް އަސަރެއް ނުކުރާ ކަހަލަ އެވެ. ޒަހީން އަނެއްކާ ވެސް ފެށީ ހޭންށެވެ. ޖަންނަތު އައި ރުޅީގައި ފޯނު ކަނޑައިލީ އެއްވެސް ސީރިއަސް ކަމެއް ޒަހީންގެ ފަރާތުން ނުފެނުމުންނެވެ. ރަށު މީހުން ޒަހީނާ ދެކޮޅަށް ވާހަކަ އެއް ދެއްކިޔަސް، ޤަބޫލު ނުކުރާނެކަން ޖަންނަތު ދެނެ ހުރެ އެވެ. ނަމަވެސް ޖަންނަތު ބޭނުންވީ، ޖަންނަތުގެ ރާގާއި ވާހަކަ ބަދަލުކޮށްގެން ވެސް ޒަހީން ބިރު ގަންނުވާލެވޭތޯއެވެ. ނަމަވެސް އެކަން ޖަންނަތަށް ކާމިޔާބީ އެއް ނުވެއެވެ.\n"އަހަންނަށް މާފު ކުރޭ! އަހަރެން ޤަބޫލު ކުރަން އަހަންނަށް މި ކުރެވުނީ ކުށެއްކަން." ނާއިކު އިނީ އެނދުގެ ފަޑީގައި އިށީންދެގެންނެވެ. ނާއިކާ ޖެހިގެން އިނީ އައިޝާއެވެ. އިސް ދަށަށް ޖަހައިގެން އިން އައިޝާގެ ލޮލުން ކަރުނަ ހުސް ނުވެއެވެ.\n"ޕްލީޒް އާޝާ. އަހަރެންނަށް މާފު ކުރޭ. އަހަރެން.." ނާއިކުގެ ދެ ލޮލުން ކަރުނަތައް ހޯސްލާފައި ފައިބައިގަތެވެ. (ނުނިމޭ)


Masthuge haalathugai thibey mahsala ah nimumeh genaanan\n22 ޑިސެންބަރ 20193ކޮމެންޓް\n"މަސްތުގެ ހާލަތުގައި ތިބޭ މައްސަލައަށް ނިމުމެއް ގެންނާނަން"\nމާލޭގެ މަގުމަތީގައި މަސްތުގެ ހާލަތުގައި ގިނަ ބަޔަކު ތިބޭ މައްސަލައަށް ނިމުމެއް ގެނެސްދޭނެ ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\nމަސްތުގެ ހާލަތުގައި ހުރި ކަމަށް ބެލެވޭ އަންހެނެއްގެ ވީޑިއޯ ފޭސްބުކްގައި ހިއްސާކުރައްވަމުން އުމަރު ނަސީރު ވިދާޅުވީ ޑްރަގުގެ ސަބަބުން އެތައް އާއިލާތަކަކަށް ވަނީ ހިތާމަތަކުގައި ކަމަށެވެ. އަދި ޑްރަގު އެތެރެކޮށް ވިއްކާ މީހުންނަށް އެންމެ ހަރުކަށި އަދަބުދިނުމަށް ވަކާލާތުކުރަނީ އެ ސަބަބަށްޓަކައި ކަމަށްވެސް އުމަރު ވިދާޅުވި ވެއެވެ. އަދި މި މައްސަލަތައް ހައްލު ކުރާނެ ކަމަށްވެސް އެ ޕޯސްޓުގައި ވެއެވެ.\nމީގެ ކުރިންވެސް އުމަރު ވަނީ ޑުރަގުގެ މައްސަލަ ހައްލުކުރުމުގެ ވިސްނުމާ، ހަރުދަނާކަމެއް މިހާރު ތިއްބެވި އެއްވެސް ސިޔާސީ ލީޑަރުންގެ ކިބައިގައި ނެތްކަމަށް ވިދާޅުވެފަ އެވެ.\nމަގުތައް މަތީގައި ޒުވާނުން މަސްތުގެ ހާލަތުގައި ބިއްޖެހިފައި ތިބެނީ ބާރުގަދަ އައު ޑްރަގެއް ބޭނުން ކުރުމުގެ ސަބަބުން ނޫން ކަމަށް ފުލުހުން ވަނީ ބުނެފަ އެވެ. އަދި އެފަދަ ޑްރަގެއް ރާއްޖޭގައި ދައުރުވަމުން އަންނަ ކަން ފާހަގަކުރެވިފައި ނުވާ ކަމަށްވެސް ފުލުހުން ވަނީ ހާމަކޮށްފަ އެވެ.\nމާލޭގައި ކެފޭ ހިންގާ އުސޫލުން މަސްތުވާތަކެތީގެ ހިދުމަތް ދެމުން އަންނަކަން ފުލުހުންނަށް މައުލޫމާތު ލިބުމާއި ގުޅިގެން މި މަހުގެ ތެރޭގައި މާލޭގައި ބޮޑު އޮޕަރޭޝަނެއް ހިންގައި އެތައް ބަޔަކު ހައްޔަރުވެސް ކޮށްފަ އެެވެ. މީގެތެރޭގައި 18 އަހަރު ނުފުރޭ ކުޑަކުދިންވެސް ހިމެނެ އެވެ.\nއަޙުމަދަށް ނޭނގުންދޯ އުމަރު ނަޞީރު ކޮށްދިން ކަންކަން؟؟؟ ބާރުތައް ހަނިކުރީމަ ކަންކަމެއް ނުވާނެ ކޮންމެ މަޤާމެއްގަ ހުއްޓަސް\nމީހަމަ އަނގަ ،،އް، 7އަހަރު ސަރުކާރުގަ އުޅެފަ ކަމެއްނުކުރެވުނީމަ މިހާރުމިބުނަނީ ވެރިކަންދޭށޭ މިވެނިކަމެއްކުރާނަމޭ، މީނަނިދީގަވެސް ކިޔަނީ ވެރިކަން ކޮންމެ ކަމެއް ފެށުމުގެ ކުރިންވެސް ވެރިކަން މީދެންބޯޑުވަރުދޯ\nވޭތުވެދިޔަތަނުގައި މިކަންހުއްޓުވަން މީނަކުރެއްވިކަމެއްބުނެދެއްވަބަލަ...ސިފައިންގެ މީހަކަށްވެސް އުޅުނު. ، ސިޔާސދީ ޕާޓީއެއްގެ ޅިޑަރއަކަށްވެސް ހުރި. ، ހޯމް މިނިސްޓަރކަމުގަވެސްހުރި ... ހަމައެކަނި ރައީސްކަން ނުލިބުނަސް ޤައުމަށްހެޔޮއެދޭނަމަ މި މަޤާތަކުގަހުރިއިރު އެކަންހުއްޓުވިނަމަ ކިހާރަގަޅޫ...


ރައީސުލްޖުމްހޫރިއްޔާ އަބޫދާބީ ސަސްޓެއިންނަބިލިޓީ ވީކް ހުޅުވުމުގެ ރަސްމިއްޔާތު އަދި ޒައިދު ސަސްޓެއިނަބިލިޓީ އެވޯޑް ދެއްވުމުގެ ރަސްމިއްޔާތުގައި ބައިވެރިވެވަޑައިގެންފި - The President's Office\n17 ޖަނަވަރީ 2022، ރިފަރެންސް: 2022-025\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، އެކުވެރި ޢަރަބި އިމާރާތް (ޔޫ.އޭ.އީ)ގެ ދުބާއީ އަށް މިހާރު ކުރައްވަމުންގެންދަވާ ރަސްމީ ދަތުރުފުޅުގައި، އެކްސްޕޯ ދުބާއީ އަށް ޒިޔާރަތްކުރައްވައި އަބޫދާބީ ސަސްޓެއިންނަބިލިޓީ ވީކް ހުޅުވުމުގެ ރަސްމިއްޔާތު އަދި ޒައިދު ސަސްޓެއިނަބިލިޓީ އެވޯޑް ދެއްވުމުގެ ރަސްމިއްޔާތުގައި ބައިވެރިވެވަޑައިގެންފިއެވެ.\nރައީސުލްޖުމްހޫރިއްޔާގެ މި ދަތުރުފުޅަކީ އަބޫދާބީގެ ވަލީއަޙުދު އަދި ޔޫ.އޭ.އީގެ އާމްޑް ފޯސަސްގެ ޑެޕިއުޓީ ސުޕްރީމް ކޮމާންޑަރ، ޝައިޚް މުޙައްމަދު ބިން ޒައިދު އަލް ނަޙްޔާންގެ ދަޢުވަތަކަށް ކުރައްވާ ދަތުރުފުޅެކެވެ.\nދުބާއި އެގްޒިބިޒަން ހޯލްގައި މިއަދު ބޭއްވި އަބޫދާބީ ސަސްޓެއިންނަބިލިޓީ ވީކް ހުޅުވުމުގެ ރަސްމިއްޔާތައްފަހު ޒައިދު ސަސްޓެއިނަބިލިޓީ އެވޯޑް ދެއްވުމުގެ ރަސްމިއްޔާތުވެސް މިއަދު ކުރިޔަށްގެންދަވާފައި ވެއެވެ. އަބޫދާބީ ސަސްޓެއިންނަބިލިޓީ ވީކް އަކީ ސަސްޓެއިނަބިލިޓީ ދާއިރާގައި މުޅި ދުނިޔޭގައި ވެސް ފާހަގަކޮށްލެވޭ ހަރަކާތެކެވެ.\nމި ހަރަކާތުގެ މަޤްޞަދަކީ އިޖްތިމާޢީ، އިޤްތިޞާދީ، އަދި ފަންނީ ކުރިއެރުންތަކާމެދު ހޭލުންތެރިކަން އިތުރުކުރުމެވެ. މިއަހަރުގެ މި ހަރަކާތުގައި މައިގަނޑު ގޮތެއްގައި އަމާޒުހިފާފައި ވަނީ މޫސުމަށް އަންނަ ބަދަލުތަކާ ދެކޮޅަށް މަސައްކަތްކުރުމަށް ކޮޕް-26ގެ ނިންމުންތައް ތަންފީޒުކުރުމަށް ބޭނުންވާ މަގުޗާޓުތައް، ގުޅިގެން އެއް މަޤްޞަދެއް ހާޞިލުކުރެވޭގޮތަށް އަލުން މުރާޖައާކޮށް އެކުލަވާލުމުގެ މައްޗަށެވެ.\nޒައިދު ސަސްޓެއިނަބިލިޓީ އެވޯޑަކީ ސަސްޓެއިނަބިލިޓީގެ ދާއިރާއިން ޔޫ.އޭ.އީ އިން ދޭ ޝަރަފުވެރި ބައިނަލްއަޤްވާމީ އެވޯޑެކެވެ. މި އެވޯޑް ނިސްބަތްކުރެވެނީ އެ ޤައުމުގެ ބާނީ އަލްމަރްޙޫމް ޝައިޚް ޒައިދު ބިން ސުލްޠާން އަލް ނަޙްޔާންގެ ޚިދުމަތްތަކަށެވެ.\nރައީސުލްޖުމްހޫރިއްޔާގެ މި ދަތުރުފުޅުގައި އެމަނިކުފާނުގެ އަރިހުގައި ދިވެހި ސަރުކާރުގެ މަތީފަންތީގެ ވަފުދެއް ބައިވެރިވެވަޑައިގަންނަވައެވެ.\nރައީސުލްޖުމްހޫރިއްޔާ ލ. މާބައިދޫ ކައުންސިލަރުންނާއި ބައްދަލު ކުރެއްވުން: ރަށުގެ ތަރައްޤީއަށް ބޭނުންވެފައިވާ ކަންކަމާބެހޭ ތަފްޞީލުތައް ކައުންސިލުން ވަނީ ރައީސުލްޖުމްހޫރިއްޔާއާއި ހިއްޞާކުރައްވާފައި\n22 މޭ 2022, ޚަބަރު